text:
སྔ་འགྱུར་རྙིང་མ་པ་ཇི་ལྟར་བྱུང་ཚུལ།
བེ་རི་འཇིགས་མེད།
༡ སྔར་འགྱུར་རྙིང་མའི་བྱུང་རིམ་སྤྱི་བཤད།
རང་ རེ་ཁ་བ་གངས་ཅན་ལྗོངས་འདིར་བཙན་པོ་ཉེར་བདུན་པའི་བར་དུ་ཐུབ་པའི་བསྟན་པ་རིན་ པོ་ཆེ་འདི་ཉིད་མ་དར་ཞིང༌། བོད་ཀྱི་བཙན་པོ་ཉེར་བརྒྱད་པ་ལྷ་ཐོ་ཐོ་རི་གཉན་བཙན་གྱི་སྐུ་རིང་ལ་ལི་ཡུལ་གྱི་ དགེ་ཚུལ་གྱིས་མདོ་སྡེ་ཟ་མ་ཏོག །སྤང་སྐོང་ཕྱག་རྒྱ་སོགས་བསྣམས་ནས་བཙན་པོ་ལ་ཕུལ་ཡང་བརྡ་མ་འཕྲོད་པས་མཆོད་ གཤོམ་དུ་བཞུགས་སུ་གསོལ་ཏེ་གཉན་པོ་གསང་བ་བཏགས། འདི་ནས་བཟུང་བོད་དུ་དམ་པའི་ཆོས་ཀྱི་དབུ་བརྙེས་པར་བཤད།
མདོ་ ལས། ངའི་བསྟན་པའི་ཐ་མ་ལ་བྱང་ཕྱོགས་ཁ་བ་ཅན་གྱི་རྒྱལ་ཁམས་ཞེས་བྱ་བ་དེར། ངའི་དགུང་ལོ་བརྒྱད་པའི་སྐུ་ཚད་དང༌། དགུང་ལོ་བཅུ་གཉིས་པའི་སྐུ་ཚད་གཉིས་དང༌། བྱང་ཆུབ་སེམས་དཔའ་སྤྱན་རས་གཟིགས་ཁྱོད་ཀྱི་གདུལ་བྱར་འགྱུར་བས། དེར་སྐྱེས་པའི་སེམས་ཅན་རྣམས་དུག་ལྔ་རགས་པས་འདུལ་དཀའ་བར་འགྱུར་བས། ཁྱོད་ཀྱིས་ཐབས་སྣ་ཚོགས་ཀྱིས་ཐུལ་ཅིག ཅེས་འཕགས་པ་སྤྱན་རས་གཟིགས་ཀྱི་གདུལ་ཞིང་དུ་ལུང་བསྟན་པར་བཤད་དེ། མ་ཎི་བཀའ་འབུམ་ལས། རི་བོ་པོ་ཏཱ་ལ་ནས་བྱང་ཆུབ་སེམས་དཔའ་རྣམས་ཀྱི་མཆོག་འཕགས་པ་སྤྱན་རས་གཟིགས་ དབང་ཕྱུག་དེར་བྱོན་ནས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། འདི་སྐད་ཅེས་གསོལ་ཏོ།།བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་ རྫོགས་པའི་སངས་རྒྱས་སྐུ་མྱ་ངན་ལས་མི་འདའ་བའི་གསོལ་བ་འདེབས་སོ། བྱང་ཕྱོགས་ཁ་བ་ཅན་གྱི་རྒྱལ་ཁམས་ཞེས་བྱ་བ་དེར་དེ་བཞིན་གཤེགས་པའི་ཞབས་ཀྱིས་མ་ བཅགས། གསུང་གིས་ཀྱང་མ་བསྐྱང་ན། འདི་རྣམས་ཀྱི་དོན་དུ་བཞུགས་པར་གསོལ་བ་དང༌། བཅོམ་ལྡན་འདས་ཀྱིས་བཀའ་བསྩལ་པ། ངའི་སྐུ་དངོས་ཀྱི་གདུལ་བྱ་རྣམས་རྫོགས་པ་ཡིན་ལ། ལེ་ལོ་ཅན་རྣམས་ཆོས་ལ་བསྐུལ་བ་དང་འདུས་བྱས་མི་རྟག་པར་བསྟན་པའི་ཕྱིར་མྱ་ངན་ ལས་འདའ་བའི་ཚུལ་སྟོན་ནོ། ངའི་བསྟན་པའི་ཐ་མ་ལ་བྱང་ཕྱོགས་ཁ་བ་ཅན་ཞེས་བྱ་བ་དེར་ངའི་དགུང་ལོ་བརྒྱད་པའི་ སྐུ་ཚད་དང༌། དགུང་ལོ་བཅུ་གཉིས་པའི་སྐུ་ཚད་གཉིས་དང༌། བྱང་ཆུབ་སེམས་པ་སྤྱན་རས་གཟིགས་ཁྱོད་ཀྱི་འདུལ་བྱར་འགྱུར་བས། དེར་སྐྱེས་པའི་སེམས་ཅན་རྣམས་དུག་ལྔ་རགས་པས་འདུལ་དཀའ་བར་འགྱུར་བས་ཁྱོད་ཀྱིས་ ཐབས་སྣ་ཚོགས་ཀྱིས་ཐུལ་ཅིག་ཅེས་འཕགས་པ་སྤྱན་རས་གཟིགས་ཀྱི་ཐུན་མོང་མ་ཡིན་པའི་ གདུལ་ཞིང་དུ་ལུང་བསྟན་པ་དང༌། གཞན་ཡང་འཇམ་དཔལ་རྩ་རྒྱུད་ལས་ཀྱང༌། ས་ལའི་ནགས་ཀྱི་མཚོ་འབྲི་ནས།།ཞེས་སོགས་འབྱུང་བའི་དུས་དང༌།
དེ་བཞིན་གཤེགས་པའི་བསྟན་འདི་ལ།།
རྣམ་པ་སྣ་ཚོགས་བྱ་བ་བྱེད།།
བྱང་གི་ཕྱོགས་ལ་བསྟན་འདི་ཉིད།།
འདི་ཡི་ཚེ་ན་འབྱུང་བར་འགྱུར།།
ལྷ་ལྡན་ཡུལ་ཞེས་བྱ་བ་ཡི།།
གངས་ཅན་རི་ཡི་ནང་གནས་པའི།།
རྒྱལ་པོ་མི་ཡི་ལྷ་ཞེས་པ།།
ལི་ཚཱ་བྱི་རྣམས་རིགས་སུ་འབྱུང༌།།
ཞེས་ ཆོས་རྒྱལ་སྲོང་བཙན་སྒམ་པོ་འབྱུང་བར་ལུང་བསྟན་པ་དང༌། འཕགས་པ་ཤེས་རབ་ཀྱི་ཕ་རོལ་ཏུུ་ཕྱིན་པ་བརྒྱད་སྟོང་པ་ལས་ཀྱང༌། ཤཱ་རིའི་བུ་ཤེས་རབ་ཀྱི་ཕ་རོལ་ཏུུ་ཕྱིན་པ་དྲུག་དང་ལྡན་པའི་མདོ་སྡེ་འདི་དག་ ནི་དེ་བཞིན་གཤེགས་པ་འདས་ནས་ཀྱང་དམ་པའི་ཆོས་འཇིག་པའི་ཚེ་ཆོས་འདུལ་བ་སྙིང་པོ་ གསར་པ་ཐོབ་པ་ན། ལྷོ་ཕྱོགས་སུ་རྒྱས་པར་འགྱུར་རོ།།ལྷོ་ཕྱོགས་ནས་ཀྱང་བར་ཏཱ་ནིར་འབྱུང་བར་ འགྱུར་རོ།།བར་ཏཱ་ནས་ཀྱང་བྱང་ཕྱོགས་སུ་འབྱུང་ཏེ། ཞེས་པ་དང༌། ཡང་ཤཱ་རིའི་བུས་གསོལ་པ། བཅོམ་ལྡན་འདས་འདི་ལྟ་བུར་ཟབ་མོ་འདི་ཡང་ཕྱི་མའི་དུས་ཕྱི་མའི་ཚེ་ལ། བྱང་གི་ཡུལ་དང༌། བྱང་གི་ཕྱོགས་ཀྱི་ཆར་རྒྱས་པར་འགྱུར་ལགས་སམ། བཅོམ་ལྡན་འདས་ཀྱིས་བཀའ་བསྩལ་པ། ཤཱ་རིའི་བུ་དེ་ལ་བྱང་གི་ཡུལ་དང༌། བྱང་གི་ཕྱོགས་ཀྱི་ཆ་དེར་གང་དག་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་འདི་ལ་རྣལ་ འབྱོར་དུ་བྱེད་པ་དེ་དག་རྒྱས་པར་འགྱུར་རོ།།
ཞེས་ བྱ་བ་ལ་སོགས་པ་མདོ་རྒྱུད་བསྟན་བཅོས་ཀྱི་ལུང་གིས་ཟིན་པ་ལྟར། བཙན་པོ་སྲོང་གཙན་སྒམ་པོའི་སྐུ་རིང་ལ། འཇམ་མགོན་སྤྲུལ་པ་ཐོན་མི་སམ་བླྷོ་ཊས་བོད་ཀྱི་ཡི་གེ་ད་ལྟར་སྤྱོད་བཞིན་པ་འདི་ ཉིད་གསར་བཟོའི་ཐོག་སྤྱན་རས་གཟིགས་ཀྱི་མདོ་རྒྱུད་ཉེར་གཅིག་བོད་སྐད་དུ་ བསྒྱུར་བ་ནས། བཙན་པོས་ཀྱང་སྤྱན་རས་གཟིགས་ཡི་དམ་དུ་བསྟེན་ཞིང་སྙིང་པོ་ཡི་གེ་དྲུག་པ་རྒྱུན་ དུ་བགྲངས། རིམ་གྱིས་བོད་འབངས་ཡོངས་ཀྱིས་ཡིག་དྲུག་བགྲངས་པའི་སྲོལ་རྒྱུན་ཆགས་ཏེ། དེང་སང་གི་བར་དུ་བོད་རྩམ་གཟན་པ་ཞིག་ཡིན་ཕྱིན་ཆད་ནས་མ་བསླབ་རང་ཤེས་སུ་བྱུང་ བ་འདི་བཞིན་ལགས་ཤིང༌། གཞན་ཡང་སྤང་སྐོང་ཕྱག་རྒྱ་དང༌། མདོ་སྡེ་ཟ་མ་ཏོག་སོགས་ལྷ་ཐོ་ཐོ་རུ་གཉན་བཙན་གྱི་སྐབས་སུ་མཆོད་རྟེན་དུ་བཞུགས་ པར་གཉན་པོ་གསང་བ་ཞེས་བཏགས་པའི་གླེགས་བམ་རྣམས་བོད་སྐད་དུ་བསྒྱུར། ལེགས་སྦྱར་གྱི་གཞུང་བོད་སྐད་དུ་བསྒྱུར་བ་ཡང་གོང་དུ་བགྲངས་པའི་གླེགས་བམ་དེ་ དག་ཡིན་ལ། སྒྱུར་མཁན་གྱི་ལོ་ཙཱ་བའི་ཐོག་མ་ནི་ཐོན་མི་ཡིན་ཞིང༌། རྗེ་བློན་འདི་དག་གི་རིང་བོད་དུ་སངས་རྒྱས་ཀྱི་བསྟན་པ་རིན་པོ་ཆེའི་སྲོལ་གསར་ དུ་བཏོད་པ་ཡིན་ནོ།།
དེ་ ནས་རིམ་པ་བཞིན་བརྒྱུད་དེ་ཆོས་རྒྱལ་མེས་དབོན་གཉིས་པ་ཁྲི་སྲོང་ལྡེའུ་བཙན་གྱི་ སྐུ་རིང་ལ་ཀུན་མཁྱེན་ཞི་བ་འཚོ་གདན་དྲངས་ནས་སད་མི་མི་བདུན་སོགས་རབ་ཏུ་བྱུང༌། རབ་བྱུང་ངུར་སྨྲིག་འཆང་བའི་སྡེ་བཙུགས། གུ་རུ་པདྨ་སམ་བླྷ་ཝ་གདན་དྲངས་ནས་བོད་ཀྱི་ལྷ་སྲིན་གདུག་པ་ཅན་རྣམས་དམ་ལ་བཏགས་ ཏེ་བཀའ་སྲུང་བསྐུལ། ཐེག་པ་རིམ་པ་དགུའི་ཆོས་ཀྱི་འཁོར་ལོ་རྒྱ་ཆེར་བསྐོར་ཏེ། རྗེ་འབངས་ཉེར་ལྔ་སོགས་གྲུབ་པའི་གོ་འཕང་མཐོན་པོར་གཤེགས་པའི་སློབ་མ་མང་དུ་ བསྐྲུན། གོས་དཀར་ལྕང་ལོ་འཆང་བའི་སྡེ་བཙུགས། སྔ་འགྱུར་རྙིང་མ་པའི་བསྟན་པའི་སྲོལ་རྒྱ་ཆེར་ཕྱེས། བསམ་ཡས་སོགས་ལྷ་ཁང་དུ་མ་བཞེངས། བཻ་རོ་ལོ་ཙཱ་བ་སོགས་ཀྱིས་སྔ་འགྱུར་རྙིང་མའི་ཆོས་སྐོར་གཙོས་མདོ་རྒྱུད་གསུང་ རབ་དུ་མ་བོད་སྐད་དུ་བསྒྱུར། སྔ་འགྱུར་རྙིང་མའི་བསྟན་པ་རིན་པོ་ཆེ་ཉིན་མོ་ལྟར་གསལ་བར་བྱས། འདིར་གསར་རྙིང་གི་ཁྱད་པར་ནི་སྔགས་རྒྱུད་སྡེའི་འགྱུར་སྔ་ཕྱི་ལ་བརྟེན་ནས་ འཇོག་གི་མདོ་ཕྱོགས་ནས་མིན་ལ། དེ་ཡང་བོད་ཀྱི་ལོ་ཙཱའི་ཐོག་མ་ཐོན་མི་ནས་པཎྜི་ཏ་སྨྲི་ཏི་བྱོན་པའི་བར་དུ་ བསྒྱུར་པའི་སྔགས་གཞུང་རྣམས་སྔགས་རྙིང་མ་དང༌། དེ་ཉིད་ལ་འཆད་ཉན་གནང་མཁན་ཚོར་སྔ་འགྱུར་རྙིང་མ་པ་ཞེས་བྱ་ཞིང༌། ལོ་ཙཱ་བ་རིན་ཆེན་བཟང་པོ་ཚུན་ཆད་ནས་བརྒྱུད་པའི་རྒྱུད་སྡེ་རྣམས་སྔགས་གསར་མ་ དང༌། དེ་དག་ལ་འཆད་ཉན་གནང་མཁན་ཚོར་གསང་སྔགས་གསར་མ་བ་ཞེས་འདོགས་པ་ཡིན།
དུས་ ཕྱིས་གསར་མ་ཟེར་དུས་ཧ་ལམ་དགེ་ལྡན་པ་ཁོ་ནར་གོ་བ་ལྟ་བུར་གྱུར་པ་ནི་དགེ་ལྡན་ རིང་ལུགས་འཛིན་མཁན་མང་བས་སྒེར་མིང་འདྲ་བ་ཞིག་ཆགས་ན་མ་གཏོགས་དོན་དངོས་ལ་ས་ དགེ་བཀའ་འབྲུག བོ་དོང༌། ཇོ་ནང༌། བུ་ལུགས་བཅས་པ་གསར་མ་པ་ཡིན་པ་ལ་ཁྱད་པར་མེད་དོ།།ཞེས་པ་ཡང་འཕྲོས་གླེང་ཙམ་སྟེ། བཙན་པོ་འདིའི་སྐུ་རིང་ལ་འཕགས་ཡུལ་ནས་པཎྜིཏ་ཆེན་བི་ལ་མི་ཏྲ་དང༌། སངས་རྒྱས་གསང་པ། སྔགས་འཆང་ངྷ་རྨ་ཀི་རྟི་སོགས་ཀྱང་སྤྱན་དྲངས་ཏེ་གསང་སྔགས་སྙིང་པོའི་སྒྲུབ་ རྒྱུད་ཀྱི་བསྟན་པ་རྒྱ་ཆེར་སྤེལ། སློབ་དཔོན་ཆེན་པོས་ཟབ་ཆོས་དུ་མ་དང༌། མ་འོངས་པའི་ལུང་བསྟན་དུ་མ་རི་བྲག་མཚོ་སོགས་སུ་གཏེར་དུ་སྦས། རང་གི་སྐུ་གསུང་ཐུགས་ཀྱི་སྤྲུལ་པའི་གཏེར་སྟོན་རིམ་བྱོན་གྱི་ལུང་བསྟན་ནས་ ལྷོ་ནུབ་སྲིན་པོའི་གླིང་དུ་ཕེབས་ཏེ་འགྲོ་དོན་མཛད།
དེ་ཡང་སློབ་དཔོན་པདྨ་འབྱུང་གནས་ནི། རྒྱ་ གར་ཨུ་རྒྱན་ཡུལ་དུ་སྐུ་འཁྲུངས། རྒྱལ་པོ་ཨིབླྷ་བོ་ངྷིས་སྤྱན་དྲངས་ཏེ་པདྨ་འབྱུང་གནས་དང་མཚོ་སྐྱེས་རྡོ་རྗེ་ ཞེས་མཚན་གསོལ། ཕྱིས་ཟ་ཧོར་གྱི་ཡུལ་དུ་བྱོན་ནས་སློབ་དཔོན་པྲ་བླྷ་ཧསྟི་ལས་རབ་ཏུ་བྱུང་སྟེ་ མཚན་ཤཱཀྱ་སེང་གེར་གྲགས། དེ་རྗེས་འཚོ་བྱེད་གཞོན་ནུ་ལས་སྨན་དང༌། པཎྜི་ཏ་ཀུན་གྱི་བཤེས་གཉེན་ལས་སྒྲ། བི་ཤྭ་ཀརྨ་ལས་བཟོ།།གཞན་ཡང་ཚད་མ་རིག་པ་ལ་སོགས་པ་སྦྱངས་བརྩོན་གྱིས་མཁས་པའི་ ཕུལ་དུ་ཕྱིན། དེ་ནས་སློབ་དཔོན་འཇམ་དཔལ་བཤེས་གཉེན་དང༌། ནཱ་གཱརྫུ་ན། ཧཱུཾ་ཀ་ར། ངྷ་ན་སང་ཀྲི། ཤྲི་སིངྷ་སོགས་ལས་འཇམ་དཔལ་ཆོས་སྐོར་དང༌། རྫོགས་ཆེན་གཙོ་བོར་གྱུར་པའི་མདོ་རྒྱུད་རྒྱ་མཚོའི་གནས་ལ་གསན་བསམ་གྱི་ཕ་རོལ་ དུ་ཕྱིན་པས་མཚན་ཡང་བློ་ལྡན་མཆོག་སྲེད་ཅེས་གྲགས། དེ་བཞིན་པདྨ་སམ་བྷ་ཝ་དང༌། པདྨ་ཐོད་ཕྲེང༌། སེངྒེ་སྒྲ་སྒྲོགས་སོགས་མཛད་པ་རེ་ལ་མཚན་རེ་བྱུང་ནས་མཚན་གྱི་རྣམ་གྲངས་མང་དུ་ བྱུང༌། ཆོས་རྒྱལ་ཁྲི་སྲོང་ལྡེའུ་བཙན་གྱིས་སྤྱན་དྲངས་བོད་དུ་ཕེབས་པའི་ལོ་ཚིགས་ཐད་ བཤད་སྲོལ་མི་འདྲ་བ་ཤིནཏུ་མང་པ་ལྟར་མཁན་པོ་བོ་ངྷི་ས་ཏྭ་དང་ལྷན་དུ་མང་ཡུལ་དུ་ ཕེབས། དེ་ནས་རིམ་གྱིས་བྱོན་པའི་ལམ་བར་དུ་བོད་ཀྱི་ལྷ་ཀླུ་གདུག་པ་ཅན་རྣམས་སློབ་ དཔོན་གྱིས་རྫུ་འཕྲུལ་ལ་བརྟེན་ནས་བཏུལ་ཏེ་བཀའ་བསྒོ་དམ་འདོགས་གནང་བར་གྲགས། བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས། བོད་ཕྲུག་ཤེས་རབ་ཅན་རྣམས་ལ་ལོ་ཙཱ་བསླབས། འཕགས་ཡུལ་ནས་པཎ་ཆེན་བི་མ་མི་ཏྲ་སོགས་མཁས་གྲུབ་ཀྱི་སྐྱེས་བུ་མང་པོ་གདན་དྲངས། མདོ་སྔགས་ཀྱི་བཀའ་དང་བསྟན་བཅོས་གཙོ་ཆེ་བ་རྣམས་བོད་སྐད་དུ་བསྒྱུར། རྒྱལ་པོ་ཁྲི་སྲོང་ལྡེའུ་བཙན་དང་ཡེ་ཤེས་མཚོ་རྒྱལ་སོགས་ལ་བཀའ་བརྒྱད་དང༌། རྡོ་རྗེ་ཕུར་བ། མན་ངག་ལྟ་ཕྲེང་སོགས་གསང་སྔགས་ཀྱི་ཆོས་ཀྱིས་སྨིན་པར་མཛད། རྒྱུ་མཚན་ཉིད་ཀྱི་ཐེག་པའི་བཤད་གྲྭ་དང༌། འབྲས་བུ་གསང་སྔགས་རྡོ་རྗེ་ཐེག་པའི་སྒོམ་གྲྭ་བཙུགས། གསང་སྔགས་རྙིང་མའི་ཟབ་ཆོས་རྣམས་གཙོ་བོར་སློབ་དཔོན་པདྨའི་སྐུ་དུས་ནས་བྱུང༌། རབ་བྱུང་ངུར་སྨྲིག་གི་སྡེ་དང༌། གོས་དཀར་ལྕང་ལོའི་སྡེ་ཞེས་དགེ་འདུན་གྱི་སྡེ་གཉིས་དར་རྒྱས་སུ་བཏང་བ་སོགས། ཕྱག་རྗེས་འགྲན་ཟླ་དང་བྲལ་བར་མཛད། མཐར་ལྷོ་ནུབ་རྔ་ཡབ་གླིང་དུ་བྱོན་ནས་སྲིན་པོའི་རྒྱལ་པོ་རཀྵ་ཐོད་ཕྲེང་རྩལ་ ཞེས་གྲགས། གཞན་ཡང་འདི་ཉིད་བོད་དུ་ལོ་གསུམ་མམ་དྲུག བཅུ་གཉིས། ཟླ་བ་བཅོ་བརྒྱད་ལ་བཞུགས་པ་སོགས་གསུངས་ཚུལ་མི་འདྲ་བ་མང་དུ་མཆིས། རྒྱལ་ པོ་བཀའ་ཐང༌། བཙུན་མོ་བཀའ་ཐང༌། བློན་པོ་བཀའ་ཐང༌། ལོ་པཎ་བཀའ་ཐང༌། ལྷ་འདྲེ་བཀའ་ཐང་བཅས་་བཀའ་ཐང་སྡེ་ལྔ་དང༌། བདུད་རྩི་བུམ་པ་ཆེ་ཆུང༌། སྲུང་བ་རྡོ་རྗེ་ཁྲབ་རིང་སོགས་ལོ་རྒྱུས་དང་གསོ་རིག་གི་གཞུང་ཡང་མང་པོ་མཛད་པར་ གྲགས། དམ་པ་འདིའི་རྣམ་པར་ཐར་པ་རྒྱས་པར་ཤེས་འདོད་ན་ཀློང་ཆེན་ཆོས་འབྱུང་དང༌། རྗེ་དྲུང་བློ་བཟང་འཕྲིན་ལས་ཀྱིས་མཛད་པའི་གུ་རུའི་རྣམ་ཐར་སོགས་སུ་གཟིགས་ དགོས།
༢ རྙིང་མའི་ཐེག་པ་རིམ་དགུ།
སྔ་ འགྱུར་རྙིང་མ་པའི་ཐེག་པ་རིམ་དགུ་ནི། ཉན་རང་བྱང་སེམས་ཏེ་སྤྲུལ་སྐུ་ཤཱཀྱ་ཐུབ་པས་གསུང་པའི་ཐུན་མོང་གི་ཐེག་པ་གསུམ། ཀྲི་ཡ། ཨུ་པ། ཡོ་ག་སྟེ་ལོངས་སྐུ་རྡོ་རྗེ་སེམས་དཔས་གསུང་བའི་གསང་སྔགས་ཕྱི་ཡི་ཐེག་པ་གསུམ། བསྐྱེད་པ་མ་ཧཱ་ཡོ་ག ལུང་ཨ་ནུ་ཡོ་ག རྫོགས་པ་ཆེན་པོ་ཨ་ཏི་ཡོ་ག་སྟེ་ཆོས་སྐུ་ཀུན་ཏུ་བཟང་པོས་གསུངས་པའི་ནང་གི་ཐེག་ བ་བླ་མེད་གསུམ་སྟེ་བསྡོམ་པས་དགུར་བཞེད་དོ། དེ་དག་ལས་ཐེག་པ་རིམ་པ་དགུ་པ་དམ་ཆོས་རྫོགས་པ་ཆེན་པོའི་ཐེག་པ་ནི། ཆོས་སྐུ་ཀུན་ཏུ་བཟང་པོས་ལོངས་སྤྱོད་རྫོགས་པའི་སྐུར་བཞེངས་ཏེ། ས་མཐོན་པོ་ལ་གནས་པའི་གདུལ་བྱ་རྣམས་ལ་འབད་མེད་ལྷུན་གྲུབ་ཏུ་རྒྱ་ཆད་ཕྱོགས་ ལྷུང་དང་བྲལ་བར་དུས་བཞིར་དུས་མེད་དུ་སྟོན་པར་བྱེད་ཅིང༌། འདིའི་ཆོས་ཀྱི་རྣམ་གྲངས་ནི་ནམ་མཁའི་མཐའ་དང་མཉམ་པས་ཚད་གཟུང་དུ་མེད་པ་ལས། ཆ་ཤས་ཉུང་ངུ་ཙམ་ཞིག་མི་མཇེད་འཛམ་བུ་གླིང་འདིར་སློབ་དཔོན་དགའ་རབ་རྡོ་རྗེ་ དང༌། ཤྲི་སིངྷོ། ཛ༼ན་སཱུ་ཏྲ། བིའ་མ་ལ། པདྨ་ཀ་ར་སོགས་མཆོག་གི་དངོས་གྲུབ་བརྙེས་པའི་རིག་པ་འཛིན་པ་རྣམས་ཀྱིས་ཐོས་པ་ ལྟྟར་གསལ་བར་མཛད་པ་བཞེད།
ཐེག་ པ་རིམ་དགུ་ལས་རྒྱུད་སྡེ་གསུམ་གྱི་བསྟན་པའི་བབ་ཚུལ་བྱེ་བྲག་ཏུ་བཤད་ན། བསྐྱེད་པ་མ་ཧཱ་ཡོ་ག་ལ་རྒྱུད་སྡེའི་སྐོར་དང༌། སྒྲུབ་སྡེའི་སྐོར་གཉིས་ལས། དང་པོ་ནི་སྒྱུ་འཕྲུལ་དྲྭ་བ་གསང་བ་སྙིང་པོའི་སྐོར་སྒྱུ་འཕྲུལ་སྡེ་བརྒྱད་ རྣམས་རྐྱབྲསྤྱ༣་བི་མ་ལ་མི་ཏྲ་ལས་རྨ་ལོ་ཙཱ་བ་རིན་ཆེན་མཆོག་ལ་བཤད་ཅིང་བསྒྱུར། རྨ་ལོ་ཆེན་པོ་ནས་གཙུག་རིན་གཞོན་དང༌། ཀྱེ་རེ་མཆོག་སྐྱོང་ལ་བརྒྱུད། དེ་གཉིས་ལས་ཞང་རྒྱལ་བའི་ཡོན་ཏན་དང་དཔལ་གྲགས་ཟུང་ལ་བརྒྱུད། དེ་གཉིས་ཀྱིས་མདོ་དབུས་གཉིས་ཀར་རྒྱུད་པ་སྤེལ། ཡང་སློབ་དཔོན་པདྨས་གཉགས་ལ་གསུངས་ནས་དེ་ལས་སོག་པོ་དཔལ་ཡེ་སོགས་བ་རྒྱུད་ནས་ དར། གཉིས་པ་སྒྲུབ་སྡེའི་སྐོར་ནི་གཤེད་སྐོར་རྣམས་སློབ་དཔོན་ཤཱན་ཏི་གསྐྲརྟས་བོད་ དུ་དར་བར་མཛད། བདུད་རྩིའི་སྐོར་པཎ་ཆེན་བི་ལ་མི་ཏྲ་ནས་གཉགས་སོགས་ལ་གསུངས་ནས་དར་བར་མཛད་པ་ ལས། གཞན་རྣམས་སློབ་དཔོན་པདྨ་ཁོ་ནས་དར་བར་མཛད་དོ།།འདི་ལ་བརྟེན་ནས་གྲུབ་པའི་གོ་ འཕང་མཐོན་པོར་གཤེགས་པའི་རྗེ་འབངས་ཉེར་ལྔ་ནི་ཡོངས་སུ་གྲགས་པས་སླར་བགྲང་པར་ མི་བྱ་ཞིང༌། དེ་ལས་གཞན་པའི་ཡ་མཚན་ཅན་གྱི་གྲུབ་ཐོབ་འགའ་ཞིག་བགྲང་བར་འདོད་དེ། ཟ་ཧོར་གྱི་བཙུན་མོ་མབླ༼་ར་བས་འཆི་མེད་ཚེ་དང༌། རྫུ་འཕྲུལ། མཐུ། བླ་མེད་མཆོག་གི་དངོས་གྲུབ་བརྙེས། མཁར་ཆེན་བཟའ་མཚོ་རྒྱལ་ལས། རྡོ་རྗེའི་ཚེ་དང༌། མི་བརྗེད་པའི་གཟུངས། རྫུ་འཕྲུལ། མཐུ། མཁའ་སྤྱོད་གནས། བདེ་ཆེན་མཆོག་གི་དངོས་གྲུབ་རྣམས་གྲུབ། ཚེ་ནམ་བཟའ་སངས་རྒྱས་མཚོ་འོད་ལུས་སུ་ཡལ། ཤེལ་དཀར་རྡོ་རྗེ་མཚོས་ཆུ་བོ་ཐང་ལྟར་བརྒལ། ཚོམ་བུ་བཟའ་པདྨ་མཚོས་རླུང་སེམས་ལྷ་སྐུར་སྨིན། མལ་གོང་བཟའ་རིན་ཆེན་མཚོས་དར་གོས་ཉི་ཟེར་ལ་བཀལ། རུས་བཟའ་དོན་འགྲུབ་མས་ལྟ་སྟངས་ཙམ་གྱིས་བསྟན་མ་བཅུ་གཉིས་བྲན་དུ་བཀོལ། ཤུད་བུ་བཟའ་ཤེས་རབ་མས་བཀའ་བསྟན་ཐམས་ཅད་མ་བསླབས་པར་ཤེས། ཡར་འབྲོག་བཟའ་ཆོས་ཀྱི་སྒྲོན་མེས་ཆོས་གསུང་དུས་ནམ་མཁའི་ལྷས་ལེགས་སོ་སྦྱིན། འོ་ལྕེ་བཟའ་སྐར་རྒྱལ་མས་ཆོས་ཀྱི་དོགས་འདྲི་ཡི་དམ་ལྷ་ལ་བྱེད། འཛེམ་བཟའ་ལྷ་དབྱངས་མས་གཞན་སེམས་མངོན་སུམ་དུ་མཁྱེན། ཅོག་རོ་བཟའ་བྱང་སྨན་གྱིས་ལུས་མེ་དང་ཆུར་སྤྲུལ་ནུས། འབྲོམ་བཟའ་སྤམ་ཏི་ཆེན་མོ་མཁའ་ལ་བྱ་ལྟར་འཕུར། རོང་སྨན་བཟའ་ཚུལ་ཁྲིམས་སྒྲོན་གྱིས་རྡོ་བ་ཟན་ལྟར་གསོལ། ཁུ་བཟའ་དཔལ་བཙུན་མས་བསྙེན་ཕུར་གཡོ་འགུལ་བྱེད། ཕྲུམ་བཟའ་ཤེལ་སྨན་གྱིས་མེ་ཏོག་ནམ་མཁའ་ལ་འཇོག་པ་སོགས། མདོར་ན་འཆིམས་ཕུའི་གྲུབ་ཆེན་ཉེར་ལྔ། ཡང་རྫོང་རྟོགས་ལྡན་ལྔ་བཅུ་ང་ལྔ། ཤེལ་བྲག་སྔགས་པ་སུམ་ཅུ། འཇའ་ལུས་གྲུབ་པའི་མཁའ་འགྲོ་ཉེར་ལྔ་སོགས་གྲུབ་པའི་གོ་འཕང་ཐོབ་པའི་སྐྱེས་ཆེན་ གྲངས་ལས་འདས་པ་བྱུང༌།
གཉིས་ པ་ཨ་ནུ་ཡོ་གའི་སྐོར་ཀྱི་རྒྱུད་པ་ནི་ངྷརྨ་བོ་ངྷི་དང༌། བསུ་ངྷ་ར་དང༌། བྲུ་ཤ་ཆེ་བཙན་སྐྱེས་གསུམ་གྱིས་གནུབས་ཆེན་སངས་རྒྱས་ཡེ་ཤེས་ལ་བརྒྱུད་དེ་བོད་ དུ་དར་བར་བྱས།
གསུམ་ པ་རྫོགས་པ་ཆེན་པོ་ཨ་ཏི་ཡོ་གའི་སྐོར་ལ། སེམས་སྡེ། ཀློང་སྡེ། མན་ངག་སྡེ། གསུམ་ཕྱེས་པའི་སེམས་ཀློང་གི་སྡེ་གཉིས་ནི། སློབ་དཔོན་དཔལ་གྱི་སེང་གེ་དང༌། དགའ་རབ་རྡོ་རྗེ་གཉིས་ཀྱིས་བཻ་རོ་ལོ་ཙཱ་ལ་གསུངས། དེས་རྐང་མགྱོགས་ཀྱི་འཕྲུལ་ལ་བརྟེན་ནས་བོད་དུ་ཕེབས། ཉིན་མོར་རྒྱུ་འབྲས་ཐུན་མོང་བའི་ཆོས་གསུངས། མཚན་མོར་རྫོགས་པ་ཆེན་པོའི་ཆོས་བཀའ་རྣམས་གདུལ་བྱ་སྣོད་ལྡན་དག་ལ་ལོག་ཆོས་སུ་ གསུངས། སེམས་སྡེ་ལྔྔ་འགྱུར་ལྔ་བོད་སྐད་དུ་བསྒྱུར། འདིའི་སློབ་མའི་གཙོ་བོ་གཡུ་སྒྲ་སྙིང་པོ་སོགས་ལ་གསུངས་པས་མདོ་ཁམས་ཕྱོགས་སུ་ དར། དབུས་སུ་གཉགས་ཛྙཱ་ན་ཀུ་མ་ར་དང༌། དེ་ནས་སོག་པོ་དཔལ་ཡོན། གྲ་དཔལ་སྙིང་པོ། ལྷ་ལུང་དཔལ་རྡོ། འདི་ལྷ་སྲས་དར་མ་དགྲོང་མཁན་གྱི་ལྷ་ལུང་དཔལ་རྡོ་དང་ཐ་དད་ཡིན་འོ་བྲན་དཔལ་གྱི་ གཞོན་ནུ་སོགས་ལས་རིམ་པར་བརྒྱུད།
མན་ངག་སྡེའི་སྐོར་ལ་སློབ་དཔོན་པདྨའི་བཀའ་སྲོལ་དང༌། པཎྜི་ཆེན་པོ་བི་མ་ལ་མི་ཏྲའི་བཀའ་སྲོལ་གཉིས་ལས།
དང་ པོ་སློབ་དཔོན་ཆེན་པོའི་བཀའ་སྲོལ་ནི། སློབ་དཔོན་རང་གིས་མཛད་པའི་སྙིང་ཏིག་གཞོ་སྟོད་ཏི་སྒྲོར་མཁའ་འགྲོ་ཡེ་ཤེས་མཚོ་ རྒྱལ་ལ་ལོག་ཆོས་སུ་གསུངས། དེས་བོད་ཀྱི་བཙན་པོའི་སྲས་མོ་ལྷ་ལྕམ་པདྨ་གསལ་ལོ་བརྒྱད་ལོན་པའི་སྐབས་ཚེ་ཡི་ དུས་བྱས་པར་ལྷ་ལྕམ་གྱི་སྙིང་ཁར་མཚལ་གྱི་ཎི་ཡིག་བྲིས། ཏིང་ངེ་འཛིན་གྱི་ལྕགས་ཀྱུ་རྣོན་པོས་རྣམ་ཤེས་བཀུག གསོན་པོར་གྱུར་ཏེ་མིག་གི་ལྟ་ཞིང་སྨྲ་ཤེས་པར་གྱུར། དེ་ལ་མན་ངག་མཁའ་འགྲོའི་སྙིང་ཏིག་བྱིན་རླབས་འཕོ་བའི་སྟོབས་ཀྱིས་གདམས་ནས་ སྐྱེ་བ་ཕྱི་མའི་ཆོས་སྐལ་དུ་དབང་བསྐུར། མན་ངག་ཟབ་མོའི་སྐོར་འདི་དག་གཏེར་དུ་སྦས། དུས་ཕྱིས་པདྨ་ལས་འབྲེལ་རྩལ་གྱིས་གཏེར་ལས་བཏོན་ཏེ་མཁའ་འགྲོའི་སྙིང་ཏིག་ཏུ་ གྲགས་པ་རྒྱལ་བ་ཀློང་ཆེན་རབ་བྱམས་པ་ལ་བརྒྱུད། འདི་ནི་རབ་བྱུང་ལྔ་པའི་ས་སྤྲེལ་༡༣༠༨ལོར་གཡོ་རུ་གྲྭའི་ཆ་སྟོད་གྲོང་དུ་རོག་ གི་རིགས་ལས་ཆད་པའི་ཡབ་བསྟན་པ་སྲུང་དང༌། ཡུམ་བསོད་ནམས་རྒྱན་གཉིས་ཀྱི་སྲས་སུ་སྐུ་འཁྲུངས། དགུང་ལོ་ལྔ་ནས་ཡི་གེའི་འབྲི་ཀློག་མཁྱེན་ཅིང་སྨན་རྩིས་རྣམས་ཀྱང་ཐུགས་སུ་ཆུད། དགུང་ལོ་དགུ་པར་ཉི་ཁྲི་དང་བརྒྱད་སྟོངབཏོན་པས་ཐུགས་ལ་མངའ། དགུང་ལོ་བཅུ་པར་བསམ་ཡས་མཁན་པོ་བསམ་གྲུབ་རིན་ཆེན་དང༌། སློབ་དཔོན་ཀུན་དགའ་འོད་ཟེར་ལས་རབ་ཏུ་བྱུང་སྟེ་མཚན་ལ་ཚུལ་ཁྲིམས་བློ་གྲོས་ གསོལ། དགུང་ལོ་བཅུ་བཞི་པར་འཆད་ཉན་གྱི་བ་དན་འཛིན་ཆོག་པ་བྱུང༌། དགུང་ལོ་བཅུ་དྲུག་པར་སློབ་དཔོན་བཀྲ་ཤིས་རིན་ཆེན་ལས་ལམ་འབྲས་དང༌། ཆོས་དྲུག་གཉིས། བདེ་མཆོག་དྲིལ་བུ་བ། ཕྱག་རྡོར་འཁོར་ཆེན་སོགས་ཀྱི་དབང་ཁྲིད་གདམས་པ་མང་དུ་གསན། སློབ་དཔོན་དབང་ཡེ། སྟོན་ཚལ། ཁྲོ་ཕུ་བ་སོགས་ལས་བྱ་རྒྱུད་དང༌། སྤྱོད་རྒྱུད། རྣལ་འབྱོར་རྒྱུད། རྡོ་རྗེ་གུར། དུས་འཁོར། རྡོ་རྗེ་ཕྲེང་བ་སོགས་སྔགས་རྒྱུད་མང་པོ་དང༌། རིན་པོ་ཆེ་ཟ་ལུང་པ་ལས་ཞང་ཚལ་པའི་གདམས་ངག་སྐོར། རྒོད་ཚང་པའི་ལམ་ཁྲིད། གཅོད་ཡུལ། ཞི་བྱེད་སྔ་ཕྱི་བར་གསུམ་བཅས་ལ་གསན། དགུང་ལོ་བཅུ་དགུ་པར་གསང་ཕུ་ནེའུ་ཐོག་གི་ཆོས་གྲྭར་ཞུགས། གླིང་སྟོད་གདན་རབས་བཅོ་ལྔ་པ་སློབ་དཔོན་བཙན་རྒོད་པ་དང༌། གདན་རབས་བཅུ་དྲུག་པ་བླ་བྲང་ཆོས་དཔལ་རྒྱལ་མཚན་གཉིས་ལས་བྱམས་ཆོས་སྡེ་ལྔ།། ཚད་མ་སྡེ་བདུན། ཕར་ཕྱིན། དབུ་མ་བཅས་དང༌། དཔང་ལོ་བློ་གྲོས་བརྟན་པ་ལས་མདོ་ཏིང་ངེ་འཛིན། ཤེས་རབ་སྙིང་པོའི་རྒྱ་ཆེར་འགྲེལ་བ་དང༌། སྒྲ། སྙན་ངག སྡེབ་སྦྱོར་སོགས་ལ་ཐོས་བསམ་མཐར་ཕྱིན་མཛད། ལུང་རིགས་སྨྲ་བའི་སྡེ་རྣམས་སུ་གྲྭ་སྐོར་མཛད་སྐབས་རྩོད་ཟླ་བྲལ་ཏེ་ལུང་དང་ རིགས་པའི་སྤོབས་པ་བརྙེས་པས་བསམ་ཡས་ལུང་མང་བའམ་ཀློང་ཆེན་རབ་འབྱམས་པ་ཞེས་པའི་ མཚན་སྙན་ཐོབ། དགུང་ལོ་ཉེར་དགུ་པར་རིག་འཛིན་ཀུ་མ་ར་ཛ་ལས་རྫོགས་པ་ཆེན་པོ་གསང་བ་སྙིང་ཐིག་ གི་དབང་ཁྲིད་གདམས་ངག་དང༌། རྫོགས་ཆེན་སྡེ་གསུམ་གྱི་རྒྱུད་ལུང་མན་ངག་དང་བཅས་པ་བུམ་པ་གང་བྱོ་གནང་ནས་ བསྟན་པའི་རྒྱལ་ཚབ་ཏུ་དབུགས་འབྱིན་མཛད། དགུང་ལོ་སོ་གཅིག་པར་ སྙེ་ཕུའི་ཤུག་གསེབ་ཏུ་ཕེབས་ཏེ་སྙིང་ཐིག་གི་སྒོ་ནས་ཆོས་འཁོར་རྒྱ་ཆེན་བསྐོར། དགུང་ལོ་སོ་གཉིས་པར་བསམ་ཡས་མཆིམས་ཕུར་སྐལ་ལྡན་བརྒྱད་ལ་མཁའ་འགྲོ་སྙིང་ཐིག་ གི་གདམས་པ་གསུངས། དེ་ནས་གངས་རི་ཐོད་དཀར་ཨོ་རྒྱན་རྫོང་འོད་ཟེར་སྤྲིན་གྱི་སྐྱེད་ཚལ་དུ་ཕེབས་ཏེ་ དགོན་གནས་བཏབ། བསོད་ནམས་སེང་གེ་དང་སློབ་དཔོན་དཔལ་མཆོག་བཅས་ལ་མདོ་རྒྱུད་དཔང་དུ་བཞག་ནས་ཟླ་ བ་གཅིག་གི་བར་དུ་རྩོད་པ་མཛད་ཀྱང་ལུང་དང་རིགས་པས་ཕམ་པར་མཛད། དབུ་རུ་ཞྭའི་ལྷ་ཁང་ཞིག་གསོ་མཛད། རྡོ་རིང་ཆེན་པོ་གཉིས་འགྱེལ་བ་བསླངས། སྐུ་ཚེ་གང་བོར་དབེན་གནས་སུ་འཆད་རྩོད་རྩོམ་གསུམ་གྱིས་དུས་འདའ་བར་མཛད་ནས་ རྫོགས་ཆེན་གྲུབ་མཐའ་སྲོལ་རྒྱ་ཆེར་སྤེལ། སྔ་འགྱུར་རྙིང་མའི་ཁྲོད་ནས་ཐ་སྙད་རིག་གནས་དང་སྔགས་གསར་རྙིང་ཀུན་ལ་མཁས་པའི་ ཡང་རྩེར་སོན་པ། སྡེ་དགེ་རྫ་དཔལ་སྤྲུལ་རིན་པོ་ཆེས། རིག་པའི་གནས་ལྔ་མཁས་པའི་ས་པཎ་ཆེ།།མདོ་སྔགས་ལེགས་བཤད་འབྱུང་གནས་ཙོང་ཁ་པ།། ཡོངས་རྫོགས་བསྟན་པའི་མངའ་བདག་ཀློང་ཆེན་པ།།ཞེས་གསུངས་པ་ལྟར་གངས་ཅན་འཇམ་ དབྱངས་རྣམ་གསུམ་སྟེ་ས་པཎ་ཀུན་དགའ་རྒྱལ་མཚན་དང༌། རྒྱལ་བ་ཀློང་ཆེན་རབ་འབྱམས་པ། རྒྱལ་བ་བློ་བཟང་གྲགས་པ་ཞེས་གྲུབ་མཐའ་རིས་མེད་ཀྱི་མཁས་པ་མང་པོས་བསྔགས་པའི་ ཡུལ་དུ་གྱུར་ཏོ།།གསུང་རྩོམ་ནི་ཁམས་པ་ཆོས་གྲགས་བཟང་པོས་མཛད་པའི་ཀུན་མཁྱེན་ དྲི་མེད་འོད་ཟེར་གྱི་རྣམ་ཐར་མཐོང་བ་དོན་ལྡན་ལས་འབྱུང་བ་ལྟར་ན། ཕྱིའི་གནས་ཐུན་མོང་གི་སྐོར་ལ་བསྟན་བཅོས་དགུ་བཅུ་གོ་ལྔ།། ནང་གི་གནས་རྒྱ་ཆེར་བཤད་པའི་བསྟན་བཅོས་ཆིག་བརྒྱ་ཉེར་བརྒྱད། གསང་བའི་གནས་ཉིད་སྟོན་པའི་བསྟན་བཅོས་སུམ་ཅུ་སྟེ་ཆོས་ཚན་ཉིས་བརྒྱ་ལྔ་བཅུ་རྩ་ གསུམ་བཞུགས་པར་གྲགས་སོ།།
གཞན་ ཡང་རྩ་གསུམ་སྒྲུབ་སྡེའི་སྐོར་གྱི་མན་ངག་སྙིག་ཐིག་གི་གནད་མ་འཁྲུལ་ཞིང་དོན་ ཚང་བ་ཇི་སྙེད་ཅིག་གཏེར་དུ་སྦས་པ་ལས་བཏོན་པ་རྣམས་ཀྱང་སློབ་དཔོན་ཆེན་པོའི་ བཀའ་སྲོལ་ལས་བརྒྱུད་པ་ཏེ་རྒྱས་པ་ནི་སྔ་འགྱུར་རྙིང་མའི་ཆོས་འབྱུང་ཁག་ཏུ་ གཟིགས་པར་ཞུ།
གཉིས་ པ་པཎ་ཆེན་བི་མ་ལ་མི་ཏྲའི་བཀའ་སྲོལ་ནི། ཉང་ཏིང་འཛིན་བཟང་པོས་ལུང་སྟོན་ཅིང་བསྐུལ་བ་ལྟར། བཙན་པོ་ཁྲི་སྲོང་ལྡེའི་བཙན་གྱིས་ལོ་ཙཱ་བ་སྐ་ཅོག་གཉིས་འཕགས་པའི་ཡུལ་དུ་པཎ་ ཆེན་བི་མ་ལ་མི་ཏྲ་གདན་འདྲེན་དུ་མངགས། པཎ་ཆེན་འདི་ཉིད་དགུང་ལོ་ཉིས་བརྒྱ་ཉེ་བར་སླེབས་ཀྱང་བོད་དུ་སྐལ་བ་མཉམ་པའི་ གདུལ་བྱ་འདུལ་བའི་དུས་ལ་བབ་པ་མཁྱེན་ནས་བྱོན། སྐ་ཅོག་གཉིས་ཀྱིས་ལོ་ཙཱ་མཛད་དེ་རྒྱུ་འབྲས་ཀྱི་ཆོས་སྤྱི་དང་ལྷག་པར་གཡུ་སྒྲ་ སྙིང་པོས་ལོ་ཙཱ་མཛད་ནས་སེམས་སྡེ་ཕྱི་འགྱུར་བཅུ་གསུམ་བསྒྱུར། དེའི་ནང་ནས་ཤིན་ཏུ་ཟབ་པའི་མན་ངག་སྙིང་ཐིག་ནི་བཙན་པོ་ཁྲི་སྲོང་དང༌། ཉང་ཏིང་འཛིན་བཟང་པོ་གཉིས་ལ་ལོག་ཆོས་སུ་གསུངས། འདི་ཉིད་འཆད་པའི་སྣོད་ལྡན་གདུལ་བྱ་གཞན་མ་རྙེད་པས་རེ་ཞིག་ཟབ་ཆོས་དེ་དག་ མཆིམས་ཕུའི་དགེ་གོང་དུ་སྦས། པཎ་ཆེན་འདི་ཉིད་བོད་དུ་ལོ་བཅུ་གསུམ་བཞུགས་ནས་རྒྱ་ནག་རི་བོ་རྩེ་ལྔར་ཕེབས། དེར་སྐུ་ཚེ་ལ་གཞོམ་གཞིགས་མེད་པར་བཞུགས་ཏེ་ལོ་བརྒྱ་རེར་བོད་དུ་སྤྲུལ་པའི་ སྐུ་རེ་ཕེབས་པར་ཞལ་གྱིས་བཞེས། ཉང་ཏིང་འཛིན་བཟང་པོས་གདམས་པའི་དཔེ་རྣམས་ཀེའུ་ཚང་རིམ་པ་གསུམ་པའི་སྒོའི་ཀ་ བའི་ཁོང་དུ་སྦས། སྙན་བརྒྱུད་རྣམས་འབྲོ་རིན་ཆེན་འབར་ལ་གདམས་ཏེ་ལྷ་ས་བྲག་ལྷ་ཕུག་ཏུ་སྐུ་འཇའ་ ལུས་སུ་གྱུར། དུས་ཕྱིས་བི་མ་ལའི་སྤྲུལ་པ་ལྡན་མ་ལྷུན་གྲུབ་རྒྱལ་མཚན་གྱིས་དམ་ཅན་རྡོ་རྗེ་ ལེགས་པའི་ལུང་ལ་བརྟེན་ནས་སྔར་སྦས་པའི་གཏེར་རྣམས་བཏོན། ཉམས་རྟོགས་ཕུན་སུམ་ཚོགས་པ་བརྙེས། གདམས་པའི་མན་ངག་རྣམས་ལྕེ་བཙུན་སེང་གེ་དབང་ཕྱུག་སོགས་ལ་གནང༌། དེ་བཞིན་སྤྲུལ་པའི་སྐུ་ཞིང་སྟོན་པ། སློབ་མ་སྲས་ཉིས་འབུམ་གུ་རུ་ཇོ་འབེར། འཕྲུལ་ཞིག་སེང་གེ་རྒྱལ་པ། གྲུབ་ཆེན་མེ་ལོང་རྡོ་རྗེ། རིག་འཛིན་ཀུ་མ་རཱ་ཛ། ཀརྨ་པ་རང་བྱུང་རྡོ་རྗེ། རྒྱལ་བ་ཀློང་ཆེན་རབ་འབྱམས་པ་བཅས་ལ་གདམས་པའི་མན་ངག་རྣམས་མཁའ་འགྲོའི་ཞལ་རླངས་ མ་ཡལ་བར་བརྒྱུད་པ་ཡིན་ནོ།།
༣ རིང་བརྒྱུད་བཀའ་མ་དང་ཉེ་བརྒྱུད་གཏེར་མ།
ཡང་སྔ་འགྱུར་རྙིང་མའི་བསྟན་པ་འདི་ཉིད་ལ་རིང་བརྒྱུད་བཀའ་མ་དང་ཉེར་བརྒྱུད་གཏེར་མ་གཉིས་ཡོད་པ་ལས། དང་ པོ་རིང་བརྒྱུད་བཀའ་ཡི་ཆུ་བོ་མ་ཉམས་པར་མདོ་སྒྱུ་སེམས་གསུམ་ཐུན་མོང་གི་བསྟན་ པའི་བརྒྱུད་པ་ཇི་ལྟར་བྱུང་ཚུལ་ནི། སྔ་འགྱུར་ཐེག་པའི་བསྟན་པ་དང་པོ་གཉགས་ལ་བབས། བར་དུ་གནུབས་ལ་བབས། ཐ་མར་ཟུར་ལ་བབ་པ་བཤད་དེ།
དང་ པོ་ནི། གཉགས་ལོ་ཙཱ་བ་ཆེན་པོ་འདི་ཉིད་སྒྲ་ཚད་གཉིས་དང་སྔགས་ཕྱི་ནང་ཀུན་ལ་མཁྱེན་རྒྱ་ ཤིན་ཏུ་ཆེ་ཞིང༌། མདོ་སྔགས་ཀྱི་གཞུང་དུ་མ་བོད་སྐད་དུ་བསྒྱུར། སློབ་དཔོན་པདྨ་དང༌། པཎ་ཆེན་བི་མ་ལ་མི་ཏྲ། བཻ་རོ་ཙ་ན། གཡུ་སྒྲ་སྙིང་པོ་སོགས་ལ་བརྟཻན་ནས། དཀྱུས་བཤད་གཞུང་གི་འགྲེལ་ྜྲིཀ་སྟོང་ཐུན་དང་བཅས་པ། སྙན་བརྒྱུད་གདམས་ངག་གི་ཆུ་བོ་གནད་ཡིག་དམར་འཁྲིད་དང་བཅས་པ། བྱིན་རླབས་དབང་གི་ཆུ་བོ་སྐུར་ཐབས་ངོ་སྤྲོད་དང་བཅས་པ། ཕྱག་བཞེས་འཕྲིན་ལས་ཀྱི་ཆུ་བོ་བསྟན་སྲུང་དྲག་སྔགས་དང་བཅས་པ་སྟེ་གདམས་པའི་ཆུ་ བོ་བཞི་འདུས་སུ་གྱུར། གཙོ་བོར་ཕུར་པ་ལ་བརྟེན་ནས་གྲུབ་པའི་གོ་འཕང་བརྙེས། རྫུ་འཕྲུལ་དང་མངོན་སྤྱོད་ཀྱི་མཐུ་ལ་བརྟེན་ནས་མི་སྲུན་པ་རྣམས་ཚར་བཅད། གདམས་པའི་ཆུ་བོ་བཞིའི་མན་ངག་རྣམས་སོག་པོ་དཔལ་གྱི་ཡེ་ཤེས་སོགས་སྔ་ཕྱི་དཔལ་ གྱི་བུ་བརྒྱད་སོགས་ལ་གནང་སྟེ། མཐར་སྟོང་གསལ་འཇའ་ལུས་ཀྱི་སྐུར་གཤེགས། ཡར་འབྲོག་པ་སོག་པོ་དཔལ་གྱི་ཡེ་ཤེས་ཀྱིས་མན་ངག་ཡོངས་རྫོགས་གནུབས་ཆེན་སངས་ རྒྱས་ཡེ་ཤེས་ལ་གདམས།
གཉིས་ པ་སྔ་འགྱུར་བསྟན་པ་བར་དུ་གནུབས་ལ་བབས་ཚུལ་ནི། སྔ་འགྱུར་བསྟན་པའི་བདག་པོ་གནུབས་ཆེན་སངས་རྒྱས་ཡེ་ཤེས་ཞེས་ཡོངས་སུ་གྲགས་པ་ འདི་ཉིད་སྐུ་གཞོན་ནུ་ཉིད་ནས་ཤྲིའ་སིདྡྷ་དང། བི་མ་ལ། ཀ་མ་ལ་ཤིའ་ལ། ངྷ་ན་དྷ་ལ་ལ་སོགས་པ་རྒྱ་བལ་བྲུ་ཤའི་ལོ་པཎ་དུ་མ་དང༌། བོད་ཀྱི་མཁས་པ་གཉགས་ལོ་ཡེ་ཤེས་གཞོན་ནུ་དང༌། དེའི་སློབ་མ་དཔལ་གྱི་བུ་བརྒྱད་དང་ལྷག་པར་སོག་པོ་དཔལ་གྱི་ཡེ་ཤེས་ལས་མདོ་ སྔགས་རིག་གནས་དང་བཅས་པར་མཁས་པར་བསླབས་པ་མ་ཟད། མདོ་སྒྱུ་སེམས་གསུམ་གྱི་མན་ངག་ཆ་ལག་དང་བཅས་པར་ཐོས་པས་མཐའ་རྒྱ་བཅད། བསམ་པས་གཏན་ལ་འབེབས། སྒོམ་པས་ཉམས་མྱོང་ཐོན་ཏེ་གྲུབ་པའི་གོ་འཕང་མཐོན་པོར་བརྙེས། བསྟན་ལ་གནོད་པའི་མི་སྲུན་པ་རྣམས་མངོན་སྤྱོད་དྲག་པོས་ཚར་བཅད། བཤད་སྒྲུབ་ཀྱི་འཕྲིན་ལས་བཟང་པོ་ཡང་བསྐྱེད་རྫོགས་གསུམ་གྱི་བསྟན་པ་ས་སྟེང་ ཡོངས་ལ་ཁྱབ་པར་མཛད། གསུང་ལས་སྐྱེས་པའི་སློབ་མ་ཐུགས་ཀྱིས་ཟིན་པའི་སྲས་བཞི། སྲས་ཀྱི་དམ་པ་གཅིག་སྟེ་ལྔ་གཙོས་གྲངས་ལས་འདས་པ་བསྐྱངས་ནས་སྔ་འགྱུར་བསྟན་པའི་ རྒྱལ་མཚན་ཉི་ཟླའི་རྒྱུ་མཚམས་སུ་སྒྲེངས། མཐར་གདམས་པའི་མན་ངག་རྣམས་བུམ་པ་གང་བྱོའི་ཚུལ་དུ་སྲས་ཀྱི་དམ་པ་ཡོན་ཏན་རྒྱ་ མཚོ་ལ་གཏད་ནས། རང་བཞིན་རྫོགས་པ་ཆེན་པོར་འོད་ཀྱི་ཕུང་པོར་མྱ་ངན་ལས་འདས། སྲས་ཀྱི་དམ་པ་ཡོན་རྒྱལ་ནས་རིམ་པ་བཞིན། སྲས་ཡེ་ཤེས་རྒྱ་མཚོ་དང༌། གཅུང་པདྨ་དབང་རྒྱལ། སྲས་ལྷ་རྗེ་ཧཱུཾ་ཆུང་བཅས་ལ་བརྒྱུད་ཅིང༌། དེ་ནས་ལྷ་རྗེ་ཟུར་པོ་ཆེ་ལ་བབས་པ་ཡིན་ནོ།།
གསུམ་ པ་སྔ་འགྱུར་ཐེག་པའི་བསྟན་པ་ཐ་མ་ཟུར་ལ་བབས་ཚུལ་ནི། དེ་ཡང་ལྷ་རྗེ་ཟུར་པོ་ཆེ་ཤཱཀྱ་འབྱུང་གནས་འདི་ཉིད་བསྟན་པ་ཕྱི་དར་གྱི་སྐབས་སུ་ སྔ་འགྱུར་བསྟན་པའི་རྩ་བ་འཛུགས་པ་པོར་གྲགས་ཤིང༌། སྐུ་གཞོན་དུས་ནས་བླ་ཆེན་དགོངས་པ་རབ་གསལ་ལས་རབ་ཏུ་བྱུང༌། མེས་པོ་རིན་ཆེན་རྒྱལ་མཚན། ལྕེ་ཤཱཀྱ་རྒྱལ་མཚན། ཉང་སྟོད་ཀྱི་འབྲོ་ཁྲོས་ཆུང༌། ཞུ་ཆེན་བསོད་ནམས་ཤཱཀྱ་སོགས་ལས་སྔ་ཕྱིར་མདོ་སྔགས་ཀྱི་ཆོས་སྐོར་མཐའ་ཡས་པ་གསན། ལྷག་པར་ལྷ་རྗེ་ཧུཾ་ཆུང་པ་ལས་མདོ་སྒྱུ་སེམས་གསུམ་གྱི་མན་ངག་ཆ་ལག་དང་བཅས་པ་ བུམ་པ་གང་བྱོའི་ཚུལ་དུ་གསན་ཞིང་དགོངས་པའི་ཉམས་འོག་ཏུ་ཚུད། འུག་པ་ལུང་སོགས་དབེན་པའི་གནས་དུ་མར་སྒྲུབ་པ་ལ་རྩེ་གཅིག་ཏུ་གཞོལ་བའི་གྲུབ་ པའི་རྟགས་དང་མཚན་མ་ཡ་མཚན་པ་དུ་མ་བྱུང༌། འུག་པ་ལུང་པ་ཞེས་པའི་མཚན་ཐོགས། ལྷ་འདྲེ་མི་སྲུན་པ་དུ་མ་དམ་ལ་བཏགས། མངོན་ཤེས་དང་རྫུ་འཕྲུལ་ཐོགས་རྡུགས་མེད་པར་མངའ། དཔལ་ཆེན་པོ་སོགས་ཡི་དམ་གྱི་ལྷ་དུ་མས་ཞལ་མངོན་སུམ་དུ་གཟིགས། མགྲིན་པ་ལོངས་སྤྱོད་འཁོར་ལོའི་རྒྱ་གྲོལ་ཏེ་མདོ་སྔགས་ཀྱི་ཆོས་བཀའ་མཐའ་དག་ རྩོད་མེད་ལྷུན་གྲུབ་ཏུ་འཇོ། སྐལ་ལྡན་གྱི་སློབ་མ་ཤིན་ཏུ་མང་པོ་ལ་མདོ་སྔགས་སྤྱི་དང་བྱེ་བྲག་མདོ་སྒྱུ་ སེམས་གསུམ་གྱི་འཆད་ཉན་རྒྱ་ཆེར་སྤེལ། གསང་སྔགས་རྙིང་མའི་བསྟན་པ་ཉིན་མོ་ལྟར་གསལ་བར་བྱས། གདམས་པའི་མན་ངག་མཐའ་དག་ཟུར་ཆུང་ཤེས་རབ་གྲགས་པ་ལ་གནང༌། མཐར་རྡོ་དྲིལ་འཁྲོལ་བའི་སྒྲ་སིལ་བཞིན་སྐུ་ཕུང་འོད་གསལ་སྟོང་པའི་དབྱིངས་སུ་ ཞི་ནས་དཔལ་ཆེན་པོའི་ཐུགས་ཀར་ཐིམ། དེ་ནས་རིམ་པ་བཞིན་སྒྲོ་ཕུག་པ་ཟུར་ཤཱཀྱ་སེངྒེ། ལྕེ་སྟོན་རྒྱ་ནག་པ། བོ་ཆེན་པོ་ཡོན་ཏན་གཟུངས། དམ་པ་སོ་སྒྲགས་པ། དབུས་པ་ཞིག་པོ། ཐུགས་སྲས་ཞིག་པོ་བདུད་རྩི་རྟ་སྟོན་ཇོ་ཡེ། གཅུང་པོ་ཇོ་བསོད། རྟ་སྟོན་གཟི་བརྗིད། རྣ་ནག་བདུད་འདུལ། ཟུར་བྱམས་པ་སེང་གེ། གཡུང་སྟོན་པ། རྟ་ནག་སྒྲོལ་མ་བ་བསམ་འགྲུབ་རྡོ་རྗེ། ཟུར་བཟང་པོ་དཔལ། ཟུར་ཧཾ་ཤཱཀྱ་འབྱུང་གནས། སྲས་སངས་རྒྱས་རྒྱལ་མཚན་དཔལ་བཟང༌། འགོས་ལོ་ཙཱ་བ་གཞོན་ནུ་དཔལ། ཞྭ་དམར་སྐུ་ཕྲེང་བཞི་པ་སྤྱན་སྔ་རིན་པོ་ཆེ། འབྲི་གུང་ཟུར་པ་རིན་ཆེན་ཕུན་ཚོགས། འཁོན་སྟོན་དཔལ་འབྱོར་ལྷུན་གྲུབ། ཟུར་ཆེན་ཆོས་དབྱིངས་རང་གྲོལ། འཕྱོང་རྒྱས་པ་སངས་རྒྱས་གྲགས། སྨན་ལུང་པ་ཤཱཀྱ་འོད། དབོན་པོ་རྡོ་རྗེ་རྒྱལ་མཚན། ཀཿཐོག་པ་དམ་པ་བདེ་གཤེགས། གཙང་སྟོན་པ་བྱམས་པ་འབུམ། སྤྱན་སྔ་བ་བསོད་ནམས་འབུམ། དཔལ་རོང་ཟོམ་མ་ཧཱ་པཎྜི་ཏ་ཆོས་ཀྱི་བཟང་པོའི་བར་བརྒྱུད་པ་སྟེ་འདི་ཉིད་སྔགས་ གསར་རྙིང་དང་མཚན་ཉིད་ཐེག་པ་སྒྲ་ཚད་སྨན་རྩིས་སོགས་ལ་ཤིན་ཏུ་མཁས་ཤིང༌། མཛད་འཕྲིན་ནམ་མཁའ་ལས་ཡངས་པ་བསྐྱངས་པས་ཐུབ་བསྟན་སྤྱི་དང་ལྷག་པར་སྔ་འགྱུར་ རྙིང་མའི་བསྟན་པ་ལ་བཀྲིན་ཤིན་ཏུ་ཆེ། བསྟན་པ་ཕྱི་དར་གྱི་སྐབས་ནས་བཟུང་སྔ་འགྱུར་རྙིང་མའི་ཁྲོད་དུ་འཆད་རྩོད་རྩོམ་ གསུམ་ལ་འདི་ཉིད་དང༌། རྒྱལ་བ་ཀློང་ཆེན་རབ་འབྱམས་པ། འཇམ་དབྱངས་མི་ཕམ་རྣམ་རྒྱལ་ལྟ་བུའི་མཁས་པ་སུ་ཡང་མ་བྱུང་བར་སྣང་ངོ༌།།འདིའི་ རྣམ་པར་ཐར་པ་ནི་ཤིན་ཏུ་འགངས་ཆེ་ཡང་འདིར་ཡི་གེ་མང་བས་འཇིགས་ནས་མ་བཀོད་ཅིང༌། ཤེས་པར་འདོད་ན་གུ་བཀྲའི་ཆོས་འབྱུང་སོགས་རྙིང་མའི་ཆོས་འབྱུང་ཁག་ཏུ་གཟིགས་པ་ འཚལ། དེ་ནས་ཟུར་ཧཾ་སའི་བརྒྱུད་པ་དང༌། ཟུར་མའི་བརྒྱུད་པ། སྲས་བརྒྱུད་དེ་གསུམ་བྱུང་བས་བཤད་སྒྲུབ་གཉིས་ཀའི་ལམ་ནས་སྔ་འགྱུར་བསྟན་པའི་ རྒྱལ་མཚན་བླ་ན་སྒྲེངས། དེ་ནས་རིག་འཛིན་གཡུ་འབྲུག་རྡོ་རྗེ་དང༌། མཁས་གྲུབ་བློ་གྲོས་རྒྱལ་མཚན། གོང་ར་ལོ་ཆེན་གཞན་ཕན་རྡོ་རྗེ། གསང་བདག་འཕྲིན་ལས་ལྷུན་གྲུབ། ལོ་ཆེན་ཆོས་རྒྱལ་བསྟན་འཛིན། གནས་ལྔ་རིག་པ་ལོ་ཆེན་ངྷརྨ་ཤྲིའ་སོགས་མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་ མུ་ཏིག་སྟར་ལ་བརྒྱུས་པ་ལྟར་རིམ་པར་བྱོན་ནས་རིང་བརྒྱུད་བཀའ་མའི་བསྟན་པ་ད་ ལྟའི་བར་དུ་ས་གསུམ་གྱི་མུན་པ་སེལ་བའི་སྒྲོན་མེ་ལྟར་འབར་བཞིན་པ་འདི་ཉིད་དོ།།
གཉིས་ པ་ཤིན་ཏུ་ཟབ་པ་ཉེར་བརྒྱུད་གཏེར་མའི་སྐོར་ཇི་ལྟར་བྱུང་ཚུལ་ནི། དེ་ཡང་སློབ་དཔོན་ཆེན་པོ་སོགས་བོད་ཡུལ་དུ་བཞུགས་པའི་དུས་གདུལ་བྱ་ལ་དངོས་སུ་ གསུང་བའི་དུས་ལ་མ་བབ་པ་དང༌། འགའ་ཞིག་གདུལ་བྱར་གསུངས་ནས་འགྲོ་དོན་ཆེན་པོ་བྱུང་ནའང་བརྒྱུད་པའི་ཁྲོད་དུ་ སྐྱེ་བོ་ཕལ་བ་དག་གིས་ཚིག་དོན་ལ་ལྷད་བཅུག་སྟེ། རིང་རྒྱུད་བཀའ་མ་རྣམས་ཚོང་འདུས་ཀྱི་འོ་མ་བཞིན་དབང་དང་གདམས་པའི་བཀའ་འཆལ། དམ་ཚིག་གི་སེལ་དང་འདྲེས་ཁྱེར་གྱི་ལྷད་ཞུགས་པ་མང་བས་མན་ངག་གི་རྣོ་དབལ་ཡལ་བ་ སོགས་མི་འབྱུང་བ་བཅས་ཀྱི་ཆེད་དུ། སློབ་དཔོན་ཆེན་པོ་སོགས་ཀྱིས་ཆོས་བཀའ་སྤྱི་དང༌། གདམས་པའི་མན་ངག་ཁྱད་པར་ཅན་གཞན་ཡང་འབྱུང་འགྱུར་ལུང་བསྟན་སོགས་དུ་མ་ཞིག་གཏེར་ དུ་སྦས་པ་ཡིན་ནམ་སྙམ། གཏེར་དུ་སྦས་པའི་སྲོལ་ནི་མདོ་རྒྱུད་ཀྱི་གསུང་རབ་ཚད་མ་དག་ལས་བྱུང་སྟེ། ཀླུའི་རྒྱལ་པོ་རྒྱ་མཚོས་ཞུས་པའི་མདོ་ལས། དཀོན་མཆོག་གསུམ་གྱི་གདུང་མི་ཆད་པའི་གཏེར་ཆེན་པོ་མི་ཟད་པ་དང༌། ཆོས་རྟོགས་པ་ཆེན་པོ་ཚད་མེད་པའི་གཏེར་ཆེན་པོ་མི་ཟད་པ་དང༌། སེམས་ཅན་མགུ་བར་བྱ་བའི་གཏེར་ཆེན་པོ་མི་ཟད་པ་དང༌། ནམ་མཁའ་དང་མཉམ་པའི་གཏེར་ཆེན་པོ་མི་ཟད་པ་སྟེ། བཞི་པོ་དེ་དག་ནི་གཏེར་ཆེན་པོ་མི་ཟད་པ་ཡིན་ནོ།།ཞེས་དང༌། གཞན་ཡང་ཏིང་ངེ་འཛིན་རྒྱལ་པོའི་མདོ་དང༌། ཆུ་ཀླུང་རོལ་པའི་མདོ་སོགས་སུ་གཏེར་གྱི་ངོ་བོ་དང༌། སྦེད་པའི་ཡུལ། འདོན་པ་པོའི་གང་ཟག་སོགས་ཀྱི་ཁྱད་པར་ཇི་ལྟ་བ་བཞིན་གསུངས་ཤིང༌། གཏེར་གྱི་ཕྱོགས་འདིར་དགོངས་བརྡ་སྙན་བརྒྱུད་ཀྱི་གཏེར་གསུམ་དང༌། སྨོན་ལམ་དབང་བསྐུར་གྱི་གཏེར། བཀའ་བབས་ལུང་བསྟན་གྱི་གཏེར། མཁའ་འགྲོ་གཏད་རྒྱའི་གཏེར་ཏེ་དྲུག་ཏུ་ཕྱེས་སྣང་ལ། དེ་དག་ལས་ཕྱི་མ་ནི་མཁའ་འགྲོའི་བརྡ་ཡིག་ཚིག་བརྒྱུད་དུ་བཀོད་ནས་བྲག་དང་མཚོ་ སོགས་སུ་གཏེར་བདག་སོ་སོར་གཉེར་བྱང་གཏད་ནས་རྒྱས་བཏབ། ཕྱིས་ལུང་བསྟན་དུས་ལ་བབས། སྨོན་ལམ་གྱི་མཐུ་གྲུབ། ལས་ཀྱི་འཕྲོ་སད། གཏེར་བདག་གི་བསྐུལ་མ་བྱས་པ་ནས་གཏེར་སྟོན་སོ་སོས་ཕྱིར་བཏོན་ཏེ་འགྲོ་དོན་རྒྱ་ ཆེར་འཕེལ་བར་གསུངས། གཏེར་ཆོས་ཀྱི་ཆེ་བ་ནི་གཏེར་དུ་སྦས་པའི་ཟབ་ཆོས་ཕལ་ཆེ་བ་མཁའ་འགྲོའི་བརྡ་ཡིག་ གིས་བཅིངས་པ། གང་ཟག་ཕལ་བའི་བརྒྱུད་པས་བར་དུ་མ་ཆོད་པས་ཁུངས་བཙན་པ། ཕྱོགས་ལྷུང་དང་རང་འདོད་ཀྱི་བརྡས་མ་བཅོས་པ། ཚིག་མ་འཁྲུལ་བ། དོན་མ་ནོར་བར་མཁའ་འགྲོ་གསང་བའི་བརྡ་བསྒྱུར་བས་བྱིན་རླབས་ཀྱི་ཚན་ཁ་རྣོ་བ། སྐལ་བ་དང་མི་ལྡན་པའི་སྐྱེ་བོ་རྣམས་ཀྱིས་དཔྱད་མི་བཟོད་པར་གསུངས་སོ།།
གཏེར་ དུ་སྦེད་མཁན་དང་སྦ་སྟངས་ཀྱང༌། དུས་ལ་མ་རན་པའི་ཆོས་སྒོ་སྤྱི་དང༌། ལྷག་པར་ཡོ་ག་གསུམ་དང་འབྲེལ་བའི་རྒྱུད་ལུང་མན་ངག་མཐའ་ཡས་པ་ཐམས་ཅད་མཁར་ཆེན་ བཟའ་ཡེ་ཤེས་མཚོ་རྒྱལ་གྱིས་མི་བརྗེད་པའི་གཟུངས་ལ་བརྟེན་ནས་བཀའ་བསྡུ་བར་མཛད། ཤོག་སེར་རིགས་ལྔའི་ཐོག་མཁའ་འགྲོའི་བརྡ་ཡིག་ཏུ་གཅེས་ནས་བཀོད། གཏེར་སྣོད་སྒྲོམ་བུ་འདྲ་མིན་ཏུ་བཅུག་སྟེ་རྒྱས་བཏབ། སློབ་དཔོན་ཆེན་པོ་ཡབ་ཡུམ་དང་རྗེ་འབངས་དུ་མས་གཏེར་དུ་སྦས་ཏེ་གཏེར་སྲུང་རྣམས་ ལ་གཉེར་དུ་གཏད། ལྷག་པར་སློབ་དཔོན་རྔ་གཡབ་གླིང་དུ་ཕེབས་པའི་རྗེས་མཁའ་འགྲོ་མ་ཡེ་ཤེས་མཚོ་ རྒྱལ་མི་ལོ་བརྒྱ་ལྷག་བཞུགས་ཏེ་བོད་ཡུལ་སྟོད་སྨད་ཀུན་ཏུ་ས་ཆུ་རི་བྲག་དུ་མར་ གཏེར་གྱིས་ཁྱབ་པར་སྦས། གཞན་ཡང་པཎ་ཆེན་བི་མ་ལ་མི་ཏྲ་དང༌། ཆོས་རྒྱལ་ཡབ་སྲས། བཻ་རོ་ཙ་ན། གནུབས་ཆེན་སངས་རྒྱས་ཡེ་ཤེས། གཉགས་ལོ་ཆེན་པོ། སྣ་ནམ་རྡོ་རྗེ་བདུད་འཇོམས། ཉང་ཏིང་འཛིན་བཟང་པོ་སོགས་ཀྱིས་ཀྱང་བསམ་ཡས་སོགས་སུ་ས་གཏེར་དུ་མ་སྦས་ཏེ་མ་ འོངས་སྐལ་ལྡན་ལས་འཕྲོ་ཅན་དང་འཕྲད་པའི་སྨོན་ལམ་མཐུ་བཙན་པོས་རྒྱས་བཏབ། དུས་ཕྱིས་ཡུལ་དང་དུས་ལ་རན་པ་ན་གཏེར་མ་རྣམས་རིམ་པར་བཞིན་པདྨ་བཀའ་ཡི་ཐང་ཡིག་ སོགས་སུ་ལུང་གིས་ཟིན་པའི་གཏེར་སྟོན་མཚན་ལྡན་རིམ་པར་བྱོན་པ་དག་གིས་གཏེར་ལས་ བཏོན་ཏེ། ཟབ་མོའི་གཏེར་གྱི་འཕྲིན་ལས་ལ་བརྟེན་ནས་གསང་སྔགས་རྙིང་མའི་བསྟན་པ་རིན་པོ་ཆེ་ འདི་ཉིད་ཇི་སྲིད་རྣམ་འདྲེན་ལྔ་པ་འཇིག་རྟེན་དུ་མ་བྱོན་པ་དེ་སྲིད་དུ་མི་ནུབ་ པར་གྱུར་ཏེ། སློབ་དཔོན་ཆེན་པོས། སྙིགས་མའི་དུས་སུ་བསྟན་མཐའ་གཏེར་གྱིས་སྐྱོངསརྱ། ཞེས་གསུངས་པའི་ཕྱིར།
ད་ ནི་འདིར་ཟབ་མོའི་གཏེར་སྟོན་དང་དེ་དག་གི་བརྒྱུད་པ་འཛིན་པའི་སྐྱེས་ཆེན་འགའ་ ཞིག་གི་མཚན་བྱང་ཙམ་འགོད་པར་འདོད་དེ། དེ་ཡང་གཏེར་སྟོན་ཐམས་ཅད་ཀྱི་ཐོག་མ་སངས་རྒྱས་བླ་མ་དང༌། གྲྭ་པ་མངོན་ཤེས་ཅན། ཉང་རལ་ཉི་མ་འོད་ཟེར། གུ་རུ་ཆོས་ཀྱི་དབང་ཕྱུག སྤྲུལ་པའི་གཏེར་སྟོན་ཇོ་མོ། སྨན་མོ་གཏེར་སྟོན་ཨོ་རྒྱན་གླིང་པ། གཏེར་སྟོན་རིག་འཛིན་དངོས་གྲུབ་རྒྱལ་མཚན། གཏེར་སྟོན་སངས་རྒྱས་གླིང་པ། གཏེར་སྟོན་རྡོ་རྗེ་གླིང་པ། གཏེར་སྟོན་རསྒྲ༽་གླིང་པ། ཨོ་རྒྱན་པདྨ་གླིང་པ། གཏེར་སྟོན་ཀ་རྨ་གླིང་པ། གྲུབ་ཐོབ་ཐང་སྟོང་རྒྱལ་པོ། མངའ་རིས་པཎ་ཆེན། གཏེར་སྟོན་ལས་འཕྲོ་གླིང་པ། གཏེར་སྟོན་བདུད་འདུལ་རྡོ་རྗེ། ལྷ་བཙུན་ནམ་མཁའ་འཇིགས་མེད། རྒྱལ་མཆོག་ལྔ་པ་ངག་དབང་བློ་བཟང་རྒྱ་མཚོ། རིག་འཛིན་གཏེར་བདག་གླིང་པ། ཀུན་མཁྱེན་འཇིགས་མེད་གླིང་པ། གཏེར་སྟོན་བདེ་ཆེན་གླིང་པ། འཇམ་དབྱངས་མཁྱེན་བརྩེ་དབང་པོ། འཇམ་མགོན་ཀོང་སྤྲུལ་བློ་གྲོས་མཐའ་ཡས། འཇུ་མི་ཕམ་པ་འཇམ་དབྱངས་རྣམ་རྒྱལ་རྒྱ་མཚོ། བདུད་འཇོམས་འཇིགས་བྲལ་ཡེ་ཤེས་རྡོ་རྗེ་སོགས་དང༌། ད་ལྟར་འཚོ་ཞིང་བཞུགས་པའི་སྔ་འགྱུར་བསྟན་པའི་བདག་པོ་སྨིན་གླིང་ཁྲི་ཆེན་རིན་ པོ་ཆེ་དང༌། གྲུབ་དབང་པད་ནོར་རིན་པོ་ཆེ་སོགས་ས་གཏེར་དང༌། དགོངས་གཏེར་གྱི་གཏེར་སྟོན་དང༌། ཟབ་མོའི་གཏེར་གྱི་བརྒྱུད་པ་འཛིན་པའི་སྐྱེས་ཆེན་ནམ་མཁའི་སྐར་ཚོགས་དང་ཆུ་ཁའི་ བྱེ་མ་ལྟར་བྱུང་བ་དག་གིས་སྔ་འགྱུར་རྙིང་མའི་བསྟན་པ་རིན་པོ་ཆེ་འདི་ཉིད་ལ་ལས་ འཆད་རྩོད་རྩོམ་པ་དང༌། ལ་ལས་སྒོམ་སྒྲུབ་ཉམས་ལེན་གྱིས་ནམ་ཡང་ནུབ་པར་མེད་པར་མཛད་བཞིན་པ་འདི་བཞིན་ ལགས་སོ།།
ཟབ་ མོ་གཏེར་གྱི་སྐོར་འདི་ཉིད་སྔ་འགྱུར་རྙིང་མ་ཙམ་དུ་མ་ཟད་གྲུབ་མཐའ་གཞན་དང་གཞན་ གྱི་སྔོན་བྱོན་སྐྱེས་ཆེན་དག་གི་གཏེར་བླངས་པའི་ལོ་རྒྱུས་ཀྱང་མཐོང་སྟེ། དཔེར་ན་འཇམ་མགོན་ཙོང་ཁ་པ་ཆེན་པོས། དགའ་ལྡན་འགོག་པ་རི་ནས་སྔོན་ཚེ་ཐུབ་པས་གནང་བའི་ཆོས་དུང་གཡས་འཁྱིལ་ཞིག་གཏེར་ ལས་བླངས་ཏེ་འབྲས་སྤུངས་འཇམ་དབྱངས་ཆོས་རྗེ་ལ་གནང་བའི་ལོ་རྒྱུས་ལྟ་བུས་ཀྱང་ མཚོན་པས་སོ།།
དེར་ བརྟེན་སྔོན་དང་དེང་གི་སྐྱེས་ཆེན་དུ་མའི་གསུང་སྒྲོས་སུ། ཆུ་ཕུགས་གངས་ལ་བརྟེན་པ་དང༌། ཆོས་ཕུགས་སངས་རྒྱས་ལ་བརྟེན་པ་ཞིག་དགོས་ཀྱི། ས་དང་རྡོ་ལ་ཁུངས་གཏུགས་པ་ལྟ་བུ་མི་རུང་བ་ཡང་ཡང་འབྱུང་བ་ནི། བཀའ་ཐང་ཟངས་གླིང་མ་ལས།
རྒྱུད་ནས་མ་གསུངས་མདོ་ནས་མ་བཤད་པའི༔
རང་བཟོས་བདག་བསྟོད་གཞན་ལ་སྨོད་པ་འབྱུང་༔
ལོ་པཎ་གཉིས་ཀྱིས་མ་བསྒྱུར་བླུན་བཟོས་བྱས༔
རྩ་རླུང་ཞེས་པའི་འདྲེ་ཆོས་བོད་དུ་འབྱུང་༔
རྒྱ་གར་མ་གྲགས་བོད་དུ་མ་བསྒྱུར་བའི༔
མི་སྙན་ཁུངས་དང་བཅས་པའི་འདྲེ་ཆོས་འབྱུང་༔
ངེས་དོན་ཡིན་ཟེར་སུས་ཀྱང་མི་གོ་བའི༔
སངས་རྒྱས་ཞལ་ནས་མ་གསུངས་དར་བར་འགྱུར༔
ཟབ་ཁྱད་ཡིན་ཟེར་རྟག་ཆད་གྲུབ་མཐའ་སྟོན༔
བཀའ་གཏེར་མདོ་སྔགས་གང་དང་མི་མཐུན་པའི༔
ཡས་བསྡུས་མས་བསྡུས་ཕར་དཀྲུགས་ཚུར་དཀྲུགས་ཅན༔
རྩོད་པ་མང་པོ་ཆོས་ལོག་བོད་དུ་འབྱུང་༔
འདྲེས་རླབས་མ་ཤེས་བླུན་པོས་ཉམས་བླངས་པས༔
ཉོན་མོངས་ཕྱོགས་འཕེལ་དཀར་ཕྱོགས་དགེ་བ་འགྲིབས༔
ཞེས་ གསུངས་པ་ལྟར། སློབ་དཔོན་ཆེན་པོའི་ལུང་གིས་མ་ཟིན་པ། ལྷ་དང་བླ་མའི་བྱིན་རླབས་ཀྱི་མཐུ་མ་གྲུབ་པ། དགོངས་གཏེར་འབྱེད་པའི་མཁྱེན་རབ་ཀྱི་རྩལ་མེད་པར། ཆོས་ཞེན་དང་ཆགས་སྡང༌། རྨོངས་ཞེན་གྱི་ཞེ་འཁོན་ཁོ་ནས་ཀུན་ནས་སློང་བའི་ཕལ་བའི་སྐྱེ་བོ་ཐ་ཤལ་བ་འགའ་ དང་འགས་དམ་པ་གཞན་གྱི་གཏེར་ཆོས་ལ་བསྲེ་ལྷད་བཅུག་པའམ། རང་བཟོ་འབའ་ཞིག་གི་གཏེར་རྫུན་སྦས་ཏེ་ཕྱིས་ནས་བཏོན་པ་སོགས། མི་དྲན་དགུ་དྲན་དང་མི་བྱེད་དགུ་བྱེད་བྱེད་མཁན་དེ་དག་ལ་དམིགས་ཕུག་སྟེ་གསུང་ པ་ཡིན་གྱི། སྔ་འགྱུར་རྙིང་མ་པའི་ཚད་ལྡན་གྱི་སྐྱེས་ཆེན་དམ་པ་མཁའ་འགྲོའི་ཞལ་རླངས་མ་ཡལ་ བའི་མན་ངག་ལ་བརྟེན་ནས་དགོངས་གཏེར་འབྱེད་པའི་མཐུ་གྲུབ་པ། གུ་རུ་ཆེན་པོའི་ལུང་དང༌། ལྷ་དང་བླ་མའི་ཉམས་སྣང་ལ་བརྟེན་ནས་ཟབ་མོ་གཏེར་ཆོས་འབྱེད་པའི་སྐྱེས་ཆེན་དེ་ དག་ལ་ཟེར་བ་མིན་ནོ་སྙམ།
༤ རྙིང་མའི་གདན་ས་ཆེན་པོ་དྲུག
འདི་ ཉིད་འཛིན་སྐྱོང་གནང་སའི་དགོན་སྡེ་ནི་དབུས་སུ་རྡོར་སྨིན་གཉིས། བར་ན་ཞེ་རྫོགས་གཉིས། སྨན་ན་ཀ་དཔལ་གཉིས་ཞེས། སྔ་འགྱུར་རྙིང་མའི་སྡེ་ས་ཆེན་པོ་དྲུག་ཅེས་ཡོངས་སུ་གྲགས་ཏེ། འདིར་གདན་ས་དྲུག་པོ་དེ་དག་གི་བྱུང་བ་རགས་ཙམ་གླེང་ན།
དང་པོ། ཤར་རྒྱལ་བ་ཀཿཐོག་མི་འགྱུར་རྡོ་རྗེ་གདན་ནི། སྔ་འགྱུར་བའི་བསྟན་པ་དང་པོ་གཉགས་ལ་བབས། བར་དུ་གནུབས་ལ་བབས། ཐ་མ་ཟུར་ལ་བབས་ཞེས་དབུས་གཙང་དུ་སོ་ཟུར་གནུབས་གསུམ་ནས་རིམ་གྱིས་གསང་བདག་ སྒྲོ་ཕུག་པ་ཤཱཀྱ་སེང་གེ་དང༌། དེ་ནས་འཛམ་སྟོན་པ་འགྲོ་བའི་མགོན་པོ་ལ་བརྒྱུད། དེ་ཡི་དངོས་སློབ་ཀ་དམ་པ་བདེ་གཤེགས་སྤོབས་པ་མཐའ་ཡས་ཀྱིས་རབ་བྱུང་གསུམ་པའི་ས་ ཡོས་ཕྱི་ལོ་༡༡༥༩ལོར་ཁམས་སྤོ་འབོར་སྒང་དུ་ཧོར་པོ་དཔོན་དགེ་ལུས་ཡོན་བདག་ བགྱིས་ཏེ་སེང་གེ་བྲག་གཡུ་མཚོ་འཁྱིལ་བའི་སྟེང་གཙུག་ལག་ཁང་རྟེན་དང་བརྟེན་པ་ བཅས་གསར་དུ་བཞེངས། བཤད་སྒྲུབ་ཀྱི་སྡེ་བཙུགས་ཏེ་བླ་རབས་བཅུ་གསུམ། དྲུང་རབས་བཅུ་གསུམ། མཁན་རབས་བཅུ་གསུམ་དུ་གྲགས་པ་སོགས་མཁས་ཤིང་གྲུབ་པའི་རིག་འཛིན་བརྒྱུད་པས་ཡུལ་ མདོ་ཁམས་སྨད་ནས་སླར་བོད་ལྗོངས་ཡོངས་ལ་ཁྱབ་པ་མ་ཟད་མོན་པ་དང༌། འབྲས་ལྗོངས། འབྲུག་པ། བལ་པོ་སོགས་ཡུལ་གྲུ་གཞན་ལའང་ཁྱབ། རང་ལུགས་ཐུན་མིན་མདོ་སྒྱུ་སེམས་གསུམ་དང་མན་ངག་རྫོགས་པ་ཆེན་པོ་བཅས་དར་བར་ སྤེལ་བས་སྔ་འགྱུར་བསྟན་པ་སྤྱི་ལ་བཀའ་དྲིན་ཤིན་ཏུ་ཆེ་བ་ཡིན་ནོ།།
དེ་ ནས་རབ་བྱུང་བཅུ་པའི་སྐབས་ཀཿཐོག་ཏུ་བཤད་སྒྲུབ་ཀྱི་བསྟན་པ་ཅུང་ཉམས་རྒུད་དུ་ ཕྱིན་པར་རིག་འཛིན་ཀློང་གསལ་སྙིང་པོས་ཉམས་གསོ་མཛད། དེའི་མཐུན་རྐྱེན་སྡེ་དགེ་ཆོས་ཀྱི་རྒྱལ་པོས་ཕུལ་ཞིང་དབུ་བླ་ཁག་ལྔའི་ཡ་གྱལ་ དུ་བཀུར། གཏེར་ཆེན་བདུད་འདུལ་དང་ཀློང་གསལ་རང་གི་གཏེར་ཆོས་སྤེལ་བ་ནས་བཟུང་ཆོ་ག་ཕྱག་ བཞེས་བཏིང་བར་མཛད། ཆོས་བརྒྱུད་འཛིན་པའི་དགོན་ལག་སུམ་བརྒྱ་ལྷག་ཡུལ་འགུ་ལོག་དང་རྒྱལ་རོང་སོགས་ སུ་ཁྱབ། ཕྱིས་ཀཿ ཐོག་སི་ཏུ་ཆོས་ཀྱི་རྒྱ་མཚོས་བཤད་སྒྲུབ་ནོར་བུ་ལྷུན་པོ་བཙུགས་པ་དང༌། ཟངས་མདོག་དཔལ་རི་བློས་བསླངས་རྟེན་དང་བརྟེན་པ་བཅས་བསྐྲུན་པ། མདོ་རྒྱུད་དཔེ་མཛོད་ཆེན་མོ་བཞེངས་པ་སོགས་མཛད་རྗེས་ཆེ། བཤད་སྒྲུབ་ལས་གསུམ་གྱི་བསྟན་པ་དར་པའི་སྒང་ཡིན་པར་རབ་བྱུང་བཅུ་དྲུག་པའི་ས་ ཕག་སྤྱི་ལོ་༡༩༥༩ལོ་ནས་བཟུང་སྐྱེ་རྒུ་བསོད་ནམས་དམན་ཞིང་ལོག་སྨོན་འབྲས་བུ་ སྨིན་པས་བསྟན་པའི་ཉི་མ་ནུབ་རིར་ཆས་ཏེ་མི་ལོ་སུམ་ཅུ་ཙམ་གྱི་རིང༌། བོད་ཁམས་དགོན་སྡེ་ཕལ་མོ་ཆེ་དང་མཚུངས་པར་བཤད་སྒྲུབ་ཀྱི་རྣམ་པ་ཐམས་ཅད་སྟོང༌། གཙུག་ལག་ཁང་རྟེན་དང་བརྟེན་པ་བཅས་པ་བརླགས་ཏེ་གྱང་ཧྲུལ་ས་ཕུང་རྡོ་ཕུང་ཙམ་ལས་ ལྷག་མ་མ་ལུས་པར་གྱུར། དེང་གི་དུས་དད་ལྡན་བོད་འབངས་ཀྱི་དད་པའི་རང་དབང་སྤྲིན་གསེབ་ཀྱི་ཉི་མ་ཤར་མ་ ཐག་མཁན་རྒྱན་རྒྱལ་མཚན་འོད་ཟེར་གཙོས་བླ་སྤྲུལ་དད་ལྡན་སེར་སྐྱ་ཡོངས་ནས་དགོན་ རྩ་ལག་གི་སྔར་རྒྱུན་བཤད་སྒྲུབ་དང་འདུ་ཁང་རྟེན་གསུམ་བཅས་བཞེངས་པར་རྒྱུ་ཚགས་ གང་ཐད་ཀྱིས་འབད་རྩོལ་བྱས་དང་བྱེད་བཞིན་མཆིས་སྐད་ཐོས།
གཉིས་པ། ཐུབ་བསྟན་རྡོ་རྗེ་བྲག་ཨེ་ཝཾ་ལྕོག་སྒར་ནི། རབ་བྱུང་བཅུ་པའི་ལྕགས་ཁྱི་ ཕྱི་ལོ་༡༦༡༠ ལོར་རིག་འཛིན་ངག་གི་དབང་པོས་དབུས་གཡོ་རུ་ཡར་ཀླུང་གཙང་པོའི་གཡས་ཟུར་དུ་ཕྱག་ བཏབ་སྟེ་རིག་འཛིན་རྒོད་ལྡེམ་ནས་བརྒྱུད་པའི་བྱང་གཏེར་གྱི་བླ་རྫོགས་ཐུགས་ གསུམ་རྩལ་འདོན་མཛད་ཅིང་སྒྲུབ་ཕྲིན་གྱི་ཆོ་ག་ཕྱག་ལེན་ཐུན་མིན་གནང་བའི་རིག་ འཛིན་ཆེན་པོའི་སྐུ་ཕྲེང་བཅུ་ཕྲག་རིམ་པར་བྱོན་ནས་འཁོར་ལོ་གསུམ་གྱི་འཕྲིན་ལས་ ཀྱིས་གདན་ས་བསྐྱངས་ལ་དར་རྒྱས་སུ་ཕྱིན་པས་དགེ་འདུན་པ་ཉིས་སྟོང་ལས་བརྒལ་བ་ བྱུང༌། ཆོས་བརྒྱུད་འཛིན་པའི་དགོན་ལག་བརྒྱ་ཕྲག་གཅིག་ལ་ཉེ་བ་སྟོད་མངའ་རིས་ནས་སྨད་དར་ མདོའི་བར་ཡུལ་གྲུ་དུ་མར་ཁྱབ། ཡང་སྲིད་པད་མ་ཕྲིན་ལས་ཀྱིས་འདུ་ཁང་ཆེན་མོ་རྟེན་དང་བརྟེན་པ་བཅས་གསར་བཞེངས་ མཛད་པ་སོགས་བཤད་སྒྲུབ་ལས་གསུམ་གྱི་ཕྲིན་ལས་རྒྱས་པའི་དུས། རབ་བྱུང་བཅུ་གཉིས་པའི་ས་ཁྱི་ཕྱི་ལོ་༡༧༡༨ལོར་སོག་པོ་ཇུན་གར་དམག་དཔུང་གིས་ བོད་དུ་རྙིང་བསྟན་བཤིག་སྐབས་དགོན་པ་འདིའང་ས་ཤུལ་ཙམ་བྱས་པ་དང༌། མཆོག་སྤྲུལ་པདྨ་འཕྲིན་ལས་སྐུ་བཀྲོངས་པ་སོགས་མ་རུང་གདོན་སྤྱོད་ངན་པས་ཉམས་པར་ བྱས། སླར་རིག་འཛིན་སྤྲུལ་པའི་སྐུ་སྐལ་བཟང་པདྨ་དབང་ཕྱུག་མདོ་ཁམས་སྤོ་འབོར་སྒང་ ལྕགས་མདུད་ཉག་རོང་ནས་དྲངས་ཏེ་གདན་སར་བཀོད། བསྟན་པའི་མེ་རོ་གསོས་ཏེ་ཉམས་པ་སོར་ཆུད་པ་བྱུང་ཡང་ས་ཕག་ལོར་ལོག་པའི་སྨོན་ལམ་ ལས་བྱུང་བའི་ཉམས་རྒུད་དུ་ཕྱིན་པ་ནི་རིས་མེད་བསྟན་པ་སྤྱིའི་འཇིག་པ་ཡིན། དགོན་འདིའི་ཤུལ་དུ་གྱང་རལ་ཙམ་ལས་མ་ལུས། དེང་མཆོག་སྤྲུལ་འཇམ་དཔལ་བློ་བཟང་གིས་གཙོ་བོར་མཛད་དཻ་དད་ལྡན་ཡུལ་པ་ཀུན་གྱིས་ རོགས་སྐྱོར་ཆེན་པོ་བྱས་ནས་ཉམས་གསོ་ལ་འབད་བཞིན་ཡོད་པ་ཐོས།
གསུམ་པ། དཔལ་ཡུལ་རྣམ་རྒྱལ་བྱང་ཆུབ་ཆོས་གླིང་ནི། རབ་བྱུང་བཅུ་གཅིག་པའི་ཤིང་སྦྲུལ་ཕྱི་ལོ་༡༦༦༥ལོར་རིག་འཛིན་ཀུན་བཟང་ཤེས་རབ་ ཀྱིས་ཁམས་དཔལ་ཡུལ་ཨ་འཁྱོག་ཅེས་པར་ཕྱག་བཏབ། པད་མ་ལྷུན་གྲུབ་རྒྱ་མཚོ་དང་བླ་མ་པད་མ་ནོར་བུ། བླ་མ་ཀརྨ་བཀྲ་ཤིས་སོགས་གདན་རབས་བཅུ་ཕྲག་གཅིག་ཙམ་རིམ་པར་བྱོན་པས་འཁོར་ལོ་ གསུམ་གྱིས་བསྟན་པ་བསྐྱངས། ཆོས་བརྒྱུད་འཛིན་པའི་དགོན་ལག་བརྒྱ་ཕྲག་འགས་ཁམས་གོ་འཇོ་དང༌། སྨར་ཁམས། མགོ་ལོག་སོགས་ལ་ཁྱབ། ཀཿ ཐོག་སྔ་རབས་པའི་ཆོས་བརྒྱུད་འཛིན་པ་ཡིན་ཡང་ཕྱིས་སུ་གནམ་ཆོས་མཛད་པ་ཤས་ཆེ་བས་ ཀཿ ཐོག་དང་མཛད་པ་ཅུང་མི་འདྲ་བ་གྱུར་པས་ཀ་དཔལ་ཉིས་ཞེས་ཐ་དད་དུ་བགྲངས་པ་བྱུང༌། སྤྲུལ་སྐུ་བསྟན་པའི་ཉི་མས་སྔ་འགྱུར་བཀའ་མའི་གཞུང་པོད་དང་ཆོག་ཕྲིན་བཅས་ཤིང་ པར་བརྐོས་པ་སོགས་མཛད་རྗེས་བཟང༌། གཞན་ཡང་བཤད་གྲྭ་དང་སྒྲུབ་གྲྭའི་སྡེ་བཙུགས་པ་དགེ་འདུན་ཞལ་གྲངས་བདུན་བརྒྱ་ཙམ་ རེའི་སྒྲུབ་ཆེན་འཚོགས་པ་སོགས་དར་རྒྱས་འགྲོ་བཞིན་པའི་སྐབས་རིས་མེད་རྒྱལ་ བསྟན་རྒུད་པའི་དུས་ལ་བབས་པས་རྟེན་གཙུག་ལག་ཁང་དང་བརྟེན་པ་སྐུ་གསུང་ཐུགས་ རྟེན་ཐམས་ཅད་རྨེག་མེད་དུ་བཏང༌། དེང་སང་བསྟན་པར་ལྷག་བསམ་ཆེ་བའི་མཆོག་སྤྲུལ་ཐུབ་བཟང་གཙོས་བླ་སེར་དད་འབངས་ ཀུན་གྱིས་གཙུག་ལག་ཁང་དང་སྒྲུབ་གྲྭ་བཞེངས་པ་མ་ཟད་སྔ་འགྱུར་བཀའ་མའི་ཤིང་པར་ བརྐོ་བའི་དབུ་འཛུགས་པ་སོགས་བསྟན་པ་སྤྱི་ལ་སྨན་པའི་ལྷག་བསམ་དཀར་པོའི་ཐུགས་ བསྐྱེད་ཆེན་པོ་གནང་བཞིན་པའོ།།
བཞི་པ། འོག་མིན་ཨོ་རྒྱན་སྨིན་གྲོལ་གླིང་ནི། རབ་བྱུང་བཅུ་གཅིག་པའི་ས་རྟ་ཕྱི་ལོ་༡༦༧༦ལོར་གཏེར་ཆེན་ཆོས་ཀྱི་རྒྱལ་པོ་དང་ལོ་ ཆེན་ཆོས་དཔལ་རྒྱ་མཚོ་སྐུ་མཆེད་ཀྱིས་དབུས་གཡོ་རུ་གྲའི་ས་ཆར་ཕྱག་བཏབ། གསང་སྔགས་ཕྲིན་སྒྲུབ་ཀྱི་ཕྱག་བཞེས་བཟང་པོས་སྔ་འགྱུར་བསྟན་པ་སྤྱི་ལ་སྨན་པ་ བྱུང༌། གཉོས་ཀྱི་གདུང་རྒྱུད་ཟམ་མ་ཆད་པའི་ཁྲི་རབས་བཅུ་ཕྲག་གཅིག་ལྷག་རིམ་པར་བྱོན་པ་ དང་མཁན་རབས་རིམ་པར་བྱོན་པས་བསྟན་པ་བསྐྱངས་པས་དར་ཞིང་རྒྱས་པ་བྱུང༌། རྒྱལ་དབང་ལྔ་པ་ཆེན་པོས་དགོན་ལག་ཉེར་ལྔ་སྦྱོར་འཇགས་མཛད་པ་རིམ་གྱིས་ཇེ་འཕེལ་ དུ་ཕྱིན་ནས་དབུས་གཙང་དུ་དགོན་ལག་ཤིན་ཏུ་མང་ལ་མདོ་ཁམས་སོགས་ལའང་ཁྱབ། ཐུན་མོང་དང་ཐུན་མིན་གྱི་རིག་གནས་ཧ་ཅང་རྒྱས་པས་ལོག་སྨོན་ཅན་གྱི་སོག་པོ་ཇུན་ གར་ཟེར་བས་དགེ་ལྡན་པ་ཁ་ལ་ཁྱེར་ནས་ཆོས་ལུགས་ཀྱི་དར་ཆ་སེར་པོ་ཕྱར་པའི་སླུ་ བྲིད་ཀྱིས་རབ་བྱུང་བཅུ་གཉིས་པའི་ས་ཁྱི་༡༧༡༨ལོར་དགོན་པ་འདི་མེར་བསྲེགས་པ་དང་ ལོ་ཆེན་དང༌། གདུང་སྲས་པད་མ་འགྱུར་མེད་རྒྱ་མཚོ་གཉིས་སྐུ་བཀྲོངས། རྗེས་སུ་དྲིན་ཆེན་རིག་འཛིན་རྣམ་རྒྱལ་དང་རྗེ་བཙུན་མ་མི་འགྱུར་དཔལ་སྒྲོལ་ མཆེད་ལྕམ་གཉིས་ཀྱིས་ཞིག་གསོ་བྱས་ནས། སྔར་བཞིན་གཙུག་ལག་ཁང་དང་གསང་སྔགས་ཕོ་བྲང་སོགས་དང་གྲྭ་ཤག་བརྒྱ་ཕྲག་གཅིག་ཙམ་ བཞེངས་ཏེ་ཉམས་པ་སོར་ཆུད་ཙམ་བྱུང་ལ། དར་རྒྱས་འགྲོ་བཞིན་པའི་ཚེ་ཡང་ས་ཕག་ལོ་བསྟན་པ་རྒུད་པའི་དུས་ངན་ཤར་བས་ཉམས་ཆག་ སོང༌། དེང་སང་སྐྱ་སེར་ཆོས་སྡེ་ཀུན་གྱིས་ཉམས་གསོ་ལ་འབད་བཞིན་ཡོད་པར་ཐོས།
ལྔ་པ། རུ་དམ་རྫོགས་ཆེན་ཨོ་རྒྱན་བསམ་གཏན་ཆོས་གླིང་ནི། རབ་ བྱུང་བཅུ་གཅིག་པའི་ཤིང་མོ་གླང་གི་ཕྱི་ལོ་༡༦༨༥ལོར་གྲུབ་དབང་རྫོགས་ཆེན་པ་པད་ མ་རིག་འཛིན་གྱིས་ཟལ་མོ་སྒང་ཁམས་རུ་དམ་གྱི་ལུང་པར་ཕྱག་བཏབ། འཁོར་ལོ་གསུམ་གྱི་འཕྲིན་ལས་ཀྱིས་བསྟན་པ་བསྐྱངས་པའི་མཁས་པའི་དབང་པོ་དང་ སྤྲུལ་པའི་སྐྱེས་ཆེན་རྫོགས་ཆེན་སྐུ་ཕྲེང་བདུན་དང་དཔོན་སློབ་ནམ་མཁའ་འོད་གསལ་ སོགས་བྱོན་ལ་རྒྱལ་སྲས་གཞན་ཕན་མཐའ་ཡས་ཀྱི་ཐུགས་བསྐྱེད་ལས་ཤྲིའ་སིང་ཧའི་ཆོས་ གྲྭ་ཆེན་མོའི་རྒྱུན་བཙུགས། རྫོགས་ཆེན་དཔལ་སྤྲུལ་དང༌། འཇུ་མི་ཕམ། མཁན་པོ་པད་མ་རྡོ་རྗེ་སོགས་མཁན་རབས་རིམ་བྱོན་ལས་ཞལ་སློབ་མཁས་གྲུབ་ཀྱི་ཚོགས་ ཀྱིས་བོད་ཁམས་མ་ལུས་ཀུན་ལ་ཁྱབ། ཕྱིས་རྒྱ་གཞུང་གཞུང་ཆེན་བཅུ་གསུམ་གྱི་མཆན་འགྲེལ་འཆད་ཉན་གྱི་ཆོས་རྒྱུན་ཁྱབ་ བརྡལ་དུ་སོང་ཞིང་ཆོས་རྒྱུན་འཛིན་པའི་དགོན་ལག་ཉིས་བརྒྱ་ཙམ་མདོ་ཁམས་སྨད་དུ་ ཁྱབ། སྒྲུབ་པའི་ཕྱག་བཞེས་འཇའ་ཚོན་དཀོན་སྤྱི་དང༌། སྙིང་ཐིག་རྩ་གསུམ། བཀའ་དགོངས་ཕུར་གསུམ་བཅས་བསྙེན་སྒྲུབ་ལས་གསུམ་གྱིས་བསྟན་འགྲོར་ཕན་པའི་འཕྲིན་ ལས་རྒྱས་བཞིན་པའི་སྐབས་བསྟན་པའི་ཆག་ཉམས་ངན་པས་དགོན་འདི་ལ་གཏོར་བཤིག་ཚབས་ཆེ་ ཐེབས་པ་དང༌། མཆོག་སྤྲུལ་རྫོགས་ཆེན་རིན་པོ་ཆེ་སྐུ་ཕྲེང་དྲུག་པའང་མ་རུང་རྐྱེན་ངན་གྱི་དབང་ དུ་ཤོར། དེང་དུས་སླར་ཡང་ཨོ་རྒྱན་བསམ་གཏན་ཆོས་གླིང་དང་ཤྲིའ་སིང་ཧའི་བཤད་གྲྭ་བཅས་ཉམས་ གསོ་བྱེད་པའི་ཆེད་སྤྲུལ་སྐུ་སྐལ་བཟང་རིན་པོ་ཆེ་གཙོས་བླ་སེར་ཡོངས་ཀྱིས་འབད་ རྩོན་གནང་བཞིནཡོད་པར་ཐོས།
དྲུག་པ། ཞེ་ཆེན་བསྟན་གཉིས་དར་རྒྱས་གླིང་ནི། རབ་བྱུང་བཅུ་གཉིས་པའི་ས་སྟག་སྤྱི་ལོ་༡༦༩༨ལོར་ཞེ་ཆེན་ཞྭ་ལམ་རབ་འབྱམས་པ་ འགྱུར་མེད་ཀུན་བཟང་བསྟན་འཛིན་རྣམ་རྒྱལ་གྱིས་ཁམས་སེང་གེ་གནམ་རྫོང་གི་ཉེ་ཞོལ་ དུ་ཕྱག་བཏབ། མཁས་དང་གྲུབ་པའི་རྣམ་རོལ་མཚུངས་ཟླ་དང་བྲལ་བ་རབ་འབྱམས་ན་རིམ་བདུན་དང༌། རྒྱལ་ཚབ་ན་རིམ་དྲུག་དང་ཁྱད་པར་དུ་ཀུན་མཁྱེན་སྨྲ་བའི་དབང་ཕྱུག་འཇུ་མི་ཕམ་ ཕྱོགས་ལས་རྣམ་རྒྱལ་གྱི་མདོ་སྔགས་གཞུང་ལུགས་རབ་འབྱམས་འཆད་ཉན་གྱི་བཤད་པ་ རྒྱུན་སྤེལ་བས་ངེས་པ་དོན་གྱི་མཁས་དབང་ཚར་དུ་དངར་བས་ཕྱོགས་ཡོངས་ལ་ཁྱབ་པས་ གསང་ཆེན་སྙིང་པོའི་བསྟན་པར་བྱ་བ་རྒྱ་ཆེ། ཆོས་བརྒྱུད་འཛིན་པའི་དགོན་ལག་ཀྱང་ཉིས་བརྒྱར་ཉེ་བ་མདོ་ཁམས་ཡུལ་གྲུ་དུ་མར་ ཁྱབ། སྨིན་གླིང་ལྟར་གྱི་སྒྲུབ་པའི་ཕྱག་བཞེས་སོགས་རང་ལུགས་ཐུན་མིན་མཛད་པས་རྫོགས་ ཆེན་དགོན་ལས་མཆེད་ཀྱང་ཞེ་རྫོགས་གཉིས་ཞེས་ཐ་དད་དུ་བགྲངས་པ་བྱུང༌། ས་ཕག་ལོར་ཉམས་རྒུད་དུ་ཕྱིན་ཏེ་དགོན་པའི་རྟེན་དང་བརྟེན་པ་བཅས་མིང་གི་ལྷག་མ་ ཙམ་དུ་གྱུར་ཀྱང་དེང་བླ་སྤྲུལ་སེར་སྐྱ་ཆོས་སྡེ་ཐུན་མོང་གིས་ནུས་པ་ཡོད་རྒུ་ བཏོན་ནས་ཞིག་གསོ་བྱེད་བཞིན་ཡོད་སྐད་ཐོས།
གདན་ ས་དེ་དག་ཏུ་སྔ་འགྱུར་རྙིང་མའི་བསྟན་པ་འཛིན་པའི་སྐྱེས་ཆེན་ཤིན་ཏུའང་མང་པོ་ བྱུང་བས་རེ་རེ་བཞིན་བརྗོད་ཀྱིས་མི་ལང༌། གཞན་ཡང་གདན་ས་དེ་དག་ལས་ཆད་པའི་བོད་ཡུལ་སྟོད་སྨད་དུ་རྙིང་དགོན་བརྒྱ་ཕྲག་དུ་ མས་ཁྱབ་པ་རྣམས་སུའང་རྙིང་བསྟན་བཤད་སྒྲུབ་གཉིས་ཀྱི་སྒོ་ནས་འཛིན་བཞིན་པར་མ་ ཟད། ལྷག་པར་ད་ལྟ་ནི་གསེར་རྟ་མཁན་པོ་སྒར་དང༌། མེའོ་སོར་རྣམ་གྲོལ་གླིང༌། ཌལ་གདོང་སྨིན་གྲོལ་གླིང་སོགས་སུ་རྙིང་མའི་བཤད་སྒྲུབ་ཟུང་འབྲེལ་གྱི་བསྟན་པ་ བླ་ན་འབར་བཞིན་པ་འདི་ཉིད་དོ།།ས་ཕག་དུས་འགྱུར་བྱུང་རྗེས་རྒྱ་བལ་འབྲུག་གསུམ་ དུ་གསར་བསྐྲུན་བྱུང་པའི་སྔར་འགྱུར་རྙིང་མའི་དགོན་སྡེ་ཁག་གི་མཚན་གཞུང་རགས་ ཙམ་འགོད་ན། ༡ ཐེག་མཆོག་རྣམ་གྲོལ་གླིང༌། ༢ སྒྲུབ་བརྒྱུད་ཆོས་འཕེལ་གླིང༌། ༣ དགོན་བྱང་བསམ་གཏན་ཆོས་ཕུག ༤ ལྷོག་བྲག་མཁར་ཆུ་བདུད་འཇོམས་གླིང༌། ༥ ཨོ་རྒྱན་ཆོས་གླིང༌། ༦ ཨོ་རྒྱན་བསམ་གཏན་ཆོས་གླིང༌། ༧ གསང་སྔགས་དར་རྒྱས་གླིང༌། ༨ བཤད་སྒྲུབ་འདོད་འཇོ་གླིང༌། ༩ ཏེ་ཛུ་ཨོ་རྒྱན་ཆོས་གླིང༌། ༡༠ ཕུན་ཚོགས་རྔ་ཡབ་ཆོས་གླིང༌། ༡༡ གཙང་རྡོ་དམར་རྣམ་གྲོལ་གླིང༌། ༡༢ ཐེག་མཆོག་དཔལ་ཡུལ་ཆོས་འཁོར་གླིང༌། ༡༣ ཟིལ་གནོན་བཀའ་བརྒྱད་གླིང༌། ༡༤ སྟག་ལུང་གསང་ཆོས་དགོན། ༡༥ ལྷ་ལུང་ཐེག་མཆོག་རབ་རྒྱས་གླིང༌། ༡༦ བཀྲ་ཤིས་ཆོས་གླིང༌། ༡༧ སྤང་སྒང་རི་ཁྲོད་བསམ་གཏན་ཆོས་གླིང༌། ༡༨ ཕུན་ཚོགས་པད་མ་ཆོས་འཁོར་གླིང༌། ༡༩ ཨོ་རྒྱན་ཧེ་རུ་ཀའི་ཕོ་བྲང༌། ༢༠ འཆི་མེད་དགའ་ཚལ་གླིང༌། ༢༡ ཐུབ་བསྟན་རྡོ་རྗེ་བྲག ༢༢ རྡོ་བྲག་གསང་སྔགས་ཆོས་འཁོར་གླིང༌། ༢༣ པད་མ་ཆོས་གླིང༌། ༢༤ ཐུབ་བསྟན་སྨིན་གྲོལ་གླིང༌། ༢༥ ཨོ་རྒྱན་ཀུན་བཟང་ཆོས་འཁོར་གླིང༌། ༢༦ ཨོ་རྒྱན་ཐེག་མཆོག་གླིང༌། ༢༧ དགའ་གདོང་རྡོ་རྗེ་གསལ་བྱེད་གླིང༌། ༢༨ ཞེ་ཆེན་བསྟན་གཉིས་དར་རྒྱས་གླིང༌། ༢༩ སྤ་གྲོའི་ཞེ་ཆེན་སྒྲུབ་སྡེ། ༣༠ རྡོར་གདན་ཞེ་ཆེན་དགོན། ༣༡ རྟ་རྣ་ཐེག་མཆོག་ནོར་བུ་ཆོས་གླིང༌། ༣༢ ལྷོ་བྲག་ཐིག་ཕྱི་དགོན། ༣༣ ངེས་དོན་དགའ་ཚལ་གླིང༌། ༣༤ དཔལ་ཡུལ་ཆོས་འཁོར་གླིང༌། ༣༥ བདུད་འདུལ་རབ་བརྟན་གླིང༌། ༣༦ ཨོ་རྒྱན་བསམ་གཏན་གླིང༌། ༣༧ བྱང་ཆུབ་ཆོས་གླིང༌། ༣༨ རྫ་རོང་ཐུབ་བསྟན་མདོ་སྔགས་ཆོས་གླིང༌། ༣༩ ཨེ་ཝཾ་ཆོས་སྒར་རྟེན་མཆོག་འགྱུར་མེད་གླིང༌། ༤༠ ཀཿཐོག་དགོན། ༤༡ ནམ་མཁའ་ཁྱུང་རྫོང༌། ༤༢ ཐུབ་བསྟན་དར་རྒྱས་གླིང༌། ༤༣ ཐུབ་བསྟན་ཆོས་འཁོར་གླིང༌། ༤༤ ཐུབ་བསྟན་མདོ་སྔགས་ཆོས་གླིང༌། ༤༥ ཀཿཐོག་གཞི་ཆེན་བཻ་རོ་གླིང༌། ༤༦ ཟངས་མདོག་དཔལ་རི་དགོན། ༤༧ རིག་འཛིན་ཕོ་བྲང༌། ༤༨ རིག་འཛིན་རྣམ་གྲོལ་གླིང༌། ༤༩ མདོ་སྔགས་ཆོས་གླིང༌། ༥༠ པདྨ་རིག་འཛིན་གླིང་བཅས་སོ། དགོན་སྡེ་དེ་དག་གི་ལོ་རྒྱུས་མདོར་བསྡུས་རེ་ནི་གཏོར་བཤིག་དང་གསར་བསྐྲུན་གྱི་ བང་རྩལ་ཞེས་པའི་དེབ་དེའི་ནང་དུ་བཀོད་འདུག་པས་དེར་གཟིགས་དགོས།
རྫོགས་པ་ཆེན་པོའི་མན་ངག་སྙིང་པོའི་ཁམས།།
ལས་ལྡན་གསེར་གྱི་ཕོར་བ་ལ་འཁྱིལ་བའི།།
རྨད་བྱུང་རྐང་པ་བརྒྱད་པའི་འོ་མ་ཡིས།།
ཨེ་ཝཾ་ལྷན་སྐྱེས་དགའ་བའི་བདེ་དྲོད་འཕེལ།།
པད་འབྱུང་གདམས་པའི་སྦྲང་ཆང་ལ་བཏུང་བས།།
ཟུང་འཇུག་འོད་ལུས་གྲུབ་པའི་རྣལ་འབྱོར་དང༌།།
མཁའ་ལ་བྱ་དང་ཆུ་ལ་གསེར་མིག་བཞིན།།
མཆོག་ཐུན་དངོས་གྲུབ་བརྙེས་པའི་གྲུབ་ཐོབ་མང༌།།
སྟོང་གསུམ་གསེར་དུ་བསྒྱུར་ཡང་མི་ཁུགས་པའི།།
སྔ་འགྱུར་བསྟན་པའི་གསང་མཛོད་བདུད་རྩིའི་གཏེར།།
ཤར་ནུབ་འཇིག་རྟེན་ཟླུམ་པོའི་ཁྱོན་ཀུན་ཏུ།།
དབྱར་གྱི་མཚོ་བཞིན་བརྟས་འདིར་སུ་མི་གུས།།ཞེས་ཀྱང་སྨྲས་སོ།།


c: text/html

text:
བཀའ་ཁྲིའི་འོས་མི་གསུམ་གྱི་ད་ལྟའི་ལས་གནས་ལ་དཔྱད་པ།
བོད་ཀྱི་ཆབ་སྲིད་བསྐྱར་ཞིབ་ཀྱི་རྩོམ་སྒྲིག་པའི་གཏམ། ཚེ་རིང་དོན་གྲུབ་ནས་བསྒྱུར།
བཀྲས་མཐོང་བསྟན་འཛིན་རྣམ་རྒྱལ་ལགས།
བཀྲས་མཐོང་ནི་སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་(Stanford University) བོད་རིག་པའི་ཉམས་ཞིབ་ཁང་(Tibetan Studies Initiative)གི་ཚོགས་གཙོ་དང་སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་གསོ་བ་རིག་པའི་སྡེ་ཚན་གྱི་སྙིང་རྗེ་གཞན་ཕན་ཞིབ་འཇུག་དང་སློབ་གཉེར་ལྟེ་གནས་ཁང་གི་ (Center for Compassion and Altruism Research and Education)ཆེས་མཐོང་ཆེ་བའི་ཞིབ་འཇུག་པ་ཡང་ཡིན། སུ་དྲན་ཧྤར་དྲི་གཙུག་ལག་སློབ་གཉེར་ཁང་དུ་སློབ་ཁྲིད་དང་། ༸གོང་ས་ཏཱ་ལའི་བླ་མའི་ཐེབས་རྩ་ཁང་གི་ཚོགས་གཙོ། ༡༠༠ཅན་གྱི་བོད་དོན་ལྷན་ཚོགས་ཀྱི་ངེས་སྟོན་པ་དང་ཚོགས་གཙོའི་ལས་གནས་འཁུར་ཀྱིན་ཡོད། འོན་ཀྱང་ལས་གནས་ཀྱི་མིང་ཙམ་ལས་དོན་དངོས་ཐོག་ལས་དོན་གང་ཡིན་གསལ་བརྗོད་མི་ཐུབ་པས་ང་ཚོས་་ཁོང་གིས་ཚོགས་སྡེ་འདི་དག་གི་སྣེ་འཁྲིད་པ་དང་ཡང་ན་ཁོང་འཛུལ་ཞུགས་ཐོག་ཕྱག་ལས་ཅི་ཞིག་སྒྲུབ་ཀྱིན་པ་དབྱེ་ཞིབ་ཅིག་་བྱས་ཡོད།
སུ་དྲན་ཧྤར་དྲི་གཙུག་ལག་སློབ་གཉེརཁང་།
བཀྲས་མཐོང་ནི་བོད་རིག་པའི་ཞིབ་འཇུག་ཁང་གི་ཚོགས་གཙོ་བྱས་ཏེ་སུ་དྲན་ཧྥར་དྲི་གཙུག་ལག་སློབ་གཉེར་ཁང་གི་སློབ་གཞིའི་སློབ་ཚན་ནང་བོད་དོན་དང་འབྲེལ་བའི་སློབ་གཞི་བཀོད་བསྒྲིགས་དང། བོད་རིག་པའི་ཞིབ་འཇུག་ཁང་དུ་བོད་དོན་དང་འབྲེལ་བའི་ལས་འགུལ་སྣ་ཚོགས་དང་གསུང་བཤད་སོགས་བཀོད་བསྒྲིགས་བྱེད་ཀྱིན་ཡོད། ཕྱི་ལོ༢༠༡༠ ཟླ་༡༠ ནང་༸གོང་ས་མཆོག་སུ་དྲན་ཧྤར་དྲི་གཙུག་སློབ་གཉེར་ཁང་དུ་གདན་འདྲེན་དང་། གསོ་རྒྱལ་རིན་པོ་ཆེ་དང་རྩོམ་པོ་མ་ཐེ་ཡུས་རི་ཅ་དྲི་བཅས་ཀྱི་གསུང་བཤད་བཀོད་བསྒྲིགས་བྱས་ཡོད། ད་དུང་བོད་ནང་དང། རྒྱ་གར། འབྲུག་ཡུལ། སོག་པོ་བཅས་ནས་ཕྱི་རྒྱལ་ཁག་ཏུ་སློབ་གཉེར་བར་སློབ་ཡོན་ལས་འཆར་སོགས་ཀྱི་ཕྱག་ལས་གནང་གི་འདུག
སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་གསོ་བ་རིག་པའི་སྡེ་ཚན་ཁོངས་སྙིང་རྗེ་དང་གཞན་ཕན་ཞིབ་འཇུག་སློབ་གཉེར་ལྟེ་གནས་ཁང་གི་དྲ་གནས་ལ་གཞིགས་ན། ཚོགས་པའི་དམིགས་ཡུལ་ནི་ཞིབ་འཇུག་པ་དང་ཤེས་ཡོན་ཅན་གྱི་སྤྱི་ཚོགས་ཤིག་བསྐྲུན་རྒྱུ་དེ་དང་། སེམས་ཁམས་རིག་པ། རྩ་ཁམས་རིག་པ། སྙིང་རྗེ་དང་གཞན་ཕན་རིང་ལུགས་སོགས་ཀྱི་འབྲེལ་བར་སློབ་གཉེར་བྱེད་རྒྱུ། ལྟེ་གནས་ཁང་འདི་ནི་སུ་དྲན་ཧྥར་དྲི་གསོ་བ་རིག་པའི་དགེ་རྒན་ཆེན་མོ་གསུམ་དང་བཀྲས་མཐོང་། སྐུའི་གསུང་སྒྱུར་དགེ་བཤེས་ཐུབ་བསྟན་སྦྱིན་པ་བཅས་ཀྱིས་གསར་འཛུགས་བྱས་པ་དང་ང་ཚོས་ཁོང་ཚོ་སོ་སོས་ཕྱག་ལས་ཅི་ཞིག་གནང་གི་ཡོད་པ་ཁ་གསལ་ངང་ནས་བརྗོད་ཐུབ་མ་སོང་།
སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་དྲ་གནས་ལ་གཞིགས་ན་བཀྲས་མཐོང་ལགས་ཀྱིས་བོད་ཀྱི་ལོ་རྒྱུས་དང་དེང་དུས་ཆབ་སྲིད་ཀྱི་རྒྱུད་རིམ་སློབ་ཁྲིད་གནང་གི་ཡོད་པ་དང་། སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་ཉེ་ཆར་གྱི་སློབ་གཞིའི་རེའུ་མིག་ནང་བཀོད་དོན། ཁོང་གིས་བོད་དང་༸གོང་ས་ཏཱ་ལའི་བླ་མ་དང་། བོད་ཀྱི་ལོ་རྒྱུས། ཆབ་སྲིད་དང་མ་འོངས་བོད་ཅེས་པ་དང་དེང་དུས་ཆབ་སྲིད་ཀྱི་རྒྱུད་རིམ་སློབ་ཁྲིད་གནང་གི་ཡོད་པ་བཀོད་འདུག་ཀྱང་། ད་བར་ལོ་རྒྱུས་སྡེ་ཚན་གྱིས་་བཀྲས་མཐོང་གི་འཁྲིད་གཞི་གང་ཞིག་འཁྲིད་ཀྱིན་ཡོད་པ་བཀོད་མི་འདུག
༸གོང་ས་ཏ་ལའི་བླ་་མ་མཆོག་གི་ཐེབས་རྩ།
བཀྲས་མཐོང་ནི་༸གོང་ས་ཏཱ་ལའི་བླ་མ་མཆོག་གི་ཐེབས་རྩ་འི་ཚོགས་གཙོ་ཡིན་པ་དང་། ཐེབས་རྩ་ཁང་གི་དམིགས་ཡུལ་ནི་གཞི་རྩའི་ཤེས་ཡོན་ལ་དོ་འཁུར་དང་དམིགས་བསལ་གྱིས་ཕྱིའི་དངོས་པོ་ཡར་རྒྱས་ཀྱི་ཐོག་ནས་ཞི་བདེ་དང་ཀུན་སྤྱོད་གོང་འཕེལ་གཏོང་རྒྱུ་དེ་རེད་འདུག དཔེར་ན། ཐེབས་རྩ་་འདིས་གཞོན་སྐྱེས་ཚོའི་ཀུན་སྤྱོད་ལ་སྨིན་པའི་སླད་༸གོང་ས་མཆོག་གིས་ལྗགས་རྩོམ་གནང་བའི་ལོ་སྟོང་གསར་བའི་ཀུན་སྤྱོད་ཅེས་བའིཕྱག་དེབ་དེ་རྒྱ་ཡིག་གཙོས་སྐད་ཡིག་ལྔ་ནང་བསྒྱུར་འདུག ༸གོང་ས་ཏཱ་ལའི་བླ་མ་མཆོག་གི་ཐེབས་རྩ་ཚོགས་པས་ཚོགས་སྡེ་གཞན་ཁག་ལ་དངུལ་གྱིས་རོགས་སྐྱོར་དམིགས་བསལ་བྱེད་ཀྱིན་མི་འདུག འོན་ཀྱང་ཐེབས་རྩ་འདིས་བོད་དང་འབྲེལ་བའི་ཆབ་སྲིད་བཙོན་པ་ཚོ་དང་།་ བུད་མེད། དེང་རབས་ཀྱི་བོད་ཀྱི་་རི་མོའི་སྒྱུ་རྩལ། སེ་ར་དགོན་པ། ར་ཤི་ཡའི་ནང་དང་མཚོ་ན་མའི་ཆགས་སྒོ་(tsunami relief)ལ་རོགས་སྐྱོར་གནང་འདུག
ཐེབས་རྩ་་འདི་ནི་ཁེ་མེད་དགེ་རྩའི་ངོ་བོའི་ཐོག་ནས་དེབ་སྐྱེལ་བྱས་ཡོད་པས་ཨ་རིའི་དཔལ་འབྱོར་མཉམ་འབྲེལ་གྱིས་སྟངས་འཛིན་བྱེད་ཀྱིན་ཡོད་པ་དང་འགྲོ་གྲོན་ཕྱི་གསལ་ནང་གསལ་གྱི་ལམ་ལུགས་ཐོག་འཛིན་སྐྱོང་གནང་གི་འདུག ཕྱི་ལོ་༢༠༠༨ལོའི་དཔྱ་ཁྲལ་སྐབས་ཐེབས་རྩའི་ཡོང་འབབ་ཨ་སྒོར་༡༥༡,༨༩༢་ལས་༡༣༩,༠༡༠འགྲོ་སོང་བཏང་ཡོད་པ་ཐེབས་རྩའི་དྲ་གནས་ཐོག་ཕྱི་གསལ་ངང་བཀོད་འདུག དྲ་གནས་ནང་བཀོད་དོན། ཡོང་འབབ་གསུམ་ཆ་གཉིས་ཐེབས་རྩའི་ལས་འཆར་ལ་གཏོང་གི་ཡོད་པ་དང་གསུམ་ཆ་གཅིག་འཛིན་སྐྱོང་དང་ལས་འགུལ་གྱི་འགྲོ་གྲོན་ཐོག་གཏོང་གི་ཡོད། དེའི་ནང་ནས་ཨ་སྒོར་༣༦,༠༠༠ བཀྲས་མཐོང་ལགས་ལ་གསོལ་ཕོག་དང་། ཨ་སྒོར༡༢,༠༠༠དྲི་རིལ་ཤར་(Treasure)ལ་བཏང་འདུག
སྤྱིར་རང་དབང་དགེ་རྩའི་ཚད་འཛིན་ལམ་སྟོན་དྲ་གནས་ (independent rating website Charity Navigator)ལ་གཞིགས་ན་དགེ་རྩ་ཁག་བཅུ་ལས་དགུ་ཡིས་ཡོང་འབབ་བརྒྱ་ཆ་༣༠ དང་ཡང་ན་དེ་ལས་ཅུང་ཉུང་བ་ཞིག་འཛིན་སྐྱོང་ཐོག་ལ་གཏོང་གི་ཡོད་པ་དང་། ༸གོང་ས་ཏཱ་ལའི་བླ་མ་མཆོག་གི་ཐེབས་རྩས་ཀྱང་འགྲོ་གྲོན་གྱི་ཚད་འདི་ལྟར་ཡིན་ལ་ཡོང་འབབ་དང་འགྲོ་གྲོན་སོགས་སྤྱི་ཚོགས་རམ་འདེགས་ཀྱི་ཐེབས་རྩ་འི་རིགས་གཞན་དང་གཅིག་མཚུངས་རེད་འདུག གཞན་ཡང་བཀྲས་མཐོང་མཉམ་ཞུགས་ཐོག་གསར་འཛུགས་བྱས་པའི་སྒྲིགས་འཛུགས་ཆེ་ཁག་དག་དང་༸གོང་ས་ཏཱ་ལའི་བླ་མའི་ཐེབས་རྩར་ཞིབ་བསྡུར་སྟབས་བདེ་ཞིག་བྱས་ཏེ་བརྗོད་ན། རྒྱལ་སྤྱིའི་བོད་དོན་ལས་འགུལ་ཁང་གི་ཚོགས་གཙོའི་གསོལ་ཕོག་ནི་ཨ་སྒོར་༡༠༤,༧༨༩་ཡིན་པ་དང་འགྲོ་གྲོན་མ་དངུལ་ཨ་སྒོར་ས་ཡ་༤,༢ ལས་བརྒྱ་ཆ་༢༥འཛིན་སྐྱོང་དང་ཡོང་འབབ་བསྡུ་བའིལས་འཆར་དང་། བོད་ཀྱི་ཐེབས་རྩ་ཚོགས་པས་ཀྱང་འཛིན་སྐྱོང་འགན་འཛིན་ལ་གསོལ་ཕོག་ཨ་སྒོར་༩༩,༢༣༨ དང་འགྲོ་གྲོན་མ་དངུལ་ཨ་སྒོར་ས་ཡ་༥,༨ལས་བརྒྱ་ཆ་བདུན་འཛིན་སྐྱོང་དང་ཡོང་འབབ་བསྡུ་བའི་ལས་འཆར་ཐོག་ལ་གཏོང་གི་འདུག ༸གོང་ས་ཏཱ་ལའི་བླ་མ་མཆོག་གི་ཐེབས་རྩས་ཕྱི་གསལ་ནང་གསལ་ངང་ཡོང་འབབ་གསལ་བསྒྲགས་བྱས་པར་གཞིགས་ན། ཕྱི་ལོ་༢༠༠༨ ལོའི་ཡོང་འབབ་ཨ་སྒོར་༡༥༡,༨༩༢ལས། མང་ཚོགས་ཀྱིས་ཨ་སྒོར་༡༡༡,༡༡༩དང།་ སྤྱི་མཐུན་ཚོགས་པ་ཁག་གིས་ཨ་སྒོར་༢༤,༣༨༣ཞལ་འདེབས་བྱུང་འདུག དངུལ་ཁང་ལ་བཅོལ་བའི་སྐྱེད་ཀ་དང་ཁེ་ཚོང་ལས་ཨ་སྒོར་༡༥,༥༡༠ཐོབ། ང་ཚོས་ཞལ་འདེབས་འབུལ་མཁན་དོ་བདག་སུ་ཡིན་ཤེས་ཐབས་ལ་འབད་པ་བྱས་ཀྱང་ངོས་འཛིན་མ་བྱུང་། འོན་ཀྱང་ང་ཚོས་ཐེབས་རྩ་ཚོགས་པ་གཞན་དག་ལ་དེའི་ཐད་ཞིབ་འཇུག་བྱས་ཀྱང་གཅིག་མཚུངས་ལྟར་ལག་སོན་མ་བྱུང་། ང་ཚོས་བཀྲས་མཐོང་ངམ་ཡང་ན་ཐེབས་རྩའི་རྒྱུན་ལས་འགན་འཛིན་ཚོར་གལ་ཆེའི་ཞལ་འདེབས་འབུལ་མཁན་དག་སུ་ཡིན་བརྗོད་པར་འདྲི་གཅོད་བྱས་མེད།
༸གོང་ས་མཆོག་གིས་གཙོ་འགན་འཁུར་བའི་སྒྲིགས་འཛུགས་དག་གི་མིང་བྱང་ང་ཚོས་ཤེས་འདོད་ཆེན་པོ་བྱུང་བས་འཚོལ་ཞིབ་བྱས་པར༸གོང་ས་ཏཱ་ལའི་བླ་མ་མཆོག་གི་་ཐེབས་རྩ་འི་དྲ་གནས་ནང་ཁོང་གི་ཕྱག་བྲིས་ཤིག་བཀོད་འདུག ཕྱག་བྲིས་ཀྱི་ནང་བརྗོད་གསལ་ལ་༸གོང་ས་མཆོག་གིས་ཐེབས་རྩ་གསར་འཛུགས་ཀྱི་ལས་དོན་ལ་ཐད་ཀར་ཕྱག་ལས་གནང་གི་མེད་པ་༸གོང་ས་མཆོག་གི་ཕྱག་བྲིས་ནང་བརྗོད་འདུག་ལ། ཁྱེད་ཚོས་དཀའ་ངལ་འཛེམས་མེད་ངང་ཞི་བདེ་ལ་སྨིན་པའི་འཆར་སྒོ་དག་ལྷག་བསམ་དང་སྙིང་སྟོབས་ལྡན་པའི་སྒོ་ནས་ལག་ལེན་བསྟར་བར་ངས་རྒྱབ་སྐྱོར་བྱེད་ཀྱི་ཡོད་ཅེས་བཀོད་འདུག རྒྱུ་མཚན་འདིས་དབང་གིས་༸གོང་ས་མཆོག་གིས་ཁོང་གི་མཚན་བེད་སྤྱོད་གཏོང་བར་ཆོག་མཆན་དང་མཚན་རྟགས་བཀོད་པར་ཐུགས་སྤྲོ་བའི་ངང་མོས་མཐུན་ཡོད་ཅེས་གསུང་པ་གསལ་པོ་རེད།
༸གོང་ས་ཏཱ་ལའི་བླ་མ་མཆོག་གི་ཐེབས་རྩའི་དྲ་གནས་ལ་གཞིགས་ན་བཀྲས་མཐོང་མ་ཡིན་པའི་གཞན་ཐེབས་རྩར་མ་དངུལ་འཇོག་མཁན་སེམས་ཀྱི་ཞི་བདེ་ཞེས་བའི་ཕྱག་དེབ་གོང་ས་མཆོག་དང་མཉམ་དུ་འབྲི་མཁན་མཁས་དབང་ཧོ་བར་དྲི་ཀིས་དྲར་(Dr. Howard Cutler)དང་། ཧ་བར་མཐོ་སློབ་ཀྱི་ཁྲིམས་རྩོད་ཕྱག་འཁྱེར་བཞེས་མཁན་དང་སློབ་ཟུར། སེམས་དང་ཚེ་སྲོག་ལྟེ་གནས་ཁང་གསར་འཛུགས་གནང་མཁན་ཨ་སྡམ་ཨིན་གལ (Adam Engle)དང་། རིལ་ཅ་དྲི་དགུ་རིལ། སློབ་དཔོན་བདྨ་རྒྱལ་པོ། རྒྱ་རི་བློ་གྲོས་རྒྱལ་མཚན། ཧ་བར་མཐོ་སློབ་ཀྱི་སློབ་དཔོན་ཇ་ནེ་དྲི་རྒྱ་མཚོ (Professor Janet Gyatso)སློབ་དཔོན་ཇེ་ཧྤུ་རེ་ཧོབ་ཀིན (Professor Jeffrey Hopkins)དགེ་ཤེས་ཐུབ་བསྟན་སྤྱིན་པ། སློབ་དཔོན་སྡོན་ལོ་པུ་ཚུ་(Professor Don Lopez)མངའ་རིས་རིན་པོ་ཆེ་དང་བོད་བཙན་བྱོལ་སྲིད་གཞུང་གི་ཁྲིམས་མཐུན་གྱི་སློབ་སྟོན་པ་མི་ཅལ་བན་བལ་དྲི་(Michael van Walt)བཅས་རེད་འདུག
༡༠༠ཅན་གྱི་བོད་དོན་ལྷན་ཚོགས།
བཀྲས་མཐོང་ནི་༡༠༠ཅན་གྱི་བོད་དོན་ལྷན་ཚོགས་ཀྱི་ཚོགས་གཙོ་དང་ངེས་སྟོན་པ་ཡིན། ཚོགས་པའི་དམིགས་ཡུལ་ནི་འཛམ་གླིང་མི་མང་དང་རྒྱལ་ཁབ་ཡོངས་ལ། བོད་དུ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བཙན་འཛུལ་དང་བོད་མིའི་གཞི་རྩའི་འགྲོ་བ་མིའི་ཐོབ་ཐང་། རང་དབང་དང་རང་ཐག་རང་གཅོད་ཀྱི་ཐོབ་ཐང་སོགས་རྡོག་རོལ་གཏོང་གི་ཡོད་པ་རྣམས་མཚམས་འཇོག་བྱེད་དགོས་པའི་རེ་འདུན་ཞུ་བཞིན་འདུག
ལྷན་ཚོགས་ཀྱི་ཚོགས་མིའི་ཁྲོད་ནོ་བྷེལ་གཟེངས་རྟགས་གཞེས་མཁན་གྱི་མི་སྣ་རླབས་ཆེན་ཁག་ཚུད་ཡོད། ཨར་ཀིས་སྦིས་ཞབ་སྒྲིལ་མོན་དྲི་དཀྲ་ཀྲོས་ (Archbishop Desmond Tutu)དང་།ནོ་བྷེལ་གསོ་བ་རིག་པ་དང་དཔལ་འབྱོར་གྱི་གཟེངས་རྟགས་གཞེས་མཁན་ཆབ་སྲིད་ཀྱི་དབུ་འཁྲིད་བལ་ཀུ་ལོ་ཧ་བལ (Vaclav Havel)དང་རྒྱ་གར་གྱི་བདེ་སྲུང་བློན་ཆེན་ཟུར་བ་ཇོར་ཆུ་ཧྤར་ནན་སྡིས་སུ་ (George Fernandes)ཨ་རིའི་རྒྱལ་ཡོངས་ཁྲིམས་རྩོད་ཆེན་མོ། པ་ཀྲ་སྒོ་ནི་ཡ་སྒྲིགས་འཛུགས་གསར་འཛུགས་གནང་མཁན་གྱི་ ལིས་ཅུ་ཏན་སུ་ཏིན་གྱི་རྒྱལ་སྲས་(Prince of Lichtenstein)མཁས་མཆོག་མར་དྲི་ལུས་ཐར་ཀིན་(Dr. Martin Luther King)གྱི་ལྕམ་དང་གཙོས་སློབ་དཔོན་ཆེན་མོ་སོགས་རེད་འདུག
ལྷན་ཚོགས་འདིས་ད་བར་དམིགས་སུ་བཟུང་ནས་དོ་འཁུར་བྱེད་ཀྱིན་ཡོད་པ་ནི་བོད་མིའི་རང་ཐག་རང་གཅོད་ཀྱི་ལས་གཞི་དང་། བོད་དོན་ཡིག་ཆ་ཕྱོགས་བསྒྲིགས། འབོར་བཞིན་པའི་ཞི་བདེ་ཞེས་བསྐོར་བསྐྱོད་འགྲེམས་སྟོན་ཏེ་སྒྱུ་རྩལ་བ་ཚོས་འབོར་བཞིན་པའི་ཞི་བདེ་ནི་༸གོང་ས་མཆོག་ཡིན་པར་ངོས་འཛིན་བྱེད་ཀྱིན་འདུག

robotstxt: allowed

filter: keep


text:
༄༅། །དེ་རིང་ནི་གཞིས་བྱེས་བོད་མི་ཡོངས་ཀྱི་བླ་ན་མེད་པའི་མགོན་སྐྱབས་དང་། བླང་དོར་ལམ་སྟོན་པ། འཇིག་རྟེན་ཞི་བདེའི་དེད་དཔོན་སྤྱི་ནོར་༸གོང་ས་༸སྐྱབས་མགོན་ཆེེན་པོ་མཆོག་ལ་སྙན་པའི་བ་དན་ཕྱོགས་བཅུར་གཡོ་བའི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་མི་ལོ་ ༢༣ འཁོར་བའི་དུས་ཚིགས་ཁྱད་པར་ཅན་གྱི་ཉིན་འདིར་མཁའ་ཁྱབ་འགྲོ་བ་ཡོངས་ལ་བདེ་བའི་འདོད་རྒུ་འཇོ་བའི་གསང་གསུམ་གྱི་མཛད་འཕྲིན་བསམ་གྱིས་མི་ཁྱབ་པ་དུས་ལས་གཡོལ་བ་མེད་པར་བསྐྱངས་དང་སྐྱོང་བཞིན་པར་དགའ་དད་སྤྲོ་གསུམ་གྱི་སྒོ་ནས་ཕྲན་གྱིས་བོད་མི་སྤྱི་བོ་གནམ་བསྟན་ཡོངས་དང་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་བཀའ་དྲིན་སྙིང་བཅངས་ཀྱིས་སྒོ་གསུམ་གུས་པས་ལྷ་ཕྱག་གྲངས་མེད་དང་བཅས་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
དེ་རིང་ནི་རང་ཅག་གངས་ཅན་པ་རྣམས་སྨོས་ཅི། འཛམ་གླིང་ནང་མང་གཙོ་དང་། རང་དབང་། ཞི་བདེར་དགའ་བའི་སྐྱེས་བུ་ཡོངས་ནས་ཆོས་མཐུན་དགའ་སྐྱིད་ཀྱི་དཔལ་བཟང་ལ་རོལ་འོས་པའི་ཉིན་མོ་ཞིག་ཀྱང་ཡིན། དེ་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ་ནང་པའི་ལྟ་སྤྱོད་ལྡན་པའི་བོད་ཀྱི་ཆོས་དང་རིག་གཞུང་། ཡ་རབས་ཀྱི་སྲོལ་བཟང་མི་ཉམས་རྒྱུན་འཛིན་མཛད་དེ་སྙིགས་མ་ལྔ་བདོའི་འཇིག་རྟེན་འདིར་བོད་ལྗོངས་འདི་ཉིད་ཞི་བདེའི་བསྟི་གནས་ཤིག་བསྐྲུན་རྒྱུར་གཞལ་དཀའ་བའི་དགོངས་གཞི་ཟབ་མོས་བོད་འབངས་རྣམས་འཚེ་མེད་ཞི་བའི་ལམ་དུ་དཀྲི་བར་མཛད་པ་དང་། ལྷག་པར་དུ་གུ་ཡངས་ལ་རྒྱ་ཆེ་བའི་གཉིས་སྨན་དབུ་མའི་ལམ་བཟང་མངོན་པར་གཏོད་དེ་འཚེ་མེད་ཞི་བའི་སྒོ་ནས་བོད་རྒྱའི་དཀའ་རྙོག་སེལ་ཐབས་མཛད་པའི་རླབས་ཆེན་གྱི་མཛད་བཟང་དང་། འཛམ་གླིང་སྐྱེ་བོ་ཡོངས་ཀྱིས་ཀུན་ཁྱབ་འགན་འཁུར་གྱིས་ཁོར་ཡུག་སྲུང་སྐྱོབ་དང་། བདག་གཞན་མཉམ་བརྗེ་ཡིས་འཁྲུག་རྩོད་ཞི་ཐབས། འགྲོ་བ་ཡོངས་ཀྱི་མངོན་འདོད་ཀྱི་བསམ་པ་རང་བདེ་གཞན་སྐྱིད་ཀྱི་འཛམ་གླིང་ཞི་བདེ་བྱམས་པ་དང་བརྩེ་བས་སྐྱོང་ཐབས། ཆོས་ལུགས་མཛའ་མཐུན་གོང་འཕེལ་གྱིས་འགྲོ་བ་མིའི་བཟང་སྤྱོད་གོང་སྤེལ་གཏོང་ཐབས་སོགས་ཀྱི་ལམ་སྟོན་ཆུ་བོའི་རྒྱུན་བཞིན་རྟག་ཏུ་སྨིན་བསྩལ་གནང་དང་གནང་བཞིན་པའི་རླབས་ཆེན་མཛད་འཁུར་གྱི་འཕྲིན་ལས་བསམ་བརྗོད་ལས་འདས་པར་བརྟེན། དཔྱོད་ལྡན་ཀུན་གྱིས་མངོན་པར་བསྟོད་དེ་གཟེངས་རྟགས་བརྒྱ་ཕྲག་ལས་འདས་པ་འབུལ་ལམ་ཞུས་ཡོད་པ་ཙམ་དུ་མ་ཟད། ཕྱི་ལོ་ ༡༩༨༩ ལོའི་ཟླ་བ་ ༡༢ པའི་ཚེས་ ༡༠ རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོར་མགོན་པོ་གང་ཉིད་ལ་ཆེས་སྙན་གྲགས་ཅན་གྱི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་འཛམ་གླིང་ཞི་བདེའི་དེད་དཔོན་ཆེན་པོར་མངའ་གསོལ་ཏེ་འཛམ་གླིང་མཛེས་པའི་རྒྱན་མཆོག་དམ་པར་གྱུར་བར་བཀའ་དྲིན་བླ་མེད་དུ་ཆེ་ཞུ་རྒྱུ་ཡིན།
དེ་མཚུངས་མགོན་པོ་གང་ཉིད་ཀྱི་དགོངས་མཆོག་གསུམ་ལྡན་གྱི་རླབས་ཆེན་མཛད་བཟང་ལ་ཡི་རངས་གུས་བཀུར་བླ་མེད་དང་བཅས་འཛམ་གླིང་ཡུལ་གྲུ་གང་སའི་གནད་ཡོད་མི་སྣ་དང་མི་མང་དུང་ཕྱུར་མང་པོས་གང་གི་བཀའ་དགོངས་ཟབ་མོ་དང་དུ་བླངས་ནས་འཛམ་གླིང་ནང་ཀུན་ཕན་གྱི་བྱ་གཞག་སྒྲུབ་བཞིན་པ་ཙམ་དུ་མ་ཟད་རང་རེའི་བོད་དོན་གྱི་བདེན་པར་རྒྱབ་སྐྱོར་རབས་དང་རིམ་པ་གནང་དང་གནང་མུས་སུ་ཡོད། དེས་ན་ང་ཚོས་དེ་རིང་གཟི་བརྗིད་དང་རྒྱལ་ཁའི་ཉིན་མོ་འདི་སྲུང་བརྩི་ཞུ་བ་དང་སྦྲགས་སྤྱི་ནོར་༸གོང་ས་༸སྐྱབས་མགོན་ཆེན་པོའི་བྱང་ཆུབ་སེམས་དཔའི་སྤྱོད་པ་རླབས་པོ་ཆེ་ལ་མངོན་པར་བྱང་ཆུབ་པའི་ཐུགས་བསྐྱེད་ལས་འཁྲུངས་པའི་བྱམས་སྙིང་རྗེ་དང་། བརྩེ་བས་མིའི་སྤྱི་ཚོགས་ནང་ཕྱི་དངོས་པོའི་ཡར་རྒྱས་ཙམ་མིན་པར་ནང་སེམས་ཀྱི་བདེ་སྐྱིད་བསྐྲུན་ཐབས་སུ་གཞན་ཕན་ལྷག་བསམ་ཡ་རབས་བཟང་སྤྱོད་བཅོས་མ་མ་ཡིན་པ་ལག་ལེན་དུ་བསྟར་ཏེ། རང་དང་གཞན། ཁྱིམ་ཚང་། མི་རིགས། སྤྱི་ཚོགས། རྒྱལ་ཁབ་བཅས་ཀྱི་དབར་ཞི་བདེ་བསྐྲུན་ཐབས་ལ་འབད་དགོས་པ་དང་། དམིགས་བསལ་གཞོན་སྐྱེས་ཚོར་དུས་རབས་ཉེར་གཅིག་པ་འདི་གྲོས་མོལ་དང་ཞི་བདེའི་དུས་རབས་ཤིག་བསྐྲུན་དགོས་པའི་བཀའ་སློབ་གསུང་གི་བྱིན་རླབས་ཡང་ཡང་སྨིན་བསྩལ་ལྟར། བོད་མི་སྤྱི་བོ་གནམ་བསྟན་ཡོངས་ཀྱིས་མགོན་པོ་གང་གི་བཀའ་དགོངས་བཟང་པོ་སྙིང་ཁོང་དུ་བཅངས་ཏེ། བོད་མི་རིགས་ཀྱི་གཅེས་ནོར་གཞན་ཕན་ལྷག་བསམ་གྱི་ཡ་རབས་བཟང་སྤྱོད་ཉམས་པ་སོར་ཆུད་མི་ཉམས་རྒྱུན་འཛིན་ཐོག ཡང་དག་པའི་དབུ་མའི་ལམ་དང་འཚེ་མེད་ཞི་བའི་ལྟ་གྲུབ་གཞི་རྩར་བཟུང་སྟེ་བོད་ཀྱི་རྩ་དོན་ལ་སྨན་པའི་རྡོག་རྩ་ཆིག་སྒྲིལ། སྐྱིད་སྡུག་མཉམ་མྱོང་། རིག་གཞུང་གཅེས་འཛིན། སྐད་ཡིག་བཀོལ་སྤྱོད་སོགས་ཞུ་སྒོ་མཐའ་དག་ལ་འབད་བརྩོན་ལྷོད་པ་མེད་པ་གནང་དགོས་རྒྱུ་ནི་དོན་གྱི་སྙིང་པོ་ཡིན།
དེ་རིང་ནི་རྒྱལ་སྤྱིའི་འགྲོ་བ་མིའི་ཐོབ་ཐང་ལ་སྲུང་བརྩི་ཞུ་བའི་ཉིན་མོ་ཡིན་པ་ཙམ་དུ་མ་ཟད་མཉམ་འབྲེལ་རྒྱལ་ཚོགས་ཀྱིས་འགྲོ་བ་མིའི་ཐོབ་ཐང་གི་ཡོངས་ཁྱབ་གསལ་བསྒྲགས་གནང་ནས་མི་ལོ་ ༦༤ ཟིན་པའི་དུས་ཚིགས་འདིར་ཕྲན་ནས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་ཉེ་ལམ་འཕོ་འགྱུར་བྱུང་བའི་རྒྱ་ནག་གི་འགོ་ཁྲིད་གསར་པ་ཚོར་འབོད་སྐུལ་ཞུ་རྒྱུར། གནའ་ནས་བོད་རྒྱ་གཉིས་ལོ་རྒྱུས་ཡུན་རིང་ལྡན་པའི་ཁྱིམ་མཚེས་རྒྱལ་ཁབ་ཡིན་པ་རྩོད་མེད་ཡིན་རུང་རྒྱ་ནག་གུང་ཁྲན་ཚོགས་པས་རྒྱ་ནག་ལ་དབང་བསྒྱུར་བྱས་རྗེས་བོད་ས་ཡོངས་རྫོགས་བཙན་འཕྲོག་བྱས་ཏེ། བོད་མི་རིགས་ཀྱི་ངོ་བོ་རྩ་མེད་གཏོང་རྒྱུའི་རེ་ངན་བཅངས་ཏེ་བོད་ས་བདག་བཟུང་དང་བོད་མིར་རྡུང་རྡེག་གཏོང་བའི་ལོག་ལམ་ནོར་འཁྲུལ་ཅན་གྱི་སྲིད་བྱུས་ལག་བསྟར་བྱས་དང་བྱེད་བཞིན་པར་བརྟེན། བོད་ནང་གི་བོད་མི་ཚོས་འགྲོ་བ་མིའི་ཐོབ་ཐང་དང་ཡོངས་སུ་འགལ་བའི་རྒྱ་ནག་གཞུང་གི་སྲིད་བྱུས་དེ་དག་ལ་དང་ལེན་བྱ་ཐབས་བྲལ་ཏེ་ཞི་རྒོལ་འདྲ་མིན་སྣ་ཚོགས་སྤེལ་དགོས་བྱུང་བ་དང་། ཏང་གི་འགོ་ཁྲིད་རྙིང་པ་ཚོས་དངོས་ཐོག་བདེན་འཚོལ་ཞེས་རྟག་ཏུ་བཤད་བཞིན་ཡོད་ནའང། བོད་ནང་གི་དངོས་ཡོད་ཀྱི་དཀའ་ངལ་སེལ་རྒྱུའི་ཚབ་ཏུ་སྲིད་གཞུང་ཞིག་གིས་རང་གི་ཆབ་འབངས་ལ་ལྟ་ཚུལ་ལྟར་མེད་ཐོག བོད་མིར་སྤུན་ཟླ་མི་རིགས་ཀྱི་འདུ་ཤེས་ཙམ་ཡང་མི་འཛིན་པར་ད་དུང་མེས་རྒྱལ་ཁ་བྲལ་ཟེར་བའི་ཞྭ་མོ་གཡོགས་ཏེ་འགྲོ་བ་མིའི་ཐོབ་ཐང་དང་ཡོངས་སུ་འགལ་བའི་རྡུང་རྡེག་ཚ་ནན་ཞེས་པའི་དྲག་གནོན་བྱས་རྐྱེན་བོད་མིའི་ཞི་རྒོལ་མཚམས་ཆད་མེད་ལ།
ད་བར་བོད་མི་སེར་སྐྱ་ཕོ་མོ་ཁྱོན་ ༩༡ དང་དེའི་ནང་ནས་འདས་མ་ཐག་པའི་ཕྱི་ཟླ་ ༡༡ པ་གཅིག་པུའི་ནང་བོད་མི་གྲངས་ ༢༨ ཀྱིས་ཚོར་ཤུགས་ཧ་ཅང་ཆེན་པོའི་ངང་རང་ལུས་མེར་བསྲེགས་ཀྱིས་ཞི་རྒོལ་གནང་ཡོད། འོན་ཀྱང་རྒྱ་ནག་གི་འགོ་ཁྲིད་ཚོས་ཕྱིའི་རྒྱལ་ཁབ་ཁག་ཏུ་མེས་རྒྱལ་བརྟན་ལྷིང་ཡིན་ཚུལ་སོགས་རྫུན་གཏམ་བཤད་དེ་བོད་ནང་གི་དངོས་ཡོད་ཀྱི་གནས་ཚུལ་ངོ་མ་རྣམས་འགེབ་སྲུང་ཁོ་ནའི་ཆེད། ཕྱིའི་རྒྱལ་ཁབ་དང་རང་དབང་ཅན་གྱི་གསར་འགོད་པ་བོད་ནང་དུ་འགྲོ་སྐྱོད་མི་ཆོག་པར་གསར་འགོད་ཀྱི་རང་དབང་མེད་ཁར། དེང་རབས་འཛམ་གླིང་ནང་སྐྱེ་བོ་ཀུན་གྱིས་སྤྱོད་བཞིན་པའི་དྲྭ་རྒྱ་དང་ཁ་པར་གྱི་བརྒྱུད་ལམ་ཁག་ཡན་ལ་སྟངས་འཛིན་གྱིས་བོད་མི་ཚོའི་འགྲོ་བ་མིའི་སྨྲ་བརྗོད་ཀྱི་རང་དབང་ཡོངས་རྫོགས་འཕྲོགས་ནས། བོད་ས་གང་སར་དྲག་པོའི་དམག་ཤུགས་ཀྱིས་ཉེས་མེད་བོད་མི་མང་པོ་འཛིན་བཟུང་བྱས་ཏེ་སྲོག་ཁྲིམས་དང་དུས་བཀག་བཙོན་འཇུག གར་འཁྲིད་ཆ་མེད་དུ་གྱུར་པ་སོགས་བྱས་དང་བྱེད་བཞིན་པ་འགྲོ་བ་མིའི་བྱ་སྤྱོད་ལས་འདས་པའི་གདུག་རྩུབ་ཀྱི་སྲིད་བྱུས་དེ་དག་འཕྲལ་དུ་མཚམས་འཇོག་གནང་རྒྱུར་འབོད་སྐུལ་ཞུ་རྒྱུ་ཡིན།
རང་ལུས་མེར་བསྲེགས་ཀྱི་ཞི་རྒོལ་ཁག་གཙོས། ཟླ་བ་སྔོན་མའི་ཚེས་ ༩ ཉིན་རེབ་གོང་དུ་སློབ་མས་ཞི་བའི་སྐད་འབོད་གནང་བ་དང་། ཚེས་ ༢༦ ཉིན་མཚོ་ལྷོ་ཆབ་ཆར་སློབ་མའི་རྔམ་སྟོན་ཁྲོམ་སྐོར་གྱིས་སྐད་འབོད་གནང་བའི་ལས་འགུལ་སོགས་མུ་མཐུད་འབྱུང་བཞིན་པ་ཡིན་རུང་། དེའི་རྒྱུ་རྐྱེན་ནི་གུང་ཁྲན་ཚོགས་པས་བོད་སར་བཙན་འཛུལ་བྱས་ཏེ་མི་ལོ་ ༦༣ རིང་ལ་གུང་ཁྲན་གྱི་ལྟ་གྲུབ་མི་རིགས་དང་གྲལ་རིམ་དབྱེ་འབྱེད་ཀྱིས་བོད་ས་འདོད་ཀྱང་བོད་མི་མི་འདོད་པའི་རྡུང་རྡེག་གཏོང་རྒྱུའི་སྲིད་བྱུས་མུ་མཐུད་ལག་བསྟར་བྱས་དང་བྱེད་བཞིན་པའི་རྐྱེན་གྱིས་ཡིན་པས། ད་དུང་བོད་མིའི་མངོན་འདོད་དང་མི་འཚམས་པའི་མཁྲེགས་འཛིན་གྱི་སྲིད་བྱུས་ལ་འགྱུར་བ་མ་བཏང་ན་བོད་ས་ཁྱོན་ཡོངས་སུ་ད་ལྟའི་གནས་ཚུལ་འདི་ལས་ཀྱང་ལྷག་པར་འགྱུར་མི་སྲིད་པ་མིན་པའི་འགན་ཡོངས་རྫོགས་དང་། འདི་ལོའི་ཕྱི་ཟླ་ ༡༡ པའི་ཚེས་ ༧ ཉིན་བོད་མི་མང་སྤྱི་འཐུས་ལྷན་ཚོགས་ནས་ཡོངས་བསྒྲགས་གསར་འགོད་ལྷན་ཚོགས་བསྐྱངས་པའི་དོན་གནད་ཁག་ལ་རྒྱ་གཞུང་གིས་ཡ་ལན་བསམ་གཞིགས་གང་ཡང་བྱས་མེད་པར་བརྟེན། བོད་མིའི་སྒྲིག་འཛུགས་ཀྱི་ངོས་ནས་ཀྱང་རྒྱལ་སྤྱིའི་ཁྱོན་ཡོངས་སུ་གསལ་བསྒྲགས་ཞུ་སྐུལ་དང་། གཞི་རྒྱ་ཆེ་བའི་ལས་འགུལ་མི་སྤེལ་ཐབས་མེད་གྱུར་པའི་འགན་ཡོངས་རྫོགས་བཅས་རྒྱ་ནག་གཞུང་གིས་འཁྱེར་དགོས།
དེར་བརྟེན་བོད་མི་རིགས་ཀྱི་རང་དབང་དང་བདེན་པའི་འཐབ་རྩོད་གནང་མཁན་བོད་མི་སེར་སྐྱ་ཕོ་མོ་ཡོངས་དང་༸ཀུན་གཟིགས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་གིས་གཙོས་ཉེས་མེད་ཆབ་སྲིད་བཙོན་པ་རྣམས་དང་རྒྱ་ནག་གི་མང་གཙོ་དོན་གཉེར་བ་སྐུ་ཞབས་ལེའུ་ཞའོ་པའོ་སོགས་གུང་ཁྲན་སྲིད་གཞུང་གི་བཙོན་འོག་ཏུ་གནས་པའི་ཉེས་མེད་ཆབ་སྲིད་བཙོན་པ་རྣམས་གློད་འགྲོལ་བཏང་སྟེ་སྤྱི་མཐུན་རྒྱལ་ཁབ་ཟེར་བའི་ནང་འགྲོ་བ་མིའི་ཐོབ་ཐང་དང་ཆབ་སྲིད་རང་དབང་གིས་དབུལ་ཞིང་ཕོངས་པ་འདི་དག་གནམ་ས་བླ་འོག་ཏུ་འགྱུར་བ་ལྟ་བུའི་བསྒྱུར་བཅོས་འཕུར་མཆོང་ལྟར་མགྱོགས་ནས་མྱུར་དུ་བྱ་རྒྱུའི་དུས་ལ་བབས་ཡོད།
བོད་ནང་གི་ཛ་དྲག་ཅན་གྱི་གནས་སྟངས་ལ་གཞིགས་ཏེ་འདི་ལོའི་ཕྱི་ཟླ་ ༧ པའི་ཚེས་ ༦ ཉིན་ནས་བཟུང་བོད་མི་མང་སྤྱི་འཐུས་ལྷན་ཚོགས་ཀྱིས་སྣེ་ཁྲིད་པའི་བདེན་པའི་མེ་ལྕེ་སྐོར་བསྐྱོད་ཀྱི་ལས་འགུལ་གཞི་རྒྱ་ཆེ་བ་དེ་ཉིད་གླིང་ཆེན་ལྔ་ཡི་རྒྱལ་ཁབ་ ༣༠ ལྷག་ནང་དངོས་སུ་སྐོར་བསྐྱོད་དང་། མཉམ་འབྲེལ་རྒྱལ་ཚོགས་ཀྱི་དྲུང་ཆེ་མཆོག་ལ་འབུལ་རྒྱུའི་བོད་དོན་ཞུ་སྙན་སྟེང་རྒྱལ་ཁབ་ཁག་ ༩༠ ལྷག་ནས་ས་རྟགས་གྲངས་ ༣༥༡༠༠༠ བསྡུ་རུབ་ཞུས་ཏེ། དེ་རིང་འཛམ་གླིང་འགྲོ་བ་མིའི་ཐོབ་ཐང་གི་ཉིན་མོར་ཨ་རིའི་གྲོང་ཁྱེར་ནིའུ་ཡོག་ཏུ་རྟེན་གཞི་བྱས་པའི་རྒྱལ་ཚོགས་ཀྱི་དྲུང་ཆེའི་ལས་ཁུངས་དང། སུད་སི་གྲོང་ཁྱེར་ཇི་ནི་ཝར་རྟེན་གཞི་བྱས་པའི་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ཀྱི་ལས་ཁུངས། དེ་བཞིན་རྒྱ་གར་རྒྱལ་ས་ལྡི་ལིར་རྟེན་གཞི་བྱས་པའི་རྒྱལ་ཚོགས་ཀྱི་ཡན་ལག་ལས་ཁུངས་བཅས་སོ་སོར་བདེན་པའི་མེ་ལྕེ་རེ་རེ་དང། སྙན་ཞུ། བསྡུ་རུབ་ཟིན་པའི་ས་རྟགས་ཕྱོགས་བསྒྲིགས་ཞུས་པ་ཁག་འབུལ་ལམ་གྱིས་ལས་འགུལ་མཇུག་སྒྲིལ་ཞུ་རྒྱུ་ཡིན་པ་ལྟར་མཉམ་འབྲེལ་རྒྱལ་ཚོགས་ནས་ཀྱང་བོད་ཀྱི་གནད་དོན་སྤྱི་དང་། ལྷག་པར་ད་ལྟའི་བོད་ཀྱི་ཛ་དྲག་གནས་སྟངས་ལ་དགོངས་པ་ཆེ་བཞེས་ཀྱིས་ང་ཚོའི་དགོས་འདུན་ཁག་ལ་དོན་ཕན་ལྡན་པའི་བདག་སྤྲོད་ཡོང་བའི་རེ་སྐུལ་ཤུགས་ཆེ་ཞུ་རྒྱུ་དང་། དཔལ་ལྡན་བཀའ་ཤག་གིས་བཀོད་ཁྱབ་སྔོན་གནང་ལྟར་དེ་རིང་གི་ཉིན་མོ་འདིར་རང་རིགས་བོད་མི་ཡོངས་ཀྱིས་བོད་ནང་གི་ཛ་དྲག་གནས་སྟངས་ལ་ཁ་ཚ་དགོས་གཏུགས་ཀྱི་གདུང་སེམས་མཉམ་སྐྱེད་ཞུ་རྒྱུའི་ལས་འགུལ་རྒྱ་གང་ཆེ་སྤེལ་བཞིན་ཡོད།
རྒྱལ་སྤྱིའི་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་ཆེན་ཐེངས་དྲུག་པའི་གྲོས་ཆོད་དགོངས་དོན་བོད་དོན་གདུང་སེམས་མཉམ་སྐྱེད་ཀྱི་ཉིན་མོ་ (International solidarity Day for Tibet) ཞེས་ལོ་ལྟར་ཕྱི་ཟླ་ ༥ པའི་ཚེས་ ༡༧ ཉིན་༸ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་བཅུ་གཅིག་པ་དགེ་འདུན་ཆོས་ཀྱི་ཉི་མ་མཆོག་རྒྱ་གཞུང་གིས་བཙན་བཟུང་བྱས་ཏེ་གར་ཡོད་ཆ་མེད་དུ་གྱུར་པའི་ཉིན་མོ་དང་སྟབས་བསྟུན་སྲུང་བརྩི་ཞུ་རྒྱུར་བཀའ་སྤྱི་ཐུན་མོང་གིས་གཏན་འབེབས་གནང་ཡོད་པ་ལྟར། ལས་འགུལ་འདི་ཉིད་རྒྱལ་སྤྱིའི་ཁྱོན་དུ་རྒྱ་ཆེ་ལ་ཕན་རླབས་ལྡན་པའི་ངང་སྤེལ་ཐུབ་རྒྱུར་ཕྱོགས་ཚང་མས་མཉམ་རུབ་ཡོང་བའི་འབོད་སྐུལ་ཞུ་རྒྱུ།
གཞན་ཡང་བཙན་བྱོལ་བོད་མིའི་བཅའ་ཁྲིམས་དོན་ཚན་ ༥༩ པའི་འོག་དམིགས་བསལ་ཚོགས་ཆེན་ཐེངས་གཉིས་པ་ཕྱི་ལོ་ ༢༠༡༢ ཟླ་བ་ ༩ པའི་ཚེས་ ༢༥ ནས་ཚེས་ ༢༨ བར་བསྐོང་ཚོགས་གནང་བའི་རྒྱབ་གཉེར་སྙན་ཐོ་ཁག་ཕྱག་ལེན་མཇུག་སྐྱོང་གནང་ཕྱོགས་སྐོར་ལ་བཀའ་སྤྱི་སོ་སོ་དང་། བཀའ་སྤྱི་ལྷན་ཚོགས་བཅས་ཐེངས་འགའ་གནང་སྟེ་བཀའ་བསྡུར་ཞིབ་ལྷུག་གིས་ཐག་གཅོད་རྣམས་ཡོངས་ཁྱབ་གསལ་བསྒྲགས་གནང་ཟིན་པ་ལྟར་གཞུང་སྒེར་འབྲེལ་ཆགས་ཡོངས་ནས་ཞུ་སྒོ་མཐའ་དག་ལྷོད་མེད་བསྒྲུབ་དགོས་པའི་གསལ་འདེབས་ཞུ་རྒྱུ།
གཞིས་ལུས་བོད་མིས་བར་མཚམས་མེད་པར་རང་ལུས་མེར་བསྲེགས་སོགས་གནང་སྟེ་མི་སྤྱོད་ལས་འདས་པའི་རྒྱ་གཞུང་གི་སྲིད་བྱུས་ལ་ཞི་རྒོལ་གནང་དང་གནང་བཞིན་པར་དྲག་གནོན་གྱི་གནས་སྟངས་ཇེ་ཞན་ཇེ་སྡུག་ཏུ་འགྲོ་ཉེན་ཆེ་བའི་ཛ་དྲག་གཉན་འཕྲང་ཅན་འདིར་བློས་འགན་བཟོད་ཐབས་བྲལ་ཏེ། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༣ ལོའི་ཕྱི་ཟླ་ ༡ པོའི་ཚེས་ ༡ ཕྱི་ལོ་གསར་ཚེས་ཉིན་མོ་ནས་བཟུང་ཟླ་གཅིག་ཙམ་རིང་། རྒྱ་གར་ལྷོ་ཕྱོགས་དང་། བྱང་ཕྱོགས། བྱང་ཤར་བཅས་བརྒྱུད་དེ་མངའ་སྡེ་སོ་སོའི་ལྟེ་གནས་ཀྱི་དཔོན་རིགས་དང་། གསར་འགོད་པ། མི་མང་བཅས་ལ་བོད་ནང་གི་ཛ་དྲག་གནས་སྟངས་ངོ་སྤྲོད་དང་བོད་དོན་ལ་རྒྱབ་སྐྱོར་ཡོང་ཐབས་ཆེད་སྤྱི་འཐུས་དྲུག་རེས་སྣེ་འཁྲིད་པའི་མི་མང་མཉམ་ཞུགས་ཀྱི་ལས་འགུལ་གཞི་རྒྱ་ཆེ་བ་ཞིག་སྤེལ་འཆར་ཡོད་པ་དང་། ལས་འགུལ་གཞན་ཁག་ཀྱང་བང་སྒྲིག་བཞིན་ཡོད་པས་བོད་མི་ཚང་མས་ཕྱར་གྲུ་མཉམ་འདེགས་དགོས་རྒྱུ།
དམིགས་བསལ་ཚོགས་ཆེན་ཐེངས་གཉིས་པའི་རྒྱབ་གཉེར་སྙན་ཐོའི་དགོངས་དོན་བོད་བསྟན་སྲིད་མི་རིགས་ཆེད་རང་སྲོག་བློས་བཏང་གནང་མཁན་རྣམས་ཀྱི་ཤུལ་ལུས་ནང་མི་ཉེ་འབྲེལ་སོགས་ལ་མྱ་ངན་ཐུགས་གསོའི་གདུང་སེམས་མཉམ་བསྐྱེད་ཆེད་ཕྱི་ལོ་ ༢༠༡༣ ལོའི་ཟླ་བ་ ༡ ཚེས་ ༣༠ རེས་གཟའ་ལྷག་པའི་ཉིན་འགོ་འཛུགས་ཀྱིས་ཉིན་ ༤ རིང་རྒྱ་གར་གྱི་རྒྱལ་ས་ལྡི་ལིར་བཀའ་སྤྱི་ཐུན་མོང་གིས་སྣེ་འཁྲིད་དེ་བཙན་བྱོལ་བོད་མིའི་སྒྲིག་འཛུགས་གཞུང་མང་ཡོངས་ནས་ཉིན་བརྒྱ་དུས་གཅིག་གི་ལས་འགུལ་གཞི་རྒྱ་ཆེ་བ་ཞིག་སྤེལ་འཆར་ཡོད་པ་བཞིན་ལས་དོན་ལག་བསྟར་བྱེད་ཕྱོགས་རིམ་བཞིན་གསལ་བསྒྲགས་ཡོང་རྒྱུ་ལྟར་བོད་མི་གནས་ཡུལ་ས་གནས་ཡོངས་ནས་མ་གོ་མ་ཐོས་མེད་པར་མི་མང་རྣམས་མཉམ་ཞུགས་ཐུབ་པ་དགོས་རྒྱུ་དང་། གསལ་བསྒྲགས་སྔོན་སོང་བཞིན་བོད་མིའི་སྒྲིག་འཛུགས་ངོས་ནས་ལས་འགུལ་ཇི་ལྟར་སྤེལ་རུང་འཚེ་བ་མེད་པ་དང་། ཡུལ་ཁྲིམས་དང་མཐུན་པ། ཆེ་མཐོང་ལྡན་པ་བཅས་ཀྱི་ཐོག་ནས་སྤེལ་བཞིན་ཡོད་པས་ལངས་ཕྱོགས་དེ་དག་དང་མི་འགལ་བ་གནང་རྒྱུ་ཀུན་གྱིས་ཐུགས་སྣང་དགོས་པ་ཞུ་རྒྱུ་ཡིན།
ད་བར་བོད་ཀྱི་ཛ་དྲག་གནས་སྟངས་ལ་ཐུགས་ཁུར་ཆེར་བསྐྱེད་ཀྱིས་རྒྱབ་སྐྱོར་དང་བདག་སྐྱོང་གནང་མཁན་རྒྱལ་སྤྱིའི་ཁྱོན་གྱི་རྒྱལ་ཁབ་དང་། གྲོས་ཚོགས། དབུ་ཁྲིད། མི་མང་བཅས་ལ་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ་དེ་རིང་གི་གོ་སྐབས་འདི་བརྒྱུད་ནས་བཀའ་དྲིན་ཆེ་ཞུ་རྒྱུ་དང་། འཛམ་གླིང་གང་སར་གནས་བཞུགས་བོད་མི་རྣམས་ཀྱིས་ཀྱང་རང་རང་གནས་ཡུལ་རྒྱལ་ཁབ་སོ་སོའི་གཞུང་དང་མི་མང་གི་བཀའ་དྲིན་སྙིང་བཅངས་ཀྱིས་སྔར་ལྷག་མཐུན་ལམ་ལྷོད་མེད་གནང་རྒྱུ་དང་། ཁྱད་པར་དུ་མཆོད་པའི་ནང་ནས་མཆོག་ཏུ་གྱུར་པ་མགོན་པོ་གང་གིས་ཅི་གསུང་བཀའ་བཞིན་བསྒྲུབ་སྟེ། ཡོངས་རྫོགས་བོད་ལྗོངས་རང་དབང་འཐབ་རྩོད་ལ་སྨན་པའི་ཞུ་སྒོ་མཐའ་དག་སྒོ་ཀུན་ནས་ལྷོད་གཡེང་མེད་པར་འབད་ཐབས་གནང་གལ་ཆེ་བའི་འབོད་སྐུལ་ཞུ་རྒྱུ་བཅས་དང་།
མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་། ཐུགས་ཀྱི་བཞེད་དོན་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ནས་ཕྱི་ལོ་ ༢༠༡༢ ཟླ་བ་ ༡༢ པའི་ཚེས་ ༡༠ ལ།།


text:
༄༅། །རྒྱ་གཞུང་ནས་བོད་ཀྱི་ཆོས་དང་རིག་གཞུང་རྩ་མེད་བཟོ་གང་ཐུབ་བྱེད་ཀྱི་ཡོད་པས་མ་ཟད། རྒྱ་ནག་དང་ས་འབྲེལ་མདོ་སྟོད་སྨད་ཀྱི་ས་ཁུལ་ཁག་ལ་ནུབ་ཕྱོགས་པ་ཡི་ཤུའི་ཆོས་སྤེལ་མཁན་ཚོར་དངོས་གསལ་མེད་པའི་རྒྱབ་སྐྱོར་བྱས་ཏེ། བོད་མིའི་ཆོས་ལུགས་ཀྱི་ལྟ་བར་ཉམས་ཉེས་གཏོང་ཐབས་བྱེད་ཀྱི་ཡོད་པའི་སྐོར་དབྱིན་ཡུལ་གྱི་གྷ་གྲིན་ཞེས་པའི་གསར་ཁང་ནས་གནས་ཚུལ་སྤེལ་འདུག
དེ་ཡང་གོང་ཞུས་གསར་ཁང་འདིས་ ཁ་སང་ཕྱི་ཚེས་༢༡ཉིན་སྤེལ་བའི་གནས་ཚུལ་གཞིར་བཟུང་བྱས་ན། “ ཡི་ཤུའི་ཆོས་སྤེལ་མཁན་ཚོས་གསང་བའི་ཐོག་བོད་ནང་ཡི་ཤུའི་ཆོས་སྤེལ་གྱི་ཡོད་པ་” ཅེས་པའི་འགོ་བརྗོད་འཁོད་པའི་ཆེད་རྩོམ་ཞིག་ནང་། ཡི་ཤུའི་ཆོས་ལུགས་དར་སྤེལ་གཏོང་མཁན་ཚོགས་པ་སྒྲིག་འཛུགས་ཁག་གིས་བོད་ནི་ཡི་ཤུའི་ཆོས་ལུགས་དར་ཁྱབ་ཆུང་བའི་ས་ཁུལ་ཞིག་ལ་ངོས་འཛིན་བྱེད་བཞིན། བོད་ནང་ཡི་ཤུའི་ཆོས་སྤེལ་དགོས་པར་ཡིད་ཆེས་ཀྱིས། ཆོས་སྤེལ་རྒྱུར་ཤུགས་སྣོན་རྒྱག་གི་ཡོད་སྐོར་སོགས་བཀོད་འདུག།


text:
དེང་གི་མི་རིགས་ས་ཁུལ་གནད་དོན་ཐད་བྱུང་བའི་བསམ་ཚུལ་ཁ་ཤས།
སྐར་ཁུང་རྩོམ་སྒྱུར་ཚོགས་ཆུང་གིས།
ཀྲུའུ་ཝེ་ཆོན།
མ་རྩོམ།
(རྒྱ་ནག་དབུས་དམར་ཤོག་སློབ་གྲྭའི་”སློབ་སྦྱོང་དུས་བབ་”སྟེང་འདེམས་བཀོད་བྱུང་བའི་མི་རིགས་གནད་དོན་གྱི་རྩོམ་ཡིག)
ཕྱི་ཟླ༢ཚེས་༡༣ཉིན། རྒྱ་ནག་དབུས་དམར་ཤོག་སློབ་གྲྭའི་ >འདོན་ཐེངས་གསར་ཤོས་དེའི་མདུན་ཤོག་དང་མདུན་བྱང་དུ། རྒྱ་ནག་དབུས་འཐབ་ཕྱོགས་གཅིག་གྱུར་ཁང་གི་འགན་འཛིན་གཞོན་པ་ཀྲུའུ་ཝེ་ཆོན་གྱིས་མི་རིགས་གནད་དོན་སྐོར་གྱི་རྕོམ་ཡིག་དེ་བཀོད་ཡོད་པ་དང་། ལོ་ཤས་ནང་རྒྱ་ནག་དམར་ཤོག་གི་མི་རིགས་ལས་དོན་དང་སྒོས་སུ་བོད་ཀྱི་གནད་དོན་ཐད་རྒྱུན་དུ་གླེང་སློང་བྱེད་མཁན་གྱི་ཀྲུའུ་ཝེ་ཆོན་གྱིས་“ངེས་པར་དུ་ལྷོད་ཡངས་མེད་པར་ནང་སྲིད་འཛིན་སྐྱོང་བཅོས་བསྒྱུར་དང་། ཁ་བྲལ་ལས་འགུལ་བརྩམ་མཁན་གྱི་ཕྱི་དགྲ་དེ་དག་ཚར་གཅོད་བྱེད་པའི་དུས་མཚུངས་སུ། མ་འོངས་པར་གྲངས་ཉུང་མི་རིགས་རྣམས་ལ་རོགས་སྐྱོར་དང་འདུ་ཤེས་འཛིན་སྟངས་དེའང་མཁོ་དགོས་ཆ་རྐྱེན་ལ་དམིགས་ནས་ལམ་སྟོན་ཁ་ཕྱོགས་བསྒྱུར་དགོས་པ་དང་། མི་སེར་ལག་འཁྱེར་ནང་“མི་རིགས”ཞེས་པའི་ཡི་འབྲུ་གཉིས་པོ་དེ་མེད་པར་བཟོས་ནས་། མི་རིགས་ས་ཁུལ་རང་སྐྱོང་གི་ས་ཆ་འཕར་སྣོན་མི་བྱེད་པ་དང་། མི་རིགས་རང་སྐྱོང་གི་གྲོང་ཁྱེར་མི་བསྐྲུན་པ། མི་རིགས་འདྲ་མིན་གྱི་སློབ་མ་རྣམས་མཉམ་བསྲེས་ཀྱི་སློབ་གྲྭར་གཏོང་པ་སོགས་གནད་དོན་འདྲ་མིན་ཐད་དཔྱད་བརྗོད་བྱས་པ་རེད”ཀྲུའུ་ཡི་འགྲེལ་བརྗོད་དེས་རྒྱ་ནག་དབུས་གཞུང་གི་མི་རིགས་སྲིད་བྱུས་ཐད་བཅོས་སྒྱུར་གཏོང་བའི་བསམ་བློ་དེ་མཚོན་ཐུབ་ལ། ཕྱོགས་གཞན་ཞིག་ནས་རྒྱ་ནག་དམར་ཤོག་གི་མི་རིགས་ལས་དོན་གྱི་མ་འོངས་ཁ་ཕྱོགས་དེ་གསལ་ལྷམ་མེར་སྟོན་ཐུབ།
དེང་གི་མི་རིགས་ས་ཁུལ་གནད་དོན་ཐད་བྱུང་བའི་བསམ་ཚུལ་ཁ་ཤས།
ད་ལྟའི་བར། རང་རྒྱལ་གྱི་མི་རིགས་དང་ཆོས་ལུགས་ལས་དོན་དེ་སྤྱི་ཡོངས་ནས་ཡག་པོ་བྱུང་ཡོད་མོད། འོན་ཀྱང་ལས་དོན་དེའི་ཐད་ད་དུང་ཡང་དཀའ་ངལ་མི་ཉུང་བ་ཞིག་ཡོད་པ་རེད། དཀའ་ངལ་དེ་ཚོ་ལས་ཁ་ཤས་ནི་བཅོས་བསྒྱུར་གུ་ཡངས་བཏང་པ་ནས་སྤྱི་ཚོགས་ཀྱི་འཕོ་འགྱུར་ལས་བྱུང་པ་དང་། དེ་ནི་མི་དམངས་ནང་ཁུལ་གྱི་འགལ་ཟླ་དང་། སློབ་གསོ། འཛིན་སྐྱོང་སོགས་ཀྱི་རྐྱེན་ཡིན་པ་རེད། དཀའ་ངལ་ཁ་ཤས་ནི་ནུབ་ཕྱོགས་འཁོན་འགྲེས་འཛིན་པའི་དགྲ་བོ་དེ་ཚོས་གཅིག་གྱུར་དང་མངོན་ཐོན་གྱི་ཀྲུང་གོ་རྒྱལ་ཁབ་དེ་ཉིད་འཛམ་གླིང་ཡང་རྕེ་རུ་གཟེངས་སུ་ཐོན་པ་མཐོང་འདོད་མེད་པར། ཆེད་མངགས་མི་རིགས་དང་ཆོས་ལུགས་སོགས་བེད་སྤྱོད་བཏང་སྟེ་རང་རྒྱལ་གྱི་བརྟན་ལྷིང་དང་གཅིག་གྱུར་ལ་གཏོར་བཤིག་གཏོང་ཐབས་བྱེད་པ་དེ་རེད། འགལ་ཟླ་འདིའི་རིགས་ནི་རང་དགྲ་གཉིས་ཀྱི་འགལ་ཟླ་ཞིག་ཡིན་དུས། དེ་ནི་རང་རྒྱལ་གཞན་ཕམ་གྱི་འཐབ་རྩོད་བྱེད་དགོས་པའི་གནད་དོན་ཞིག་ཡིན།
མི་རིགས་ས་ཁུལ་ལ་ཡར་རྒྱས་དང་ཁ་བྲལ་ལ་འཐབ་རྒོལ་དང་འབྲེལ་བའི་སྐོར།
གང་ཐུབ་ཀྱིས་གྲངས་ཉུང་མི་རིགས་ས་ཁུལ་ཀྱི་དཔལ་འབྱོར་འཛུགས་བསྐྲུན་བྱེད་པ་དང་། གང་ཐུབ་ཀྱིས་གྲངས་ཉུང་མི་རིགས་མང་ཚོགས་ཀྱི་འཚོ་བ་ལེགས་བཅོས་གཏོང་པ་ནི། ང་ཚོའི་འཐབ་རྩོད་ཀྱི་དམིགས་ཡུལ་དེ་ཡིན་ལ། ཁ་བྲལ་ལ་འཐབ་རྒོལ་བྱེད་པར་ཆེས་རྨང་གཞིའི་དངོས་པོའི་མཁོ་དགོས་དེ་ཡིན་མོད། ཡིན་ནའང་། ང་ཚོས་ནམ་ཡང་གསལ་པོ་ཤེས་དགོས་པ་ནི། དཔལ་འབྱོར་སྤྱི་ཚོགས་ཀྱི་འཕེལ་རྒྱས་དང་འཛུག་བསྐྲུན་དེས་རྒྱལ་ཁབ་ལ་མཐུན་སྒྲིལ་དང་བརྟན་ལྷིང་ཡོང་པར་འགན་ལེན་མི་ཐུབ་ལ། ཁ་བྲལ་རིང་ལུགས་ཀྱི་དཀའ་ངལ་དེའང་རང་བཞིན་གྱིས་ཡལ་མི་སྲིད་པ་ཞིག་རེད། ཨུ་རུ་སུ་དང་ཡུ་གུ་སི་ལ་ཝིཡ་རྒྱལ་ཁབ་འདི་གཉིས་ལས་བྱུང་བའི་ཉམས་མྱོང་དེ་ནི་ཇི་འདྲའི་བག་ཆགས་གཟབ་མོ་ཞིག་མ་ཡིན་ནམ། རྒྱལ་ཁབ་འདི་གཉིས་ལ་གཉིས་སྐྱོར་འཕེལ་རྒྱས་འཛུག་བསྐྲུན་གྱི་ཆ་ཚད་དམའ་བའི་མི་རིགས་སྲིད་བྱུས་དེ་ཡོད་པ་དང་། མཐར་ཚང་མ་སྟོང་པར་གྱུར་པ་རེད། ཨུ་རུ་སུ་རྒྱལ་ཁབ་ཀྱིས་འཐུས་མི་འཕར་སྣོན་གྱི་སྤྱི་མཐུན་ལམ་ལུགས་དེ་ལག་བསྟར་བྱས་པ་དང་། རྩ་ཁྲིམས་གཏན་འབེབས་ལྟར་སྤྱི་མཐུན་སོ་སོར་མཐུན་ཚོགས་ནས་ཕྱི་འཐེན་བྱེད་པར་“རང་ཐག་རང་གཅོད་”ཀྱི་དབང་ཚད་ཡོད་པ་དང་། སྤྱི་བཏང་ནས་ཁ་ནས་བཤད་པ་ཙམ་ཡིན་ནའང་། བསམ་ཡུལ་ལས་འདས་པ་ནི་ལོ་ངོ་བཅུ་ཕྲག་ཁ་ཤས་རྗེས་སུ་གནས་ཚུལ་དེ་མངོན་འགྱུར་བྱུང་པ་རེད།
ཕྱི་ལོ་༡༩༩༡ལོར་དབྱིན་ཇི་རྒྱལ་ཁབ་ཀྱི་སྲིད་འཛིན་ཟུར་པ་པན་ཆེ་ཝེ་ཡིས་ཨུ་རུ་སུ་སྤྱི་མཐུན་རྒྱལ་ཁབ་ཀྱི་གནད་དོན་ཐད་གདོང་ལེན་ཇི་ལྟར་བྱེད་དགོས་མིན་གྱི་ཐད་“ང་ཚོའི་སྲིད་བྱུས་ཀྱི་གལ་ཆེན་ཆ་ཤས་གཞན་ཞིག་ནི་ཨུ་རུ་སུ་རྒྱལ་ཁབ་ཀྱི་རྩ་ཁྲིམས་ནང་བྱུང་བའི་ཞན་ཆ་དེ་བེད་སྤྱོད་གཏོང་པ་དེ་ཡིན་པ་དང་། དེ་ཡང་ཨུ་རུ་སུའི་རྩ་ཁྲིམས་དེས་དོན་དངོས་ཐོག་སྤྱི་མཐུན་འཐུས་ཚོགས་ཀྱང་ཨུ་རུ་སུ་དང་ཁ་བྲལ་ཏུ་འགྲོ་བའི་ཆོག་མཆན་དེ་སྤྲད་ཡོད་པ་རེད།”ཅེས་བཤད་ཡོད། རེད་ཡཱ། གུང་ཁྲན་ཏང་དང་ནུས་ལྡན་ཚན་ཁག་ཚོས་མཉམ་རུབ་ཀྱི་རྐྱེན་པས། ལོ་མང་རིང་དབང་ཚད་འདི་ཉིད་ལག་བསྟར་དང་མངོན་འགྱུར་བྱུང་མེད་མོད། ཡིན་ནའང་རྩ་ཁྲིམས་འདིའི་ཞན་ཆ་དེས་མ་འོངས་པར་ང་ཚོའི་སྲིད་བྱུས་ལ་དོ་བགེག་ཡོང་མི་སྲིད་པ་མ་རེད། ཡུ་གུ་སི་ལ་ཝིཡ་ལ་མཚོན་ན་རྒྱལ་ཁབ་འདིས་སྤྱི་མཐུན་ཚོགས་ཁག་དང་རང་སྐྱོང་ལྗོངས་ཀྱི་ས་ཁུལ་མི་རིགས་ལས་བྱེད་དུ་བཀོད་པ་དང་། ཐ་ན་ཀྲུང་དབྱང་གི་ཆེས་མཐོ་བའི་ལས་སྣེ་དེ་ཚོའང་མི་རིགས་འདྲ་མིན་གྱིས་“སྐོར་རེས་དབང་འཛིན་”བྱས་དུ་འཇུག་པ་རེད། སྤྱི་བཏང་ནས་མི་རིགས་འདྲ་མིན་མཉམ་རུབ་དང་སྤྱི་མཚུངས་བྱེད་འདོད་ཡོད་པ་དེ། བསམ་ཡུལ་ལས་འདས་པར་མི་རིགས་དབྱེ་འབྱེད་དེ་ཉིད་ཇེ་ཆེར་སོང་པ་དང་། དེས་ཆབ་སྲིད་ཀྱི་གནད་དོན་ཐད་མངོན་གསལ་དོད་པོས་རམ་འདེགས་བྱས་པ་རེད། མི་རིགས་ཕན་ཚུན་བར་གྱི་འགལ་ཟླ་དང་དཀའ་ངལ་དེ་དག་ལམ་ལུགས་དང་སྲིད་བྱུས་འཆར་འགོད་ཡོང་བའི་འདོད་བློ་བཞིན་མ་འགྲུབ་པར། དེ་ལས་ལྡོག་ཏེ་ཇེ་ཞན་དང་ཇེ་སྡུག་ཏུ་བཏང་པ་རེད། མཐར་རྒྱལ་ཁབ་དེ་རྩ་ཐོར་སོང་བའི་རྐྱེན་དུ་གྱུར།
ང་ཚོས་མི་རིགས་ས་ཁུལ་གྱི་དཔལ་འབྱོར་འཕེལ་རྒྱས་ཐད་རོགས་སྐྱོར་བྱེད་པའི་དུས་མཚུངས་སུ། ང་ཚོའི་ལམ་ལུགས་དང་སྲིད་བྱུས་ཀྱི་འཆར་བཀོད་དེའང་ཀྲུང་ཧྭ་མི་རིགས་ཀྱི་སྲ་བརྟན་ལ་ཕན་ནུས་ལྡན་པ་ཞིག་བཟོ་དགོས་ལ། ངེས་པར་དུ་མི་རིགས་འདྲ་མིན་གྱི་ལས་བྱེད་རྣམས་ལ་དམིགས་ལྡན་གྱིས་བསམ་བློའི་ཆབ་སྲིད་ཀྱི་སློབ་གསོ་རྒྱག་དགོས་པ་དང་། ངེས་པར་དུ་བཅོས་བསྒྱུར་རྒྱུད་རིམ་ཁྲོད་བྱུང་བའི་མི་རིགས་འགལ་ཟླ་དང་དབྱེ་འབྱེད་དཀའ་རྙོག་དེ་ཚོ་སེལ་ཐབས་བྱེད་དགོས་ངེས་ཡིན། ངེས་པར་དུ་ལྷོད་ཡངས་དང་འཛེམ་ཟོན་མེད་པར་ནང་སྲིད་འཛིན་སྐྱོང་བཅོས་སྒྱུར་དང་། ཁ་བྲལ་ལས་འགུལ་སྤེལ་མཁན་གྱི་ཕྱི་དགྲ་རྣམས་ཚར་གཅོད་བྱེད་དགོས། མི་རིགས་ས་ཁུལ་དེ་ཉིད་འཛུགས་སྐྲུན་དང་འཕེལ་རྒྱས་གཏོང་པར་རམ་འདེབས་ཀྱི་ཞོར་ལ་མི་རིགས་འདྲ་མིན་ཕན་ཚུན་མི་འབོར་སྤོ་རེས་དང་། དངོས་པོ་སྤེལ་རེས། དངུལ་འབོར་སྤེལ་རེས། རྒྱུད་ལམ་སྤེལ་རེས་དང་ལས་བྱེད་གནས་སྤོ་སོགས་འགྲུབ་པ་བྱས་ནས། མི་རིགས་མཐུན་ལམ་སྲ་བརྟན་དང་རྒྱལ་ཁབ་གཅིག་གྱུར་དང་བརྟན་ལྷིང་ཡོང་བའི་གོ་རིམ་དུ་སྒྱུར་དགོས། བཤད་སྟངས་གཞན་ཞིག་ནས་བཤད་ན། མི་རིགས་ས་ཁུལ་དུ་མ་དངུལ་རྐང་འཇོག་ག་དུས་བྱེད་ནའང་།མི་རིགས་མཐུན་སྒྲིལ་དང་བརྟན་ལྷིང་སྲུང་སྐྱོབ། རྒྱལ་ཁབ་གཅིག་གྱུར་སྲ་བརྟན་གྱི་དམིགས་ཡུལ་དེ་འགྲུབ་པར་བྱེད་དགོས་ལ། ངེས་པར་དུ་དཔལ་འབྱོར་དང་ཆབ་སྲིད་གཉིས་ཀ་ནས་གྲུབ་འབྲས་ཐོན་པར་བསམ་བློ་གཏོང་དགོས།
ལོ་ངོ་གསུམ་ཅུ་ལྷག་གི་ནང་སྤྱི་ཚོགས་རིང་ལུགས་ཀྱི་དཔལ་འབྱོར་ཁྲོམ་རྭ་འཕེལ་རྒྱས་སོང་པ་དེས་རང་རྒྱལ་གྱི་དཔལ་འབྱོར་གནས་བབ་དེའི་ཆ་ཤས་ཚང་མར་འཕེལ་རྒྱས་དང་རྒྱུད་སྤེལ་ཆེས་ཆེར་ཕྱིན་པ་དང་། རྒྱུད་སྤེལ་འདི་ནི་ཆེ་ཚད་དང་མྱུར་ཚད་སོགས་གང་གི་ཆ་ནས་ཀྱང་མངོན་ཐོན་ཡིན་པ་རེད། ཆ་རྐྱེན་འདིས་མི་རིགས་འདྲ་མིན་ཕན་ཚུན་རྒྱུད་སྤེལ་དང་མཛལ་འབྲེལ་ཐུབ་པར་སྟབས་ཇེ་བདེ་དང་ཇེ་ལེགས་སུ་སོང་པ་དང་འབྲེལ་ཐག་ཀྱང་ཇེ་ཉེ་རུ་ཕྱིན་ཡོད། དཔེར་ན།མི་རིགས་འདྲ་མིན་གྱི་མི་དམངས་ཚོ་ཁྱབ་ཁོངས་ཆེས་ཆེར་གྱིས་མཉས་བསྲེས་འཚོ་སྡོད་བྱེད་པ་ཡིན་ན། གྲངས་ཉུང་མི་རིགས་མང་ཚོགས་ཀྱི་རང་རྒྱལ་གྱི་སྤྱི་སྐད་དེ་ཉིད་སློབ་སྦྱོང་བྱེད་པར་སྤྲོ་བ་ཁེངས་ལ། ང་ཚོའི་ཆབ་སྲིད་དང་སྲིད་བྱུས་ཀྱི་ཁ་ཕྱོགས་ནི་འདིའི་ཕྱོགས་སུ་གཏད་དགོས་པ་རེད་ལ། ཁ་ཕྱོགས་འདི་ཉིད་ཤུགས་ཆེ་རུ་གཏོང་དགོས་པ་རེད། ཐ་ན་ཕྱིར་ལོག་མི་ཐུབ་པའི་གདེང་སྤོབས་ཀྱང་དགོས་ཀྱི་རེད། “གསུམ་ཁ་མི་བྲལ”གྱི་དགོས་འདོད་དང་སྲིད་བྱུས་དེ་ཉིད་དམིགས་ཡུལ་ཞིག་དང་ལྟ་བ་ཞིག་ཏུ་བཟུང་པ་མ་ཟད། དེ་ཉིད་དངོས་ཡོད་ཀྱི་དཔལ་འབྱོར་དང་། ཆབ་སྲིད། རིག་གནས་སོགས་འཕེལ་རྒྱས་མངོན་གྱུར་ཐུབ་པར་ཆ་རྐྱེན་དུ་གྲུབ་དགོས།
ད་དེང་རང་རྒྱལ་གྱི་མི་རིགས་འཆར་བཀོད་ཀྱི་དངོས་ཡོད་གནས་ཚུལ་ནས་རིམ་བཞིན་གྲངས་ཉུང་མི་རིགས་ལ་རོགས་སྐྱོར་བྱེད་པའི་རྒྱུད་རིམ་ཁྲོད། མི་རིགས་གནད་དོན་དང་ས་ཁུལ་གནད་དོན་སོགས་ད་དུང་ཡང་དུས་ཡུན་རིང་པོར་མཉམ་གནས་བྱ་ངེས་རེད་མོད།འོན་ཀྱང་།མི་རིགས་འདྲས་སྡོད་ཀྱི་གཟབ་ཚད་དེ་ཆེ་རུ་འགྲོ་བ་དང་།གྲངས་ཉུང་མི་རིགས་མང་ཚོགས་ཀྱི་འཚོ་བའི་མཐུན་རྐྱེན་དང་སློབ་སྦྱོང་གནས་ཚད་སོགས་མཐོ་རུ་འགྲོ་བའི་དུས་མཚུངས་སུ། ས་ཁུལ་ས་བབ་ཀྱི་དགོས་མཁོ་རང་བཞིན་ནས་སྣེ་ཁྲིད་བྱེད་དགོས། དེ་ནི་དཔལ་འབྱོར་རོགས་སྐྱོར་དེའང་རང་བྱུང་ཁོར་ཡུག་གི་དཀའ་ངལ་དང་དབུལ་ཕོངས་མི་ཚང་སོགས་གཙོ་དམིགས་ཀྱིས་ལག་བསྟར་བྱེད་དགོས། ལྷག་པར་དུ་། དབུལ་ཕོངས་ས་ཁུལ་ཚོ་གལ་ཆེན་གཙོ་འཛིན་བྱ་དགོས། ས་ཁུལ་དེར་གནས་པའི་མི་མང་ཡོངས་ལ་རྒྱབ་སྐྱོར་ཏུ་། དཔེར་ན“ནུབ་རྒྱུད་འཛུགས་སྐྲུན”དང་‘ཤིན་རྒྱུད་ཕྱུག་སྒྱུར་ལས་རིམ”འདྲ་བོར་མི་དམངས་རོགས་སྐྱོར་དེ་ཉིད་ཚད་བརྒལ་མིན་པར། ས་ཁུལ་ས་བབ་ཀྱི་དགོས་མཁོ་གཙོ་བོར་དམིགས་དགོས་པ་དང་། རྒྱལ་ཁབ་ཀྱི་རྒྱབ་སྐྱོར་ཆེ་ཤོས་དེ་གྲངས་ཉུང་མི་རིགས་མང་ཚོགས་སུ་འགྲོ་ཐུབ་པ་བྱེད་དགོས་མོད། ཡིན་ནའང་། སྤྱི་ཚོགས་ཆབ་སྲིད་ཀྱི་ཁ་ཕྱོགས་ཀྱི་རམ་འདེབས་དེ་ནི་མི་འདྲ་བ་ཡིན།
མི་རིགས་འདུ་ཤེས་དང་མི་རིགས་འཕེལ་རྒྱས་ཀྱི་ཁ་ཕྱོགས་སྐོར།
མི་རིགས་འདུ་ཤེས་ནི་ལྷན་སྐྱེས་ནས་ཡོད་པ་དང་། མི་རིགས་ཡོད་ན་མི་རིགས་འདུ་ཤེས་དེ་ཡང་ཡོད་པ་རེད། མི་རིགས་རྩ་འཐོར་འདུ་ཤེས་དེ་མེད་ན། མི་རིགས་དེའང་རྩ་འཐོར་ཏུ་འགྲོ་མི་སྲིད། འདིར་བཤད་རྒྱུ་ཞིག་ནི་ཀྲུང་ཧྭ་མི་རིགས་ཀྱི་དོན་སྙིང་འོག་གནས་པའི་མི་རིགས་འདྲ་མིན་གྱི་འདུ་ཤེས་དེ་ཡིན་པ་དང་། མི་རིགས་འདུ་ཤེས་འདིར་རམ་འདེགས་ཀྱི་ནུས་པ་ལྡན་ལ། འཐུས་བཤོལ་གྱི་ནུས་པའང་ཡོད་པ་ཡིན། དེ་ནི་གཙོ་བོ་ནི་སློབ་གསོ་དང་ཁ་ཕྱོགས་ལ་རེག་ལས་ཡོད། འཁྲུག་ཆ་དོད་པའི་མི་རིགས་འདུ་ཤེས་ནི་མི་རིགས་ཀྱི་རང་འཚོ་རང་རྒྱས་དང་མི་རིགས་རིག་གཞུང་ལ་གཅེས་སྤྲས་དང་འཕེལ་རྒྱས་གཏོང་པ་དེ་ཡིན། མི་རིགས་རང་ཉིད་ཀྱི་ཀྲུང་ཧྭ་མི་རིགས་ཁྱིམ་ཚང་ཆེན་པོར་ཞབས་འདེགས་ཞུ་བའི་སྤོབས་སེམས་བསྐྱེད་པ་དང་། མི་རིགས་གཞན་པ་ནས་སློབ་སྦྱོང་བྱེད་འདོད་ཀྱི་བསམ་བློ་ལྡན་པ། འདི་ལྟ་བུའི་མི་རིགས་འདུ་ཤེས་ནི་ཀྲུང་ཧྭ་མི་རིགས་ཀྱི་མི་རིགས་འདུ་ཤེས་དང་ཆ་མཚུངས་ཡིན། འཐུས་བཤོལ་གྱི་མི་རིགས་འདུ་ཤེས་ནི་གཞན་མི་རིགས་ལ་མཐོང་ཆུང་དང་ཁྱད་གསོད་བྱེད་པ་དེ་དང་། ལོ་རྒྱུས་དང་རིག་གཞུང་ནས་སོ་སོ་ཀྲུང་ཧྭ་མི་རིགས་དང་ཐ་དད་དུ་འདོད་པ་དང་། དོན་དངོས་ཐོག འདི་ལྟ་བུའི་མི་རིགས་འདུ་ཤེས་ནི་བྱབ་ཆུང་ཡིན་པ་དང་། དེ་ནི་ཀྲུང་ཧྭ་མི་རིགས་ཀྱི་མི་རིགས་འདུ་ཤེས་དང་འགལ་ཟླ་ཡིན།
ང་ཚོས་ནམ་ཡང་མི་རིགས་རང་ཉིད་ལ་སྲ་བརྟན་ཚུགས་པའི་མི་རིགས་འདུ་ཤེས་དེ་ཉིད་འཐུས་བཤོལ་རང་བཞིན་དང་ཁ་བྲལ་འདུ་ཤེས་སུ་བཟུང་མི་རུང་ལ། དེ་ཉིད་རྩ་མེད་དུ་གཏོང་གང་ཐུབ་བྱེད་རྒྱུ་མེད། འདིས་མི་རིགས་ག་གེ་མོའི་སེམས་ཁམས་ལ་ཕོག་ཐུག་ཐེབས་སླ། ཡིན་ནའང་། མི་རིགས་སུས་ཀྱང་མི་རིགས་རང་ཉིད་ཀྱི་འདུ་ཤེས་དེ་ཉིད་རྒྱལ་ཁབ་ཀྱི་འདུ་ཤེས་དང་ཀྲུང་ཧྭ་མི་རིགས་ཀྱི་མི་རིགས་འདུ་ཤེས་ལས་བརྒལ་དུ་འཇུག་རྒྱུ་མེད་། འདི་ལྟར་བྱུང་ན། རྒྱལ་ཁབ་ཀྱི་མཐུན་སྒྲིལ་ལ་གནོད་ཀྱི་ཡོད་ལ། ཁ་བྲལ་རིང་ལུགས་ཀྱི་བསམ་བློའི་ཉལ་ཁྲི་ཚ་བོ་ཞིག་ཏུ་འགྱུར་ཉེན་ཆེ། ང་ཚོའི་སློབ་གསོ་དང་དྲིལ་བསྒྲགས་ལས་དོན་གྱི་དོན་སྙིང་དང་འོས་འགན་གཙོ་བོ་ནི་མི་རིགས་འདྲ་མིན་གྱི་མེས་རྒྱལ་ཁྱིམ་ཚང་ཆེན་པོ་འཛུགས་སྐྲུན་བྱེད་ཕྱོགས་ཀྱི་ཐད་སྐད་ཆ་བཤད་དགོས་པ་དེ་ཡིན་ལ། ཁྱོད་སར་ང་དང་ངའི་སར་ཁྱོད་ཡོད་པའི་སྐོར་མང་ཙམ་བཤད་དགོས་པ་དང་། ཉེ་རབས་ཀྱི་བཙན་རྒྱལ་རིང་ལུགས་དང་འཐབ་ཕྱོགས་ཀྱི་སྲིད་བྱུས་ལས་རང་རྒྱལ་གཅིག་གྱུར་དང་སྲུང་སྐྱོབ་ཀྱི་སྐོར་སྐད་ཆ་མང་ཙམ་བཤད་དགོས་པ་མ་ཟད། ཀྲུང་གོའི་ཐུན་མིན་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྲུན་ནང་མི་རིགས་འདྲ་མིན་ལ་གཅིག་གྱུར་དང་ཕྱོགས་མཚུངས་ཀྱི་ཁེ་ཕན་ཡོད་པ་དང་། གཅིག་མཐུན་གྱི་བསམ་ཚུལ་ཡོད་ལུགས་སོགས་མང་ཙམ་བཤད་དགོས་གལ་ཆེ། དེས་མི་རིགས་འདྲ་མིན་གྱི་མི་དམངས་ཚོས་གཟི་བརྗིད་ལྡན་པའི་མེས་རྒྱལ་ལ་ངོས་ལེན་དང་། ཀྲུང་ཧྭ་མི་རིགས་ལ་ངོས་ལེན། ཀྲུང་ཧྭ་རིག་གཞུང་ལ་ངོས་ལེན། ཀྲུང་གོའི་ཐུན་མིན་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་བུ་ལ་ངོས་ལེན་སོགས་ངོས་ལེན་འདི་དག་ཇེ་ཟབ་ཏུ་གཏོང་ཐུབ་ཀྱི་ཡོད།
ད་ལྟའི་ཆར། ང་ཚོའི་སློབ་གསོ་དང་འཛིན་སྐྱོང་གི་འཆར་ཇུས་དེས་ཀུན་སློང་ཡོད་མེད་ལ་མ་ལྟོས་པར་གང་ལྟར་ཀྱང་རྒྱལ་ཁབ་ཀྱི་ལྟ་གྲུབ་དང་ཀྲུང་ཧྭ་མི་རིགས་ཀྱི་ངོས་ལེན་ཡོད་པའི་སློབ་གསོ་སོགས་ནུས་མེད་འཐུས་བཤོལ་དུ་གཏོང་གི་འདུག དཔེར་ན། སློབ་མ་ཁ་ཤས་སློབ་གྲྭར་འགྲིམས་རྗེས་གུ་དོག་གི་མི་རིགས་འདུ་ཤེས་སུ་མཐར་ལྷུང་ནས་རྙོག་དྲ་བཟོ་པ་དང་། མི་རིགས་གནད་དོན་གྱི་ལས་འགུལ་དང་དཀའ་ངལ་གང་རུང་བྱུང་དུས། སློབ་གྲྭ་འདི་དག་དོགས་ཟོན་བྱ་ཡུལ་གྱི་ཁྱབ་ཁོངས་སུ་མ་བཀོད་ག་མེད་ཡིན། གནད་དོན་འདི་དག་གི་ཐད་ང་ཚོས་ཅིས་ཀྱང་བསམ་གཞིགས་དང་མནོ་བསམ་རེ་གཏོང་དགོས་སྙམ། མཚམས་འདིར་ངས་ད་དུང་བཤད་འདོད་བྱུང་པ་ནི། ཁ་བྲལ་རིང་ལུགས་པ་ཞེས་ལབ་དུས་གྲངས་ཉུང་མི་རིགས་གཅིག་པོའི་གནད་དོན་དུ་བརྩི་མི་རུང་། ཕྱི་རྒྱལ་གྱི་རྒྱ་རིགས་ངོ་རྒོལ་ཟིང་སློང་པ་དང་། ཧྥ་ལོན་ཀོང་། ཐེ་ཝེན་རང་བཙན་དོན་གཉེར་བ་སོགས་འདི་དག་ཡོད་ཚད་རྒྱ་རིགས་མིན་ན་སུ་རེད་དམ། ད་དེང་ཆར་ཕྱི་རྒྱལ་རྒྱ་རིགས་ངོ་རྒོལ་ཟིང་སློང་པ་ཚོར་ལས་འགུལ་ཁ་ཕྱོགས་ཤིག་རྙེད་པ་ནི། ཁོ་ཚོ་ཚང་མ་ཏཱ་ལའི་བླ་མ་དང་རུབ་པེ་ཡཱ་གཉིས་སུ་ལྟོ་སློང་རྒྱག་གི་ཡོད་པ་དེ་རེད། གུ་དོག་མི་རིགས་འདུ་ཤེས་ཀྱི་དོག་ཟབ་ཞེས་ལབ་དུས་དེ་ཡང་གྲངས་ཉུང་མི་རིགས་ཁོ་ན་ལ་དམིགས་པ་ཞིག་ཡིན་ཞེས་བསམ་རྒྱུ་མེད།
རྒྱ་རིགས་ཚོས་ནམ་རྒྱུན་བཤད་རྒྱུར་དགའ་བའི་ཚིག་ཏེ་“འབྲུག་གི་རྗེས་འཇུག་པ་”དང་“ཡན་ཧོང་ཚ་རྒྱུད་”ཅེས་པ་དེ་ཡིན་པ་དང་། (མཆན།ཡན་ཧོང་གཉིས་ནི་རྒྱ་ནག་གནའ་རབས་ཀྱི་རིགས་རྒྱུད་མི་འདྲ་བ་གཉིས་ཡིན་པ་དང་། རིགས་རྒྱུད་འདི་གཉིས་ཕན་ཚུན་རོགས་འདེགས་བྱས་པར་མཐར་མཉམ་འདྲེས་སུ་གནས་པས་ན་སྟོབས་ཆེན་ཞིག་ཏུ་གྱུར། རྒྱ་རིགས་ཚོས་ཁོང་ཚོ་རིགས་རྒྱུད་འདི་གཉིས་ནས་མཆེད་པའི་བུ་རབས་ཚ་རྒྱུད་ཡིན་ཞེས་བཤད་སྲོལ་ཡོད།) དོན་དངོས་ཐོགདེ་ནི་ཚན་རིག་དང་མི་མཐུན་པ་ཞིག་རེད། ཉེ་ཆར་ཤར་དབུས་རྒྱུད་ཀྱི་ཞབས་ཞུ་སྡེ་ཚན་ནས་བོད་ལྗོངས་དང་ཤིན་ཅང་ནས་ཡོང་བའི་མགྲོན་པོ་ཚོར་ལྟ་སྟངས་ལོག་པ་འཛིན་པའི་གནས་ཚུལ་བྱུང་པ་དེ་ནི་མི་རིགས་བསམ་བློ་ལ་ཕོག་ཐུག་ཆེ་བའི་བྱེད་ཕྱོགས་ཤིག་རེད། རྒྱ་རིགས་ནི་མི་འབོར་མང་ཤོས་ཀྱི་མི་རིགས་དེ་ཡིན་དུས། མི་རིགས་འདིས་ཅིས་ཀྱང་མི་རིགས་ཁ་བྲལ་རིང་ལུགས་པ་དང་འཐབ་འཛིང་བྱེད་དགོས་ཀྱི་ཡོད་ལ། རྒྱ་རིགས་རིང་ལུགས་ཀྱི་ལྟ་བ་ཤུགས་ཆེར་སླེབས་པར་དོགས་ཟོན་དང་བཀག་འགོག་བྱེད་དགོས།
མི་རིགས་འཕེལ་རྒྱས་དང་འཛུགས་སྐྲུན་གྱི་ཁ་ཕྱོགས་སྐོར་གླེང་དུས། མི་རིགས་མཉམ་འབྲེལ་མཉམ་བསྲེས་ཀྱི་གནད་དོན་དེ་འདྲེས་ནས་མ་བཤད་ཐབས་མེད་ཡིན། གནད་དོན་འདི་ལྟ་གྲུབ་སྨྲ་བའི་ནང་ནམ་ཡང་རྩོད་གཞི་ཞིག་ཡིན་པ་དང་། མི་རིགས་ལས་དོན་གྱི་ཁྱབ་ཁོངས་ནང་ལའང་དོག་མི་བདེ་བ་ཞིག་ཡིན་པས་ན། ནམ་རྒྱུན་ང་ཚོས་“མཉམ་བསྲེས་”ཞེས་པའི་ཚིག་དེ་གླེང་གི་མེད། སུ་ཏཱ་ལིན་གྱི་ལྟ་ཚུལ་ལ། སྤྱི་ཚོགས་རིང་ལུགས་ཀྱི་ལྟ་གྲུབ་ནང་། མི་རིགས་འདྲ་མིན་གྱི་སྐད་ཡིག་རྩ་མེད་འགྲོ་བ་དང་མིའི་རིགས་ཀྱི་སྤྱི་མཐུན་སྐད་ཡིག་དེ་གསར་གཏོད་བྱུང་པ་ནི་མི་རིགས་ཐ་དད་ཀྱི་འདུ་ཤེས་དེ་རྩ་མེད་དང་མི་རིགས་མཉམ་བསྲེས་ཡོང་བའི་དམིགས་ཡུལ་གཙོ་བོའི་རྟགས་མཚན་དེ་ཡིན་པར་འདོད་མོད། ཡིན་ནའང་། ང་ཚོའི་ཤེས་ལྡན་པ་ཁ་ཤས་ཀྱི་ལྟ་ཚུལ་ལ། ལོ་རྒྱུས་སུ་མི་རིགས་གཉིས་ལས་ལྷག་ཡོད་པ་དེས། ཕན་ཚུན་གྱི་ཉེ་འབྲེལ་དང་ཕན་ཚུན་ཤུགས་རྐྱེན་ནས་མཐར་མི་རིགས་གཅིག་ཏུ་གྱུར་པ་དེ་ནི་མི་རིགས་མཉམ་བསྲེས་སུ་གོ་དགོས་པར་འདོད།
ངས་བལྟས་ན། ལྟ་ཚུལ་འདི་གཉིས་ཀ་འགྲིག་པ་ཞིག་རེད་སྙམ། གོང་མ་དེས་མིའི་རིགས་ཀྱི་སྤྱི་ཚོགས་སྤྱིའི་མཐུར་གཏུག་གི་མཉམ་བསྲེས་དེ་བཤད་ཀྱིས་ཡོད་པ་དང་། ཕྱི་མ་དེས་དེང་རབས་དངོས་ཡོད་འཚོ་བའི་ཁྲོད་བྱུང་བའི་མི་རིགས་མཉམ་བསྲེས་དེ་བཤད་ཀྱི་ཡོད། གལ་སྲིད་དེ་རིང་ནས་སུ་ཏཱ་ལིན་གྱི་མི་རིགས་མཉམ་བསྲེས་ལྟ་ཚུལ་དེ་མངོན་གྱུར་བྱེད་དགོས་ཞེས་ལབ་ན །དེ་ནི་ནོར་འཁྲུལ་རེད། གལ་སྲིད་མི་རིགས་མཉམ་བསྲེས་ཀྱི་འདོད་ཕྱོགས་ཕྱི་མ་དེའང་འགྲུབ་མི་ཐུབ་ལབ་ན། དེའང་བདེན་མ་རེད། གནད་དོན་འདིའི་ཐད་ཕྱི་ལོ་༡༩༥༧ལོར་བློ་མཐུན་ཀྲུའུ་ཨིན་ལེས་ཀྱིས་དཔྱད་བརྗོད་གལ་ཆེན་ཞིག་སྤེལ་ཡོད་པ་དང་། ཁོང་གིས་དེ་ལས་དོག་མི་བདེ་བའི་ཐ་སྙད་ཅིག་བེད་སྤྱོད་བཏང་པ་རེད། དེ་ནི་“མཉམ་སྒྱུར”ཞེས་པ་དེ་རེད། གལ་སྲིད་མཉམ་སྒྱུར་ནི་མི་རིགས་ཞིག་གིས་དྲག་གནོན་གྱིས་མི་རིགས་གཞན་ཞིག་རྩ་མེད་བཟོས་པར་གོ་དགོས་ན། དེ་ནི་རྗེས་ལུས་རེད། གལ་སྲིད་མཉམ་སྒྱུར་དེ་ནི་མི་རིགས་འདྲ་མིན་རང་བཞིན་གྱིས་མཉམ་བསྲེས་ཀྱིས་འཕེལ་རྒྱས་འོད་ལམ་དུ་སྙེགས་པ་ཡིན་ན། དེ་ནི་མངོན་ཐོན་རེད །རྒྱ་རིགས་ནས་མི་རིགས་གཞན་དང་མཉམ་སྒྱུར་བྱེད་པ་དང་། མི་རིགས་གཞན་ནས་རྒྱ་རིགས་སུ་མཉམ་སྒྱུར་བྱེད་པ། ཧུར་མི་རིགས་འདི་ལྟར་རེད་ལ། མན་ཇི་མི་རིགས་ཀྱང་འདི་ལྟར་རེད། མི་རིགས་གཞན་པ་ཚོའང་འདི་ལྟར་རེད། རྒྱ་ནག་གི་ལོ་རྒྱུས་ནང། མི་རིགས་ཁ་ཤས་མུ་མཐུད་མཉམ་བསྲེས་བྱུང་པ་རེད་ལ། མི་རིགས་གསར་པའང་མུ་མཐུད་ཡོང་བསྡད་པ་ཞིག་རེད། འདི་ནི་དར་སྲོལ་ཞིག་རེད་ལ། རྒྱུན་ལྡན་ཞིག་ཀྱང་རེད། སི་མ་ཆེན་གྱིས་ >བྲིས་པ་ནས། རྒྱལ་རབས་རྒྱལ་རྒྱུད་ཀྱི་སྤྱི་ཚོགས་ཆབ་སྲིད་ཀྱི་གར་སྟེགས་ན་མི་རིགས་སྒྲོམ་གཞི་དང་དབྱིབས་བཀོད་སོགས་གཅིག་མཐུན་བྱུང་མེད་པ་རེད། གལ་སྲིད་རྒྱལ་པོ་པེ་ཝེ་ཞའོ་ཡིས་རང་མོས་ཀྱིས་སོ་སོའི་པེ་མི་རིགས་དེ་ཉིད་ཀྲུང་ཡོན་མི་རིགས་གཉིས་མཉམ་སྒྱུར་མ་གནང་ཚེ། ཕྱིས་སུ་ཐང་རྒྱལ་རབས་ཀྱི་མངའ་ཐང་དང་སྟོབས་འབྱོར་དེ་ག་ནས་ཡོང་ངམ། རྒྱ་ནག་གི་ལོ་རྒྱུས་ཀྱང་བསྐྱར་དུ་འབྲི་དགོས་རྒྱུ་ལོས་ཡིན། གཅིག་བྱས་ན་ད་ལྟ་ཡང་“མཚེའུ་ལྔ”ཡི་གནས་སྟངས་སུ་གྱར་ཡོད་སྲིད་རྒྱུ་རེད། (མཆན།རྒྱ་ནག་གནའ་རབས་ལོ་རྒྱུས་ཁྲོད་རྒྱ་ནག་གི་ས་ཁྱོན་སྐོར་གླེང་དུས།“མཚེའུ་ལྔ།མཚོ་བཞིའི” ་རྒྱ་ཁྱོན་ཡོད་ལུགས་སོགས་བཤད་སྲོལ་ཡོད།)
སྤྱི་ཚོགས་རིང་ལུགས་ཀྱི་གོ་རིམ་དང་པོ་ནི་མི་རིགས་འདྲ་མིན་མཉམ་དུ་འཕེལ་རྒྱས་གཏོང་བའི་གོ་རིམ་དེ་ཡིན་པ་དང་། ང་ཚོས་ཁྲིམས་གཅོད་ཀྱི་ཐབས་ལམ་ནས་མི་རིགས་མཉམ་བསྲེས་བྱེད་མི་རུང་ལ། རང་རྒྱལ་གྱི་མི་རིགས་ལས་དོན་གྱི་ལོ་རྒྱུས་ཁྲོད་གནད་དོན་དང་དཀའ་ངལ་འདིའི་རིགས་ཀྱི་ཉམས་མྱོང་གཏིང་ཟབ་ཐེབས་ཡོད་པ་རེད། ཕྱི་ལོ་༡༩༥༨ལོར་“གོམ་རྒྱུགས་ཀྱིས་སྤྱི་ཚོགས་རིང་ལུགས་ཕྱོགས་སུ་བཞུགས”ཞེས་པའི་ཁ་གཡང་འོག་མི་རིགས་ཁྱད་ཆོས་དང་མི་རིགས་ངོ་བོ་དེར་ཡོངས་སུ་ཁྱད་གསོད་དང་མཐོང་ཆུང་བྱས་པ་རེད། “གྲིས་གཅོད་པ་དང་གོམ་སྟོབས་མཉམ་འགྲོས”ཀྱི་ཁ་གཡང་བསྒྲོགས་ཏེ་གང་བྱུང་གིས་རང་སྐྱོང་ས་ཁུལ་ལ་འགྱུར་བ་གཏོང་པ་དང་བཅོས་བསྒྱུར་བྱས་པ། མཉམ་སྡེབ་བྱས་པ་རེད། ས་གནས་ཁ་ཤས་ན་བཙན་ཐབས་ཀྱིས་གྲངས་ཉུང་མི་རིགས་ཀྱི་ཡུལ་སྲོལ་གོམས་གཤིས་ལ་བསྒྱུར་བཅོས་དང་རྩ་མེད་བཟོས་པ་དང་། མི་རིགས་འབྲེལ་ལམ་ལ་ཕོག་ཐུག་ཆེས་ཆེར་བྱུང་་པ་རེད། ཁྲིམས་གཅོད་ཀྱི་ཐབས་བྱུས་ནས་མི་རིགས་མཉམ་བསྲེས་བྱེད་དུ་འཇུག་མི་རུང་པ་དེ་ནི་ང་ཚོས་བྱ་ཐབས་དང་བྲལ་དགོས་ཀྱི་ཡོད་ཅེས་ལབ་ཀྱི་མེད་པ་དང་། སྣེ་ཁྲིད་ཀྱི་ཡིད་ཐང་ཆད་པ་དང་མི་རིགས་མཉམ་བསྲེས་ལ་བཀག་འགོག་བྱེད་དགོས་ཞེས་ལབ་ཀྱི་མེད། རང་མོས་དང་རང་འདོད། རང་སྐུལ་གྱི་རྨང་གཞི་ཐོག་མི་རིགས་མཉམ་འབྲེལ་ནི་“རྒྱར་སྒྱུར་”ལ་གོ་རྒྱུ་མེད་པ་དང་། དེ་ནི་མི་རིགས་འདྲ་མིན་གྱི་ཐུན་མོང་ཁ་ཕྱོགས་དེ་གོང་མཐོར་གཏོང་པ་ཡིན།
ང་ཚོས་ཐུན་མིན་གྱི་ཁྱད་ཆོས་དེར་གུས་བཀུར་དང་། སྣ་གྲངས་ཀྱི་གཅིག་བསྡུས། མཛའ་འབྲེལ་གྱི་འཕེལ་རྒྱས་སོགས་ནི་མི་རིགས་ལས་དོན་གྱི་རྨང་གཞིའི་ཁ་ཕྱོགས་དེ་ཡིན་དགོས། ང་རང་སྒེར་གྱི་བསམ་ཚུལ་ལ་མ་འོངས་པར་མི་སེར་ལག་འཁྱེར་ནང་“མི་རིགས”ཞེས་པའི་ཡི་འབྲུ་གཉིས་པོ་དེ་མེད་པར་བཟོས་ནས་། མི་རིགས་ས་ཁུལ་རང་སྐྱོང་གི་ས་ཆ་འཕར་སྣོན་མི་བྱེད་པ་དང་། མི་རིགས་རང་སྐྱོང་གི་གྲོང་ཁྱེར་མི་བསྐྲུན་པ། མི་རིགས་འདྲ་མིན་གྱི་སློབ་མ་རྣམས་མཉམ་བསྲེས་ཀྱི་སློབ་གྲྭར་གཏོང་པ་དེ་རྒྱ་ཆེར་བཀོད་པ། གྲངས་ཉུང་མི་རིགས་ཀྱི་ཡར་རྒྱས་དང་ཁེ་བབ་ནས་བཤད་ནའང་འདྲ། ཀྲུང་ཧྭ་མི་རིགས་ཀྱི་གཅིག་གྱུར་ཁེ་བབ་ནས་བཤད་ནའང་འདྲ །གང་ལྟར་ཀྱང་རྒྱལ་ཁབ་ཀྱི་སྤྱི་སྐད་དར་སྤེལ་གཏོང་དགོས་ངེས་རེད། ཕྱི་ལོ་༢༠༠༠ལོའི་སྐབས་བཅོ་བརྒྱད་པའི་རྒྱལ་ཡོངས་འཐུས་མི་ཚོགས་ཆེན་ཐོག་ >དེ་ཉིད་གྲོས་མཐུན་བྱུང་པ་དང་། གཏན་འབེབས་ལ། “རྒྱལ་ཁབ་ཀྱི་སྤྱི་སྐད་དར་སྤེལ་དང་། སྒྲིག་མཐུན་ཡི་གེ་དར་སྤེལ”གཏོང་པ། “མི་སེར་ཚོར་རང་རྒྱལ་གྱི་སྤྱི་སྤྱོད་སྐད་དང་ཡི་གེ་སོགས་བཀོལ་སྤྱོད་ཆོག་པར་ཐོབ་ཐང་སྤྲད་པ་རེད་” ད་དུང་དུས་མཚུངས་སུ“མི་རིགས་འདྲ་མིན་ལ་སོ་སོའི་མི་རིགས་ཀྱི་སྐད་ཡིག་བཀོལ་སྤྱོད་དང་དར་སྤེལ་གཏོང་བའི་རང་དབང་སྤྲད་པ་རེད” སྤྱི་ཚོགས་ནང་མ་ཁ་ཤས་ཀྱིས་རྒྱལ་ཁབ་ཀྱི་སྤྱི་སྐད་ལ་མོས་མཐུན་མེད་པར་བརྟེན་ནས་སེམས་ཁྲལ་དང་འགུལ་སྤྱོད་བྱེད་མི་རུང་། ང་མི་རིགས་ས་གནས་མང་པོར་སོང་པ་ཡིན། གྲངས་ཉུང་མི་རིགས་ཀྱི་སློབ་མ་དང་ཁོང་ཚོའི་ཕ་མ་ཚོས་སྲིད་བྱུས་འདི་ལ་མོས་མཐུན་མི་གནང་པར་ཡིད་ཆེས་ཀྱི་མི་འདུག། རེད་ཡཱ། གན་དོན་ལག་བསྟར་བྱེད་པའི་རྒྱུད་རིམ་ཁྲོད་གཟབ་གནན་བྱེད་དགོས་པ་རེད་ལ། དཔེར་ན་། གྲངས་ཉུང་མི་རིགས་རང་ཉིད་ཀྱི་སྐད་ཡིག་མ་གཏོགས་མི་ཤེས་པའི་དགེ་རྒན་ཚོའི་མདུན་ལམ་དེ་ཐག་གཅོད་ཡག་པོ་གནང་དགོས།
གྲངས་ཉུང་མི་རིགས་གྲོང་ཁྱེར་དུ་མི་འབོར་གནས་སྤོ་བྱེད་པའི་གནད་དོན་གྱི་སྐོར།
རང་རྒྱལ་གྱི་དཔལ་འབྱོར་འཛུགས་སྐྲུན་དང་གྲོང་ཁྱེར་དུ་སྒྱུར་བའི་རྒྱུད་རིམ་དེ་གང་མགྱོགས་གཏོང་པ་དང་། མི་རིགས་འདྲ་མིན་གྱི་མི་འབོར་གནས་སྤོ་དེ་ཉིན་རེར་མང་དུ་འགྲོ་པ། ལྷག་པར་དུ་། ནུབ་རྒྱུད་མི་རིགས་ས་ཁུལ་གྱི་མི་འབོར་ཤར་ཕྱོགས་མཚོ་རྒྱུད་ས་ཁུལ་དུ་གནས་སྤོ་སོགས། གྲངས་ཉུང་མི་རིགས་ཀྱི་མི་འབོར་གནས་སྤོ་ཡི་མ་ལག་དེ་ཉིད་འཁྲུག་ཆ་དོད་དུ་ཕྱིན་པ་རེད། དེས་ཤར་རྒྱུད་ལ་ངལ་རྩོལ་ནུས་ཤུགས་བསྐྲུན་ལ། ནུབ་རྒྱུད་ཀྱི་རིག་གནས་ཁྱེར་ཡོང་། དུས་མཚུངས་སུ་ནུབ་རྒྱུད་ས་ཁུལ་དུ་འབྱོར་བ་དང་ཁྲོམ་རྭ་དཔལ་འབྱོར་ལྟ་གྲུབ་སྣ་ཚོགས་ཁྱེར་ཡོང་། མི་རིགས་འདྲ་མིན་ཕན་ཚུན་སློབ་སྦྱོང་བྱེད་པ་དང་། རྒྱུས་ལོན་བྱེད་པར་མང་དུ་བཏང་པ་རེད། བརྒྱུད་རིམ་འདིའི་ཁྲོད་སྤྱི་ཚོགས་ཀྱི་དཀའ་ངལ་ཁ་ཤས་ཡོང་པར་ནི་སྨྲོས་མེད་ཡིན་ལ། དཔེར་ན་། ཤར་རྒྱུད་ས་ཁུལ་དུ་མི་རིགས་འགལ་ཟླ་ཡི་གནད་དོན་གསར་པ་ཁ་ཤས་སླེབས་པ་དང་། འཛིན་སྐྱོང་ཁྱབ་ཁུངས་ཆེ་རུ་གཏོང་པ། མི་རིགས་དང་ཆོས་ལུགས་སོགས་ཀྱི་དཀའ་རྙོག་ཆེ་རུ་གཏོང་པ། ཡང་སྒོས་སུ་མཁྲེགས་བཟུང་གི་བསམ་བློ་ཁ་ཤས་གོ་སྐབས་འདིར་རྒྱུད་ཀྱིས་ཤར་ཕྱོགས་ས་ཁུལ་ལ་ཐིམ་པ་སོགས་གནད་དོན་མང་པོ་ཡོང་སྲིད།
ངས་བསམ་པར། འདི་ནི་ལས་དོན་ལ་གཟབ་ནན་བྱེད་མིན་གྱི་གནད་དོན་ཞིག་ཡིན་པ་དང་། གནད་དོན་འདིའི་རྐྱེན་པས་དོགས་པ་བྱེད་དང་གྲངས་ཉུང་མི་རིགས་ཀྱི་མི་འབོར་གནས་སྤོ་ལ་ངོས་ལེན་མི་བྱེད་པ་གནང་མི་རུང་སྙམ། ཕྱོགས་གཅིག་ནས། མི་འབོར་གནས་སྤོ་ཡི་ལས་ཁུང་གི་ཕྱི་ནང་སྤོ་མཁན་ཚོར་གཟབ་ནན་གྱིས་སློབ་གསོ་རྒྱག་པ་དང་། སྣེ་ལེན་ཞབས་ཞུ་ཡག་པོ་སྒྲུབ་པ། གལ་གནད་ཆེ་སར་ལས་བྱེད་ཆེད་གཏོང་གིས་ས་གནས་སྲིད་གཞུང་ལ་རོགས་འདེགས་བྱེད་དུ་འཇུག་དགོས་པ་ཡིན། ཕྱོགས་གཞན་ཞིག་ནས། ས་གནས་སྲིད་གཞུང་གིས་ལས་གནས་སྤྲད་ཕྱོགས་དང་། ཕྲུ་གུའི་སློབ་གྲྭ། སྨན་བཅོས་འགན་ལེན། ཁྲིམས་ལུགས་རྒྱབ་སྐྱོར་སོགས་དགོས་མཁོའི་གནད་དོན་འདིའི་ཐད་གནས་སྤོ་མི་འབོར་ལ་རོགས་འདེགས་ཐོབ་ཐང་གང་ཐུབ་ཀྱིས་སྤྲད་དགོས། ཁོང་ཚོའི་ཁྲིམས་ཀྱི་བདག་དབང་ལ་སྲུང་སྐྱོབ་དང་། ཁོང་ཚོའི་རེ་བ་ལ་མཐུན་འགྱུར་སྐྲུན་པ། དེ་དང་དུས་མཚུངས་སུ། ཁྲིམས་ལུགས་ལ་དོ་དམ་བྱེད་དགོས་པ་དང་། སློབ་གསོ་དྲིལ་བསྒྲགས་དང་ཁྲིམས་མཐུན་འཛིན་སྐྱོང་བྱེད་དགོས། ཕན་མེད་གདོང་ལེན་དང་སྣང་བ་གང་ཤར་བྱེད་དུ་འཇུག་མི་རུང་། ཁྲིམས་འགལ་ལས་འགུལ་ལ་གོ་མེད་ཚོར་མེད་ཀྱི་རྣམ་འགྱུར་བསྟན་མི་རུང་། མི་སུ་ཡིན་ནའང་མི་རིགས་ཀྱི་ངོ་བོ་དེ་ཁུར་ནས་ཁྲིམས་ལུགས་ལ་རྩིས་མེད་དང་རྡོག་རུལ་གཏོང་དུ་འཇུག་མི་རུང་། ས་གནས་གང་སར་མི་རིགས་མཐུན་སྒྲིལ་གྱི་སློབ་གསོ་སྤེལ་པ་དང་། གཙོ་བོ་ནི་ས་ཁུལ་འདི་དག་གི་མི་དམངས་ཚོར་འདྲ་མཉམ་གྱི་ཐོབ་ཐང་སྤྲད་པ་དང་ཁྲིམས་མཐུན་གྱི་ཐོབ་ཐང་སྤྲད་པ་དེ་ཡིན་པ་དང་། ཁོང་ཚོར་རོགས་པ་བྱས་ནས་དཀའ་ངལ་ལས་གྲོལ་ཐུབ་པ་བྱ་རྒྱུ་དེ་ཡིན་པ་ལས། ཁོང་ཚོ་སྤྱི་ཚོགས་ཀྱི་མི་འབོར་ནས་ཕྱིར་དགར་བྱེད་མི་རུང་། མི་རིགས་ཀྱི་ངོ་བོ་ཐོག་གྲོང་ཁྱེར་ཡར་ཐོན་གྱི་ལྟ་སྐྱོང་གནང་དགོས་དང་། ཁོང་ཚོའི་སྤྱི་ཚོགས་ཀྱི་བྱེད་ལས་ཚོ་ད་ཡོད་གྲོང་ཁྱེར་གྱི་རུ་ཚོགས་དང་གྲོང་སྡེ་རུ་ཁྲིད་ཡོང་པ་དང་།“མི་རིགས་གྲོང་སྡེ” “མི་རིགས་སྤྱི་ཚོགས” “མི་རིགས་ཚོགས་པ་”སོགས་མི་བྱུང་པར་བཀག་སྡོམ་བྱེད་དགོས།
……………………………………………………………………………………………………..
སྐར་ཁུང་རྩོམ་ཡིག་ལེགས་འདེམས་ཚོགས་ཆུང་།
ཚེ་རིང་ཤཱཀྱ།
ལོ་རན་ ཧར་ཁྲི་ལིས།
སྡོམ་པ་ཚེ་རིང་དབང་མོ།
བསྟན་འཛིན་བདེ་སྐྱིད་།
དཀའ་ཐུབ་ཚེ་རིང་།
སྐར་ཁུང་རྩོམ་སྒྱུར་ཚོགས་ཆུང་།
བུད་ངྔྷ་སྐྱབས།
ལྗང་གཞོན།
བློ་བཟང་གྲགས་པ།
སྐལ་བཟང་ཉི་མ།
སྦྲ་རིགས་ཐོགས་མེད་།
འབྲོང་བུ་ཟླ་བ་ཚེ་རིང་།
རིག་འབྱུང་དོན་གྲུབ་བཀྲ་ཤིས།
www.khabdha.org
khabdha@gmail.com


text:
མདུན་ཤོག / ཆེད་དོན་ཞིབ་འཇུག / དགེ་ཆོས་སྐོར་གྱི་ཞིབ་འཇུག
དགེ་ཆོས་སྐོར་གྱི་ཞིབ་འཇུག
༄༅།།མཁས་དབང་དགེ་འདུན་ཆོས་འཕེལ་གྱི་ལོ་རྒྱུས་ཞིབ་འཇུག་སྐོར་གྱི་ ཐབས་ལམ་བསྡུས་བརྗོད་ཤེས་ལྡན་ཡིད་ཀྱི་དགའ་སྟོན།རྩོམ་པ་པོ། ཨ་སྔགས་ཚེ་རིང་བཀྲ་ཤིས།
གླེང་སློང་བ།
དེ་ཡང་ཇི་སྐད་དུ། རླངས་དཔལ་གྱི་སེང་གེའི་ཞལ་ནས། ལར་སྐྱེས་པའི་མིས་རང་གི་སྐྱེ་རྒྱུད་མ་ཤེས་ན། ནགས་ཁུང་གི་སྤྲེའུ་འདྲ། ཡབ་མེས་ཀྱི་ཆེ་དགེ་ཡིག་ཚང་མ་ཤེས་ན། མོན་ཕྲུག་ཡལ་བོར་དང་འདྲ་ཞེས་བརྗོད་པ་དང་། གནའ་རབས་ལའོ་མྰའི་ཆབ་སྲིད་མཁས་ཅན་ཤས་སེ་ལའོས། རང་མ་སྐྱེས་གོང་གི་ལོ་རྒྱུས་རྣམས་རྨོངས་གྱུར་ན། ཆུང་སེའུ་བཅུ་བའི་ཚུལ་དུ་ཟད་ཅེས་བརྗོད་པ་ལྟར། གངས་ཅན་བོད་ལ་མཚོན་ན། ལོ་རྒྱུས་ཡིག་ཚང་རི་བོའི་གཏོས་དང་མཉམ་པ་ཞིག་དེང་གི་ཆར་ཆུ་བུར་མིག་གི་མཐོང་ཆོས་སུ་ཡོད་པས་ན། འཛམ་གླིང་ན་ལོ་རྒྱུས་ཡུན་རིང་ལྡན་པའི་མི་རིགས་ཀྱི་གྲས་སུ་རྩི་བཞིན་ཡོད། དེའང་ལོ་རྒྱུས་མཁན་པོ་རབས་དང་རིམ་པ་བྱུང་བ་རྣམས་ཀྱི་བཀའ་དྲིན་ཁོ་ན་ལ་རག་ལས་པའི་ཕྱིར་ན་ཇི་སྲིད་བར་དུ་བསྟོད་དགོས་པ་སྨོས་ཀྱང་ཅི་དགོས་མོད། འོན་ཏེ་ཆོས་རྒྱལ་སྲོང་བཙན་སྒམ་པོའི་སྐུ་རིང་བོད་སྤྱི་སྤྱོད་ཀྱི་ཡི་གེ་བྱུང་ནས་དུས་རབས་ཉི་ཤུ་བའི་དུས་འགོ་སྟེ་དགེ་འདུན་ཆོས་འཕེལ་གྱི་སྐུ་རིང་བར། ལོ་རྒྱུས་སྨྲ་བའི་དབང་པོ་དག་གི་ཕྱག་སོར་ལས་བྱུང་བའི་ཡིག་ཚང་གྲགས་ཅན་《མ་ནྀ་བཀའ་འབུམ》དང་《བཀའ་ཆེམས་ཀ་ཁོལ་མ》《བཀའ་ཐང་སྡེ་ལྔ》《སྦ་བཞེད》《རྒྱལ་རབས་གསལ་བའི་མེ་ལོང》《ཆོས་འབྱུང་མཁས་པའི་དགའ་སྟོན》《དེབ་ཐེར་སྔོན་པོ》《དེབ་ཐེར་དམར་པོ》《རྒྱ་བོད་ཡིག་ཚང་ཆེན་མོ》《དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས》བཅས་དང་། དེ་མིན་གྲུབ་མཐའ་ཁག་གི་ཆོས་འབྱུང་ཇི་སྙེད་དུ་ཆོས་ཀྱི་བྱུང་འཕེལ་ལས་འཇིག་རྟེན་སྲིད་ལུགས་སྐོར་གསུངས་པ་ཉུང་ཐལ་ཙམ་དུ་ཟད། ཡིག་ཚང་མང་ཆེ་ཤོས་སུ་སངས་རྒྱས་བཅོམ་ལྡན་འདས་ཀྱི་བསྟན་པའི་འཕེལ་རིམ་གཞིར་བཟུང་སྟེ། རྒྱལ་པོ་གང་དག་ལོ་ནམ་ཙམ་དུ་སྲིད་དབང་བཟུང་ནས་ཆོས་སྤེལ་ཚུལ་དང་ཆོས་རྒྱལ་དེའི་སྐུ་རིང་ཆོས་ཀྱི་དར་ཚུལ་གཙོ་བོར་བཟུང་སྟེ་བྲིས་པ་ལས། སྲིད་ཀྱི་དར་ནུབ་དང་སྤྱི་ཚོགས་ཀྱི་འགྱུར་ལྡོག དམག་སྲིད་ཀྱི་ལས་སོགས་འཇིག་རྟེན་གྱི་སྲིད་ལུགས་བརྗོད་པ་ཤིན་ཏུ་ཉུང་། བརྒྱ་ལ་སྲིད་ཕྱོགས་སུ་བསྙད་ཁུལ་ཅུང་ཙམ་བྱས་པའང་ཡིད་རྟོན་དཀའ་བའི་ལྷ་སྒྲུང་གིས་མ་བསླད་ན། གྲུབ་མཐའ་ངེས་ཅན་ཞིག་གི་ལྟ་བ་བཟུང་ནས་ཆེས་གུ་དོག་པའི་རྒྱར་ཚུད་ཡོད།དེ་དང་དེ་བཞིན་བོད་ཀྱི་ཡིག་ཚང་ཕལ་མོ་ཆེར་ཕྱི་མིག་གིས་བལྟས་ན། ཆོས་ཀྱི་བྱུང་འཕེལ་གྱིས་མི་རིགས་ཀྱི་ལོ་རྒྱུས་འཐུས་པར་བྱས་པ་ནི། གཅིག་ན་ལོ་རྒྱུས་མཁན་པོ་དེ་དག་སྒོ་གསུམ་ཆོས་ལ་བཅོལ་བའི་རབ་བྱུང་བཙུན་པ་ཡིན་པ་དང་། གཉིས་ན་དུས་རབས་བདུན་པ་ནས་བཟུང་སངས་རྒྱས་ཀྱི་ཆོས་རྒྱ་གར་འཕགས་པའི་ཡུལ་ནས་གངས་ཅན་བོད་དུ་རྒྱ་མཚོ་ཆེན་པོའི་ཀློང་བརྡོལ་བ་བཞིན་འཕེལ་བས་ན། བོད་ཀྱི་སྤྱི་ཚོགས་ཀྱི་སྟེང་རིམ་བཀོད་པའང་ཆོས་སྲིད་ཟུང་འབྲེལ་གྱི་རྣམ་པར་གྱུར་བ་དང་བོད་མི་ཡོངས་ཀྱི་བསམ་བློ་ཕྱོགས་དེར་འཁོར་ཞིང་། ལོ་རྒྱུས་མཁན་པོའི་འོས་འགན་ཡང་སྐབས་དེའི་སྤྱི་ཚོགས་ཁོར་མོ་ཡུག་དུ་བྱུང་བའི་དོན་གལ་བོ་ཆེ་དང་། མི་སྣ་གྲགས་ཅན་གྱི་གནས་ཚུལ། ཤེས་རིག་གོང་འཕེལ་ལས་གྲུབ་པའི་སྤྱི་ཚོགས་ཀྱི་སྣང་ཚུལ་རང་གི་བསམ་བློའི་ཟངས་སུ་བཙོས་ནས་ཕྱིར་ཡིག་རིས་སུ་ཕབ་པ་དེ་ཡིན་ཕྱིན། ང་ཚོས་ལོ་རྒྱུས་མཁན་པོས་ཆོས་འབྱུང་གིས་སྲིད་དོན་འཐུས་པར་བྱས་པའམ་ཆོས་ཀྱིས་སྲིད་ལུགས་མོག་པོར་བྱས་འདུག་སྙམ་སྟེ་འཁང་རའམ་དམའ་འབེབས་བྱེད་ག་ལ་རིགས། ཡིན་ནའང་སྤྱི་ཚོགས་ཁོར་ཡུལ་དེར་གནས་ཀྱང་ཁོར་ཡུག་དེ་དང་སྐབས་དེའི་བསམ་བློའི་བཀག་རྒྱ་ལས་ཐར་ཏེ་དངོས་ཡོད་དང་མ་འོངས་པའི་ཆེད་དུ་ལོ་རྒྱུས་ཞིབ་འཇུག་བྱེད་ཐུབ་པའི་ལོ་རྒྱུས་མཁན་པོ་ནི་རླབས་ཆེ་བའི་ལོ་རྒྱུས་མཁས་ཅན་དུ་བརྩི་དགོས་སོ།། སྐབས་དོན་དགེ་འདུན་ཆོས་འཕེལ་ཚང་གངས་ཅན་བོད་ཀྱི་ལོ་རྒྱུས་མཁན་པོ་གནམ་གྱིས་ས་བཀབ་པ་ལྟར་བྱུང་བ་རྣམས་ལས་དམིགས་སུ་བཀར་ཏེ་ཞིབ་འཇུག་བྱེད་རིམ་གྱ་ནོམ་པར་མཆིས་པ་ནི། ཁོང་ནས《རྒྱལ་རབས་དེབ་ཐེར་དཀར་པོ》བརྩམས་པས་མཚོན་གོང་ཞུས་ཀྱི་གནད་དོན་ཐག་གཅོད་བྱས་ཏེ། བོད་དུ་ལོ་རྒྱུས་ཞིབ་འཇུག་གི་ཐབས་ལམ་གསར་པའམ་ཚན་རིག་རང་བཞིན་ཅན་གྱི་ལོ་རྒྱུས་ཞིབ་འཇུག་གི་དབུ་བཏོད་པ་དེ་ཡིན། ལོ་རྒྱུས་རིག་པའི་རྣམ་བཤད་ལས། རང་བྱུང་ཚན་རིག་དང་བཅས་པའི་ཚན་རིག་གི་ངོས་འཛིན་ཡོད་དོ་ཅོག་ཞིབ་འཇུག་པས་རང་གི་རྣམ་དཔྱོད་ལ་རྒྱུད་དགོས་པ་བཞིན། རང་གི་འདུ་ཤེས་ཀྱི་སླད་མ་ཞུགས་པ་མེད་པས། ཞིབ་འཇུག་བྱས་འབྲས་དང་ཞིབ་འཇུག་བྱེད་ཡུལ་དངོས་ཀྱི་གནས་ལུགས་བར་ཧེ་བག་ཅུང་ཙམ་མེད་པ་ཞིག་དཀོན་ཞེས་བརྗོད་པ་བཞིན། དགེ་འདུན་ཆོས་འཕེལ་གྱི་ལོ་རྒྱུས་ཞིབ་འཇུག་གི་འབྲས་བུ་ཡོངས་རྫོགས་ཡང་དག་པ་ཡིན་དགོས་པའི་ངེས་པ་མེད་ལ། ཡང་སྒོས་སུ་ལོ་རྒྱུས་ཀྱི་གནད་དོན་རྙོག་འཛིང་ཅན་ལོ་རྒྱུས་མཁན་པོས་རིགས་པས་སྒྲོས་ཐག་གཅད་པར་རང་གི་ལྟ་བའམ་བློ་ཁམས་ཀྱིས་མ་སླད་པ་མེད་ཅིང་། ལྟ་བ་དང་རིག་པའི་དཔྱད་སྟོབས་གཉིས་ཀྱང་མཐའ་ཅན་ཡིན་གཤིས། ཚད་མའི་སྐྱེས་བུའི་ཚད་ལྟར་བརྒྱ་ཁ་གཅིག་ཏུ་གཅོད་ག་ལ་ཐུབ། རྒྱུ་མཚན་དེས་ན་ང་ཚོས་དགེ་འདུན་ཆོས་འཕེལ་གྱི་ལོ་རྒྱུས་དཔྱད་འབྲས་བདེན་པ་ཡིན་པའི་ཆ་ནས་ཁོང་གི་བརྩམས་ཆོས་དབྱེ་ཞིབ་བྱེད་པ་ཕུགས་ཀྱི་དམིགས་ཡུལ་དུ་མི་འཛིན་པར། དགེ་འདུན་ཆོས་འཕེལ་གྱི་བསམ་བློའམ་རིག་གཞུང་ཞིབ་འཇུག་གི་ཐབས་ལམ་དང་ཁོང་གི་བསམ་བློའི་བག་ཏུ་ཉར་བའི་རིག་གནས་ཀྱི་བླ་སྲོག་དེ་ཉིད་མངོན་དུ་བཏོད་ནས་དེང་གི་ཆར་བོད་ཀྱི་རིག་གནས་འཛུགས་སྐྲུན་གྱི་གསོས་སུ་འདྲེན་རྒྱུ་ནི་ང་ཚོའི་འོས་འགན་ཡིན་ལ། ལོ་རྒྱུས་ཞིབ་འཇུག་གི་དགོས་པའང་དངོས་ཡོད་དང་འབྱུང་འགྱུར་གྱི་ཆེད་དུ་ཡིན་པ་ལས་ལོ་རྒྱུས་ཀྱི་ཆེད་དུ་ལོ་རྒྱུས་ཞིབ་འཇུག་བྱེད་པ་མིན་པའི་ཕྱིར་རོ།།
གཅིག དཔྱད་གཞི་དང་དཔྱད་པ་ཟུང་དུ་སྦྲེལ་བ།
དཔྱད་གཞི་མང་པོ་ལག་ཏུ་ལོན་པས་གུང་བསྒྲིགས་པ་ལས་རང་གི་རྣམ་པར་དཔྱོད་པས་བརླན་པར་མ་བྱས་ན། ལོ་རྒྱུས་བྲིས་པ་འདི་ཚིག་རོའི་ཕུང་པོ་ཙམ་དུ་ཟད་དེ། གནད་དོན་བར་གྱི་རྒྱུ་རྐྱེན་རྟེན་འབྲེལ་རྨོངས་པས་ཚན་རིག་རང་བཞིན་དུ་འགྱུར་མི་སྲིད། དེ་བཞིན་དཔྱད་གཞི་གཙིགས་སུ་མི་འཛིན་པར་རང་གི་རྣམ་དཔྱོད་གང་ལ་སླེབས་ཚད་ཚད་མར་རློམ་ནས་ལོ་རྒྱུས་རྩོམ་འབྲིའམ་དཔྱད་པ་བྱས་པ་ནི། གནས་ལུགས་དངོས་ལས་རིང་དུ་ཆས་པའི་རྟོག་བཟོའི་ཕུང་བོར་གྱུར་པས་ན། དཔྱད་གཞི་དང་དཔྱད་པ་གཉིས་ཟུང་དུ་འབྲེལ་དགོས། བོད་ཀྱི་ལོ་རྒྱུས་མཁན་པོ་རྣམས་ལས་དགེ་འདུན་ཆོས་འཕེལ་ནི་གནད་དོན་འདི་གཉིས་ཐག་གཅོད་ལེགས་པོ་བྱེད་ཐུབ་པའི་གྲས་ཡིན། རྒྱལ་རབས་དེབ་ཐེར་དཀར་པོ་བརྩམ་འབྲིའི་གྲ་སྒྲིག་བྱེད་རིང་ཁོང་གིས་དཔྱད་གཞི་གཙིགས་སུ་བཟུང་ཚུལ་བསྡུས་ཏེ་བརྗོད་ན། སྤྱིར་རྒྱ་གར་སོགས་ཡུལ་གྲུ་མང་པོར་མི་ལོ་བཅུ་གཉིས་ཀྱི་རིང་ཕེབས་བཞུགས་གནང་སྐབས། སྲིད་ཕྱོགས་ཀྱི་ལོ་རྒྱུས་ཤིག་རྩོམ་བཞེད་ཡོད་སྟབས། དཔྱད་གཞི་ཅི་ལོན་བསྡུ་རུབ་བྱས་ཤིང་། བོད་མེ་ཁྱི་ལོའི་ཟླ་བ་གཉིས་པའི་(སྤྱི་ལོ༡༩༤༦)ནང་ཧོར་ཁང་སྐུ་འཁོར་བཅས་རང་ཡུལ་གྱི་ར་མ་སྒང་དུ་ཕེབས་ཏེ་གནའ་དུས་བཙན་པོ་ཁྲི་ལྡེ་སྲོང་བཙན་གྱི་སྐབས་བཞེངས་པའི་སྐར་ཆུང་རྡོ་རྗེ་དབྱིངས་ཀྱི་གཙུག་ལག་ཁང་གི་གནས་ཤུལ་དུ་ཡོད་པའི་བཀའ་གཙིགས་ཀྱི་རྡོ་རིང་ཡི་གེ་དཔྱད་གཞི་རུ་ཞིབ་བཤུས་གནང་བ་དང་། འུ་ཤིང་རྡོ་རྗེ་དཔེ་མེད་བཀྲ་ཤིས་དགེ་འཕེལ་གྱི་གཙུག་ལག་ཁང་གནས་ཡུལ་དུ་ཕེབས་ཏེ་དེའི་རྡོ་རིང་སོགས་གནའ་རྫས་ལ་ཞིབ་བརྟག་གནང་། བཀའ་ཤག་སྲིད་གཞུང་ནས་ཀྱང་མཁས་དབང་ཉིད་ཀྱི་བཞེད་མོས་ལྟར་དཔྱད་གཞི་མཁོ་འདོན་བྱུང་བ་སོགས་ཀྱིས་མཚོན། དེབ་དཀར་རྩོམ་པའི་སྔོན་འགྲོའི་སྟ་གོན་གང་རྒྱས་མཛད། ལར་དཔྱད་གཞི་ཕྱག་ཏུ་མང་པོ་ཞིག་འབྱོར་ཡང་གོ་བ་ཆུ་ཐུབ་ཀྱི་རིག་པས་བརླན་པར་མ་བྱས་པར་སོབ་པའི་ཕུང་བོ་ཞིག་ཏུ་བསྒྲིགས་ན། གླེགས་བམ་གྱི་བོངས་ཚད་ཆེ་རུང་དོན་གྱི་ལོ་རྒྱུས་གཙང་དག་ཅིག་མི་ཡོང་། དགེ་འདུན་ཆོས་འཕེལ་ཉིད་ནས་དཔྱད་གཞི་གང་ལོན་དཔྱད་གསུམ་རྣམ་དག་གིས་ཤ་ཆོད་རུས་ཆོད་བྱས་ཏེ་མཐར་གྱི་སྡོམ་ཚིག་བཞག་པ་ནི། ཁོང་གི་བརྩམས་ཆོས་གཟུར་གནས་སུའི་སྤྱན་སྔར་བསྟར་ནའང་བསྟོད་བསྔགས་ཀྱི་མཆོད་སྤྲིན་མི་འབུལ་བ་མེད་པ་དེ་ལྟ་བུ་ཡིན། ཁོང་རང་ཉིད་ཀྱི་ཞལ་ནས་ཀྱང་། ངས་ལྟ་བའི་སྐོར་ལ་དཔེར་ན་དཔྱད་བྱའི་ལྟ་བ་དེ་གྱང་ལྟ་བུ་ཞིག་ཡིན་ན་དེ་བརྟོལ་ནས་ཕར་ཐོན་ཏེ་སླར་ཡང་ཚུར་བལྟས་ནས་དཔྱད་པར་བྱས་ཚར་ཞེས་གསུངས་པ་ལྟར་ཡིན། དེབ་ཐེར་དཀར་པོར། ཏུན་ཧོང་ཡིག་ཆ་དང་། ཤོག་དྲིལ། རྡོ་རིང་ཡི་གེ རྒྱ་ནག་ཐང་ཡིག་སོགས་ལས་བྱུང་བའི་བོད་ཀྱི་རྒྱལ་རབས་སྐོར་སོགས་དཔྱད་གཞི་ཡིག་ཆ་གལ་འགངས་ཆེ་བ་རྣམས་གང་ལ་གང་འཚམས་དེ་ལ་དེ་བསྟུན་སྒོས་ཀ་ཕྲེང་ལྟར་གུང་བསྒྲིགས་ཏེ་རྟགས་བཏབ། དོན་ཚན་རེ་རེའི་མཇུག་ཏུ་རང་གི་རྣམ་དཔྱོད་ཀྱི་ཀློང་ཡངས་ལས་ཐོན་པའི་དཔྱད་འབྲས་ལ་དཀྱུས་ཞེས་པའི་རྟགས་བཏབ་སྟེ་བཀོད། འདི་ལྟ་བུ་ནི་ཁོང་གིས་དཔྱད་གཞི་ཡིད་རྟོན་ཅན་དང་རྣམ་དཔྱོད་རིག་པ་གཉིས་ཟུང་དུ་སྤྲེལ་ཏེ། ཚན་རིག་རང་བཞིན་གྱི་ཞིབ་འཇུག་བྱས་པའི་འབྲས་རྟགས་ཡང་དག་ཡིན་ནོ།།
དེ་ཡང་གོང་དུ་ཞུས་པ་ལྟར། རང་རེའི་ལོ་རྒྱུས་མཁན་པོ་མང་ཤོས་རབ་བྱུང་བཙུན་པ་ཡིན་པ་དང་དེའི་ཁོར་ཡུག་ཀྱང་ཆོས་ཀྱི་བསམ་བློས་གང་བས། ལོ་རྒྱུས་ཀྱི་དོན་གཞལ་བ་ལའང་སྐབས་དེའི་དགོས་པ་སོགས་སུ་ཚུད་ནས་ལོ་རྒྱུས་ཡིག་ཚང་བཀོད་པ་དགེ་འདུན་ཆོས་འཕེལ་ནས་སྐྱོན་བརྗོད་འདི་ལྟར་གནང་ཡོད་དེ། དཔེར་ན། རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མར། ལྷོ་བྲག་གཙུག་ལག་ཕྲེང་བ་སོགས་ལོ་རྒྱུས་མཁན་པོས་འཇམ་དཔལ་རྩ་རྒྱུད་ཀྱི་ལུང་ཚིག་ལ་དཔྱད་པ་ཞིབ་མོ་མ་བཏང་བར། མ་འགྲིག་བཙན་སྦྱར་དུ་གངས་ཅན་བོད་ལ་སྦྱར་ནས་རྗེ་གཉའ་ཁྲི་བཙན་པོའི་མཆེད་ཁུངས་རྒྱ་གར་དུ་བཅོལ་བ་དང་། ལ་ལས་ལུང་དེ་དག་ཞྭ་དཔེ་ལྷམ་འགེབས་བྱས་ཏེ། རྗེ་གཉའ་ཁྲིའི་གདུང་རྒྱུད་བཤད་སྐབས། ཀོ་ས་ལའི་རྒྱལ་བོ་ལ་བུ་ལྔ་ཚིགས་སུ་སྐྱེས་པ་བཀྲ་མི་ཤིས་པར་བསམ་ནས་ཆུར་བསྐྱུར་བ་བོད་དུ་ཁྱེར་ནས་རྙེད་པ་ལ་གཉའ་ཁྲི་བཙན་པོ་ཡིན་ཞེས་བརྗོད་པ་དང་། འཇམ་དཔལ་རྩ་རྒྱུད་ཀྱི་ལུང་ཚིག་རེ་ཟུང་ཆོས་རྒྱལ་སྲོང་བཙན་སྒམ་པོ་ལ་སྦྱར་ནས་རྒྱལ་པོའི་དགུང་གྲངས་ཀྱང་སྟོན་པའི་དགུང་གྲངས་ལྟར་གྱ་གཅིག་ཏུ་བཞུགས་ཞེས་བཤད་སྲོལ་སྤེལ་བ་དང་། བོད་ཀྱི་རྒྱལ་བོ་ཤཱཀྱའི་རིགས་སུ་བཤད་ཅིང་། ཕྱིས་སུ་གཏམ་དེ་ལ་ཡལ་ག་ཐོགས་ཏེ་སོག་པོའི་ཇིང་གུར་རྒྱལ་པོ་སོགས་ཀྱང་དེའི་རིགས་སུ་བཤད་པ་སོགས་ལུང་ཚིག་ཐན་ཐུན་ཁུངས་བཅོལ་ཏེ་རིགས་པས་དཔྱད་མི་བཟོད་པའི་ལོ་རྒྱུས་ཀྱི་སྡོམ་ཚིག་འཁོད་པ་ལ་འཛེམ་མེད་གཟུར་གནས་སྒོས་སྐྱོན་བརྗོད་བྱས་པ་མ་ཟད། ལུང་ཙམ་ལ་ཁུངས་བཅོལ་བའམ་ལུང་ཙམ་ལ་གོ་བ་བསྐྱེད་པར་བརླམས་ཏེ། རང་གི་གུ་དོག་པའི་བསམ་བློ་བཙན་དུ་འཛིན་པའི་ལོ་རྒྱུས་མཁན་པོ་དག་ལ་ཐ་ཚིག་འདི་ལྟར་བསྒྲགས་ཡོད་དེ། ལྐོག་གྱུར་དོན་ལ་གཞོལ་བའི་མི་མཐུན་ལུང་།། བདེན་པའི་དབྱེད་བ་འབྱེད་པའི་ང་རྒྱལ་གྱིས།། རྩོད་པའི་ཐལ་མེ་ཕན་ཚུན་བསྣུན་པ་འདི།། རིགས་པའི་རྒྱལ་པོའི་བསྟན་ལ་མཛེས་མ་ཡིན་ཞེས་སོ།།
དགེ་འདུན་ཆོས་འཕེལ་རང་ངོས་ནས་བཤད་ན། སྲོལ་རྒྱུན་གྱི་གཞུང་པོད་ལྔ་གསན་བསམ་གྱི་ཁོར་ཡུག་ལས་འཚར་ལོངས་བྱུང་བའི་ཆོས་ལུགས་པ་ཞིག་ཡིན་རུང་། འཇིག་རྟེན་སྲིད་ལུགས་སུ་གཏོགས་པའི་ལོ་རྒྱུས་རིག་གནས་སྐོར་ལ་མཁས་པ་གཞན་ལྟར་ཉ་ཉུང་མཉམ་བསྲེས་ཀྱི་དཔྱད་བརྗོད་མ་བྱས་པར། ཆོས་དང་སྲིད་ཀྱི་རིག་གནས་སོ་སོར་གཙང་དག་སྒོས་དཔྱད་ཞིབ་བྱས་པ་དང་། མི་རིགས་ཀྱི་དངོས་ཡོད་དང་འབྱུང་འགྱུར་གྱི་དགེ་ཕན་ལ་དམིགས་ནས་ལོ་རྒྱུས་ཞིབ་འཇུག་བྱེད་པ་སོགས་ལ་གཞིགས་ན། སྔོན་བྱོན་ལོ་རྒྱུས་མཁན་པོ་སྐར་ཚོགས་ལྟ་བུ་ལས་དགེ་འདུན་ཆོས་འཕེལ་ནི་ཐོ་རངས་སྐར་ཆེན་ལྟ་བུ་ལྷང་ངེར་བུད་ཡོད་པ་ཀུན་ཀྱིས་ཤེས་ཐུབ། དེ་ཡང་སྨྱུག་ཐོགས་པས་དགེ་འདུན་ཆོས་འཕེལ་སྔོན་བྱོན་ལོ་རྒྱུས་མཁན་པོ་འགོས་ལོ་དང་གཙུག་ལག་ཕྲེང་བ། ཚལ་པ་སོགས་དྲན་དབང་གསེར་རིའི་ཕྲེང་བ་ལྟར་བྱོན་པ་རྣམས་དང་བསྡུར་ནས་འོལ་ཚོད་ཀྱིས་འདི་བསྟོད་གཞན་སྨད་བྱས་པ་མིན་ཏེ། གཙོ་བོར་དགེ་འདུན་ཆོས་འཕེལ་གྱི་གཞན་ལས་འཕགས་པའི་ཁྱད་ཆོས་སམ་ཁོང་གི་བསམ་བློ་སྟེ་དུས་སྐབས་ངེས་ཅན་དེར་གནས་རུང་བསམ་བློ་དེ་ཡི་རྒྱ་ལས་འགོང་ཐུབ་པའི་བླ་མེད་ཀྱི་ཁྱད་ཆོས་དེ་ཉིད་བོད་ཀྱི་རིག་གནས་ཀྱི་བླ་སྲོག་ཏུ་གྲུབ་པའི་རྒྱུ་རྐྱེན་དུ་དམིགས་ནས་བསྟོད་བསྔགས་བྱས་པ་མ་གཏོགས། དགེ་འདུན་ཆོས་འཕེལ་གྱིས་བཤད་ཚད་བརྩམས་ཚད་འཁྲུལ་མེད་བདེན་ཐུབ་ཏུ་མི་འགྲོ་སྟེ། ཁོང་གི་དེབ་ཐེར་དཀར་པོ་ལྟ་བུར་ཏུན་ཧོང་ཡིག་ཆ་དང་རྡོ་རིང་ཡི་གེ་སོགས་འབྲེལ་ཡོད་དཔྱད་ཡིག་ལ་རྣམ་དཔྱོད་རིགས་པས་ཡང་ཡང་བརླན་པར་བྱས་པའི་རྗེས་སུ་འཁོད་པའི་ལོ་ཚིགས་སྐོར་ཀྱང་ཨ་ལགས་ཚེ་ཏན་ཞབས་དྲུང་ནས་སྐྱོན་མང་བཏོན་པ་ལྟ་བུའོ།།
གཉིས། སྤྱི་དང་བྱེ་བྲག་ཟུང་དུ་སྦྲེལ་བ།
ལོ་རྒྱུས་ཞིབ་འཇུག་གི་ལས་ཀ་དོན་དུ་གཉེར་བའི་རིག་སྨྲ་ཞིག་ཡིན་ཕྱིན། ཞིབ་འཇུག་གི་མགོ་མཇུག་བར་གསུམ་དུ་མི་རིགས་སྤྱི་འམ་རིག་གནས་སྤྱིའི་མཐོ་ཚད་ལ་གནས་དགོས་པ་ལས། བྱེ་བྲག་གུ་དོག་གི་གཞི་ཁྱོན་ལས་རྒྱ་བསྐྱེད་མ་ནུས་ན་ཞིབ་འཇུག་གི་ལས་ལ་ངལ་བ་ཇི་ལྟར་བྱས་རུང་ཚན་རིག་རང་བཞིན་གྱི་དཔྱད་འབྲས་ཤིག་ཐོབ་མི་ཐུབ། སྤྱིའང་བྱེ་བྲག་གིས་གྲུབ་པ་ཞིག་ཡིན་སྟབས་བྱེ་བྲག་ཏུ་གྱུར་བའི་གནས་ལ་ཞིབ་འཇུག་གིས་མ་ཟིན་ཚེ། སྤྱིའི་སྡོམ་ཚིག་ཀྱང་ཚན་རིག་གི་རང་བཞིན་དུ་འགྱུར་མི་ཐུབ། དེས་ན་སྤྱི་དང་བྱེ་བྲག་ཟུང་དུ་སྦྲེལ་རྒྱུ་ནི་ལོ་རྒྱུས་ཞིབ་འཇུག་གི་ཚན་རིག་རང་བཞིན་གྱི་ཐབས་ལམ་ཞིག་ཏུ་འཁུམས་ཏེ། སྔོན་བྱོན་བོད་ཀྱི་ལོ་རྒྱུས་མཁན་པོ་ཕལ་མོ་ཆེས་ཚུལ་འདི་ཐག་གཅོད་ལེགས་པོ་བྱེད་མ་ཐུབ་པའི་རྒྱུ་མཚན་གྱིས། རང་སོ་སོའི་གྲུབ་མཐའ་བྱུང་འཕེལ་ལས་འཕྲོས་ཏེ་རྒྱལ་རབས་མཚོན་ཙམ་བཀོད་པས་བོད་ཀྱི་ལོ་རྒྱུས་ཀུན་འཐུས་པར་བྱས་པའི་སྣང་ཚུལ་བྱུང་ཞིང་། བགྲང་བྱ་ལོ་རྒྱུས་ཀྱི་དལ་འབབ་རིང་མོའི་ནང་ཚུལ་ལུགས་དེ་ཉིད་རྒྱུན་འབྱམས་སུ་སོང་བས་ན། དམག་དོན་དང་ཤེས་རིག་དར་རྒྱས་དེ་ཙམ་བྱུང་བའི་མི་རིགས་ཤིག་ལ་དེ་ལྡན་གྱི་ཡིག་ཚང་མེད་པ་ལྟ་བུ་རྒྱུན་ལྡན་མིན་པའི་གནས་ཚུལ་བྱུང་ཞིང་། ད་ཕན་མི་ལོ༣༩༠༦གི་སྔོན་ན་ཞང་ཞུང་ཚུད་པའི་བོད་ཀྱི་ཤེས་རིག་ཕུན་སུམ་ཚོགས་པ་ཡོད་པ་ལ་ཕྱོགས་རིས་སེང་རས་ཀྱིས་བསྒྲིབས་ཏེ་ཡིག་ཚང་མང་བོར་གཉའ་ཁྲི་བཙན་པོའི་ཡར་སྔོན་གྱི་སྐོར་ལ་འཆད་རྒྱུ་མང་པོ་མེད་པར་ཤོག་སྟོང་མ་ཡིན་པ་ཙམ་ལས་མ་མཆིས། སྲོང་བཙན་སྒམ་པོའི་ཡན་ཆད་རྒྱལ་པོ་རིམ་བྱོན་གྱི་མིང་གི་གོ་རིམ་ཙམ་ལས་གཞན་ཅི་ཡང་བགྲང་རྒྱུ་མེད་པ་དང་། ཐུབ་པའི་བསྟན་པ་འཕགས་ཡུལ་ནས་བོད་དུ་མ་དྲངས་གོང་བོད་བསིལ་བའི་ལྗོངས་འདི་ཤེས་རིག་གི་སྒྲོན་མེ་མ་སྦར་བའི་མུན་ཀློང་ཀླ་ཀློའི་ཡུལ་གྲུར་བརྗོད་པ་ལྟ་བུ། མི་རིགས་སྤྱིའི་མཐོ་ཚད་ལ་འཛེགས་མ་ནུས་པར་བྱེ་བྲག་རང་གི་གྲུབ་མཐའི་འདོད་ཞེན་དུ་བྱིང་ནས་དོན་དངོས་ལས་རིང་དུ་ཆས་པའི་ལོ་རྒྱུས་བྲིས། དགེ་འདུན་ཆོས་འཕེལ་ནས་བྱེ་བྲག་རང་ཞུགས་པའི་གྲུབ་མཐའ་ལ་དད་མོས་གཞན་ལས་མི་དམན་པ་ཞིག་ཡོད་རུང་། མི་རིགས་སྤྱིའི་ལོ་རྒྱུས་ཞིབ་འཇུག་གནང་སྐབས་མིག་རྒྱང་དེ་གུ་དོག་པའི་གྲུབ་མཐའི་ཡོལ་བས་སྒྲིབ་མེད་དེ། དཔེར་ན། བོད་རྒྱལ་རབས་ཀྱི་གཞི་རྩའི་ཐ་སྙད་དཔྱད་པ་ལས་བོད་ཅེས་པའི་ཐ་སྙད་དཔྱད་སྐབས། གཡུང་དྲུང་བོན་གྱི་འདོད་བཞེད་དེ། ཐོག་མར་བོན་གྱི་ཡུལ་ཞེས་གྲགས་པ་ལ་རྗེས་སུ་བོད་ཀྱི་ཡུལ་ཞེས་ཟུར་ཆགས་པ་ཡིན་པའི་བཤད་སྲོལ་ལ། སྔོན་བྱོན་མཁས་པ་གཞན་ལྟར་སྣང་མེད་དུ་མ་འཕངས་པར། བོད་དང་བོན་གཉིས་དོན་གཅིག་གོ་བྱ་བ་འདི་ངེས་པར་བཞད་གད་སློང་བའི་གཏམ་དུ་སྣང་མོད་ཀྱི། ཅུང་ཟད་ཅིག་བསམ་དགོས་པ་ཡང་ཡིན་ཏེ། དེ་ཡང་རྗེ་གནམ་རི་སྲོང་བཙན་ཡན་ཆད་ལ། འདི་ཡུལ་གང་པོ་ན་གཡུང་དྲུང་བོན་གྱི་ཆོས་ལུགས་འབའ་ཞིག་དར་བས། མིང་དེ་སྐད་གྲགས་ཀྱང་ཡ་མཚན་རྒྱུ་ཆེར་མེད་ལ། རྒྱ་ནག་རྣམས་སྔོན་དུས་སུ་བོད་ཡུལ་ལ་ཕོན་གྱི་ཡུལ་ཞེས་འབོད་པ་ཡང་བོན་ཞེས་བྱ་བའི་སྒྲ་དང་ཉེ་བས་སོ།། ཞེས་ཀུན་གྱི་རྣ་ལམ་དུ་གསལ་འདེབས་བྱས་པ་དང་། གཞན་ཡང་ཆོས་རྒྱལ་སྲོང་བཙན་གྱི་ལོ་ཚིགས་དཔྱད་སྐབས་གཡུང་དྲུང་བོན་གྱི་གནའ་གཞུང་བྱམས་མ་གཙིགས་བཟུང་སྟེ་རྒྱབ་རྟེན་གྱི་ལུང་ཁུངས་ཡང་དག་ཏུ་བཅོལ་བ་སོགས་ཞིབ་འཇུག་གི་གཞི་རྐང་རིགས་སྤྱིའི་མཐོ་ཚད་དུ་བཙུགས་ཤིང་བྱེ་བྲག་གྲུབ་མཐའ་ཕྱོགས་ལྷུང་དུ་མ་སོང་བ་ནི། སྐབས་དེ་དང་ཁོར་ཡུག་དེར་མཚོན་ན་ཇི་འདྲའི་རླབས་ཆེ་བ་ཞིག་རེད་ཨང་། ཁོང་གི་ཞལ་ནས་ཀྱང་། ཐ་ན་བོད་ཀྱི་ངག་སྒྲོས་ཚུན་ཆད་ནས་ཀྱང་བླངས་ཏེ། ཐོས་པ་ཆུང་བས་འོལ་ཚོད་དང་། ཕྱོགས་ལྷུང་གི་གཅམ་བུ་ལ་སོགས་པའི་དྲི་མས་མ་གོས་པར་བྲིས་པའི་ཁུལ་དུ་ལགས་པས། གཟུར་གནས་དཔྱོད་ལྡན་འདྲ་ཡོད་ན་དགྱེས་པའི་མཆོད་ཡོན་དུ་ཡང་ཆེའི་སྙམ་ཞེས་གསུངས་པ་དང་། ཁོང་གིས་བརྩམས་པའི་བོད་ཀྱི་རྒྱལ་རབས་ཀྱི་མཚན་དུའང་ས་དགེ་བཀའ་རྙིང་བོན་སོགས་ཀྱི་གྲུབ་མཐའི་ཕྱོགས་ཞེན་གྱི་དྲི་མས་མ་བསྒྲིབ་པར་དཀར་པོ་གངས་ཀྱི་མཐུན་ཆོས་སུ་《དེབ་ཐེར་དཀར་པོ》ཞེས་དགོངས་གཞི་དགོས་པ་ཅན་གྱི་མཚན་འདི་གསོལ་བའོ།།
མ་གཞིར་བསིལ་ལྡན་བོད་ཀྱི་གྲུབ་མཐའ་མཆིས་སོ་ཅོག་ནི་ཡུལ་རང་གི་རིག་གནས་ཀྱི་སྣང་ཚུལ་ཞིག་ཡིན་པས་ན། བོད་ཀྱི་ལོ་རྒྱུས་ཞིབ་འཇུག་བྱེད་པའི་གཞི་ཁྱོན་དུ་སོ་སོའི་གོ་གནས་དང་རིམ་ཐང་འདྲ་མཉམ་དུ་ཡོད་ལ། ཚན་རིག་རང་བཞིན་གྱི་ཞིབ་འཇུག་ཅིག་ཡིན་ཚད་དེ་ལ་བཟང་ངན་དང་མཐོ་དམན་གྱི་ཁྱད་མེད་དོ།།
གསུམ། ལྟ་བ་དང་དཔྱད་པ་ཟུང་དུ་སྦྲེལ་བ།
ཚན་རིག་གི་ཞིབ་འཇུག་ཐད་རང་ལྟ་མཆོག་འཛིན་ནམ་ལྟ་བ་མཁྲེགས་འཛིན་ནི་ཞིབ་འཇུག་གི་གཤེད་མར་བརྩིས། ལོ་རྒྱུས་ཞིབ་འཇུག་ཀྱང་དེ་ལྟར་ཡིན་ཏེ། བཅོས་སྒྱུར་མཁན་པོའི་སྨྱུག་རྩེར་མ་རེག་པའི་དཔྱད་ཡིག་གདོད་མ་ཅན་དང་། གནའ་རྫས། འགྱུར་རྡོ་སོགས་གནའ་རྫས་རྟོག་ཞིབ་རིག་པའི་ཁྱབ་ཁོངས་སུ་གྱུར་པ་རྣམས་ཆེས་གལ་ཆེ་བའི་གོ་བབ་བཟུང་བ་བཞིན། དེ་དག་ཡང་ནས་ཡང་དུ་རྙེད་སྲིད་པ་དང་ཆབས་ཅིག་ཏུ་རྟོག་ཞིབ་བྱེད་པའི་ཉམས་མྱོང་དང་དེ་བསྟུན་གྱི་འཕྲུལ་ཆས་སམ་ལག་རྩལ་ཕུན་ཚོགས་སུ་འགྲོ་བས་ན། ལོ་རྒྱུས་ཀྱི་གནད་དོན་རེ་ཟུང་སྔོན་ཐག་བཅད་ཟིན་ནས་ཀུན་གྱི་བློ་ངོར་གྲུབ་པ་རྣམས་སླར་ཡང་སྐྱོན་འབེབ་ཚེ། ཡང་དག་དཔྱད་པའི་རྗེས་སུ་འབྲང་དགོས་པ་ལས་སྔོན་ཞེན་གྱི་ལྟ་བའམ་འདོད་ཚུལ་མཁྲེགས་འཛིན་བྱ་མི་རིགས། ལྟ་བ་དང་དཔྱད་པ་གཉིས་ནམ་ཡང་ཟུང་དུ་འབྲེལ་དགོས་པ་ལས་ཡ་བྲལ་མི་རུང་སྟེ། རང་རེའི་མིག་སྔའི་ཞིབ་འཇུག་ཁྲོད་སྣང་ཚུལ་འདིའི་སྐོར་མང་པོ་ཡོད་པ་དཔེར་ན། སྲོང་བཙན་སྔོན་དུ་ཡི་གེ་ཡོད་མེད་སྐོར་ལ་ཞིབ་འཇུག་པ་རེ་ཟུང་གིས་སྲོལ་རྒྱུན་གྲགས་རྒྱ་ཅུང་ཆེ་བའི་ཐུ་མིས་ཡི་གེ་གསར་བཟོ་བྱས་པའི་སྐོར་གྱི་ལྟ་བའམ་བཞེད་ཚུལ་ཟོ་ཆུན་མཁྱུད་མོ་ལྟར་བཟླས་ཏེ་སྔོན་ཞེན་ལྟ་བ་མཁྲེགས་འཛིན་བྱེད་པ་ལས། སྲོལ་རྒྱུན་བོན་གྱི་བཞེད་ཚུལ་ལམ་ཕྱིས་བྱོན་ནམ་མཁའི་ནོར་བུ་སོགས་ཀྱི་སྲོང་བཙན་སྔོན་གྱི་ལོ་ངོ་སྟོང་ཕྲག་ཟུང་གི་ཡན་ཙམ་ན་བོད་ལ་ཡི་གེ་ཡོད་པ་སྨྲ་བ་ལྟ་བུ་ལུང་རིགས་བརྒྱ་ཕྲག་གིས་དཔྱད་བཟོད་པའི་ལྟ་བ་ཁས་མི་ལེན་པའམ་ཡང་ཅི་མི་སྙམ་པར་འཕེན་པར་བྱེད། འདི་ནི་ཞིབ་འཇུག་པ་ཞིག་ལ་མཚོན་ན། ལྟ་བའི་སྔོན་དུ་དཔྱད་པ་མ་སོང་བ་དང་ལྟ་དཔྱད་ཡ་བྲལ་བའི་སྣང་ཚུལ་ཞིག་ཡིན། ཆོས་རྒྱལ་སྲོང་བཙན་སྔོན་ལ་ཡི་གེ་མེད་པར་སྨྲ་བའི་ལྟ་བ་ནི། ཡི་གེ་བྱུང་འཕེལ་གྱི་ཆོས་ཉིད་དང་འགལ་ལ། ལོ་རྒྱུས་དང་གཏན་ཚིགས་གཅིག་མཐུན་མི་ཡོང་བའི་སྐྱོན་ཡང་འབབ། ཐུ་མིས་ཡི་གེ་གསར་བཟོ་བྱས་ཐོག་རྒྱ་གཞུང་གླེགས་བམ་བཞིན་དུ་བསྒྱུར་ཞེས་བརྗོད་ན། ཐུ་མི་སྤྲུལ་པའི་སྐྱེས་བུ་ཡིན་ཞེས་བརྗོད་པ་ལས་རང་གའི་སོ་སྐྱེའི་ཀྱི་བློར་མི་ཤོང་ཐག་ཆོད་ཡིན། སྤྱིར་ཡི་གེ་གསར་བཟོ་བྱས་ཕྱིན་རང་རྐྱ་འཕེར་བའམ་འཐུས་སྒོ་འཚང་བའི་རྒྱུད་རིམ་ཞིག་མ་མཐའ་ཡང་ཡོད་དགོས། གལ་སྲིད་རྒྱུད་རིམ་དེ་ལ་དོ་སྣང་མི་བྱེད་པར་ཡི་གེ་བཟོས་རྗེས་བརྡ་སྤྲོད་ཀྱི་བསྟན་བཅོས་བརྒྱད་བརྩམས། དེ་ནས་རྒྱ་གཞུང་གླེགས་བམ་བཞིན་བོད་དུ་བསྒྱུར་ཞེས་ཨུ་ཚུགས་སུ་བྱས་ན། ལྟ་བ་དེ་ལ་གཏན་ཚིགས་རང་བཞིན་གྱི་དཔྱད་པ་མེད་པའི་མཚང་སྟོན་པ་ལས་གཞན་ཅི་ཡང་ངོམས་རྒྱུ་མེད། མི་རིགས་གང་ཞིག་ཡིན་རུང་དེའི་བརྡ་སྤྲོད་ཀྱི་བསྟན་བཅོས་ཐར་ཆགས་སུ་ཡོང་བའི་སྔོན་དུ་རྨང་གཞིའི་བརྡ་དང་ཡི་གེར་འཕེལ་རྒྱས་ཡོང་བའི་དུས་རིམ་ངེས་ཅན་ཞིག་ཡོད་པ་རྩོད་མེད་ཡིན། གནའ་རྫས་རྟོག་ཞིབ་རིག་པའི་ཕྱོགས་ནས་བརྗོད་ན། བོད་ལྗོངས་སྐད་ཡིག་ཨུ་ཡོན་ལྷན་ཁང་གི་ཞིབ་འཇུག་མི་སྣ་གནའ་བོ་ཞང་ཞུང་གི་ཤེས་རིག་དར་གནས་སྟོད་མངའ་རིས་སུ་རྟོག་ཞིབ་ཏུ་ཕེབས་དུས། ལོ་སུམ་སྟོང་སྔོན་གྱི་ཞང་ཞུང་ཡི་གེ་སྨར་ཡིག་རྙེད་པ་དང་བརྡ་སྤྲོད་པོད་གཅིག་ཀྱང་ལག་ཏུ་སོན་པས་ན། སྲོང་བཙན་སྔོན་ལ་ཡི་གེ་ཡོད་པ་ཚན་རིག་རང་བཞིན་གྱི་ར་སྤྲོད་བྱས་པའོ།། དགེ་འདུན་ཆོས་འཕེལ་ནས་ཡི་གེ་ཡོད་མེད་སྐོར་ལ་སྔོན་ཞེན་གྱི་ལྟ་བ་ཨུ་ཚུགས་སུ་མ་བསྒྲུབས་པར། གཡུང་དྲུང་བོན་གྱི་འདོད་ལུགས་ཏེ་སྟག་གཟིག་སྤུངས་ཡིག་ཞང་ཞུང་ཡིག་རྒན་དུ་འགྱུར། དེ་སྨར་བྲག་ཏུ་འགྱུར། དེ་རིམ་གྱིས་དབུ་ཅན་དང་འབྲུ་མར་འགྱུར་ཞེས་པའི་སྐབས་སུ་གང་བབས་ཐད་ཀར་དཔྱད་གཞིར་བཀོད་པ་ལས། ལྟ་བ་བཙན་དུ་བཟུང་སྟེ་དཔྱད་པ་ཕུ་ཐག་ཆོད་པ་ཞིག་མ་སོན་གོང་ཡིན་མིན་གྱི་ཤན་མ་ཕྱེ་བ་ནི། དོན་གྱི་མཁས་པའི་དགོངས་གཞི་ཡི་རང་སྐྱེ་འོས་པ་ཞིག་མ་རེད་དམ།
བཞི། ལོ་རྒྱུས་དང་དངོས་དོན་ཟུང་དུ་སྦྲེལ་བ།
བདེན་པ་དོན་དུ་གཉེར་རྒྱུ་ནི་ཞིབ་འཇུག་གི་རྩ་དོན་ཡིན་པས། དངོས་དོན་ལོ་རྒྱུས་ལ་སྒྲུང་རྩོམ་ལྟར་རྟོག་བཏགས་ཀྱི་དྲི་མས་སྒྲིབ་མི་རུང་། དབྱིན་ཇིའི་ལོ་རྒྱུས་སྨྲ་དབང་ཁཱ་ཨིས། ལོ་རྒྱུས་མཁན་པོའི་འོས་འགན་ནི་དངོས་དོན་ལོ་རྒྱུས་ལྟར་ལོ་རྒྱུས་འབྲི་རྒྱུ་དེ་ཡིན། ཞེས་གསུངས་པ་ལྟར་ཡིན་དགོས་མོད། རང་རེའི་ལོ་རྒྱུས་ཡིག་ཚང་མང་པོར་རྟོག་བཏགས་ཀྱི་སྐྱོན་གྱིས་བསླད་ཡོད། དཔེར་ན། རྒྱལ་རབས་གསལ་བའི་མེ་ལོང་དུ། མགར་སྟོང་བཙན་གྱིས་རྒྱ་ནག་ཁྲང་ཨན་ནས་ཀོང་ཇོ་བཙན་པོའི་ཁབ་ཏུ་བསུས་ཆེད་བློ་རྩལ་འགྲན་ཚུལ་སོགས་གཏམ་རྒྱུད་མཚར་ལ་རིང་བ་བྲིས་ཏེ། དངོས་དོན་ཆོས་རྒྱལ་སྟོབས་ཀྱིས་ཁ་ལོ་བསྒྱུར་ཚུལ་སོགས་ལོ་རྒྱུས་གལ་འགངས་ཆེ་བ་རྣམས་མ་བྲིས། ཚུལ་དེའི་ཕྱིས་བྱོན་ལོ་རྒྱུས་མཁན་པོའི་མིག་དཔེར་སོང་སྟེ་མཚར་མཚར་གཏམ་གྱིས་རྒྱལ་རབས་དེབ་ཐེར་བརྒྱན་པར་བྱས་ནས་དངོས་དོན་ལོ་རྒྱུས་མོག་པོར་བྱས། དགེ་འདུན་ཆོས་འཕེལ་ནས་བོད་ཀྱི་སྲོལ་རྒྱུན་ལོ་རྒྱུས་མཁན་པོ་དག་གི་སྐྱོན་དེ་སྐྱོན་དུ་གོ་ནས་ཐེར་འདོན་བྱས་པ་དཔེར་ན། རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ་རུ། དེ་ལ་རྒྱལ་པོས་རྫུ་འཕྲུལ་གྱིས་ཤིང་ཐམས་ཅད་དམག་ཏུ་འགྱུར། རྡོ་བ་ཐམས་ཅད་རྟར་འགྱུར། དེ་ཐམས་ཅད་ཆུ་ཆེན་རྨ་ཆུའི་སྟེང་ནས་ཕར་ལ་རྩྭ་འཇག་མ་གཅིག་གིས་ཟམ་པ་བྱས་ནས་སོང་བྱ་བ་སོགས་ལོ་གཅིག་ལ་བསྒྲུབས་དགོས་པ་རྣམས་ཉིན་གཅིག་ལ་གྲུབ། མི་སྟོང་གིས་བྱེད་དགོས་པ་རྣམས་མཛུབ་མོ་གཅིག་གིས་བྱས་པ་སོགས་ངོ་མཚར་ཧར་ཆེན་པོའི་གཏམ་རྒྱུད་སྨྲས་ན། བླུན་པོ་རྣམས་ལ་ཅི་བས་ཀྱང་ངོ་མཚར་སྐྱེས་ནས་འཁོར་གྱི་ནང་དུ་འུར་སྒྲ་དང་། བཞད་གད་དང་མིག་ཆུ་འདོན་པ་མང་དུ་འོང་། རྟའི་ལོ་ལ་བཙན་པོ་འོན་ཅང་དོ་ན་བཞུགས། གར་ལོག་གི་ཕོ་ཉས་ཕྱག་འཚལ། རྔ་མོང་དང་། བ་ལང་མང་པོ་ཕྱག་ཏུ་ཕུལ། སྟོད་སྨད་ཀྱི་རྐུན་མ་བཏུལ་སོགས་སྨྲས་ཚེ། མིའི་ལོ་རྒྱུས་ས་སྟེང་དུ་བྱུང་བ་དེ་ཡིན་པ་ཤེས་ནས། ཉན་མཁན་གྱི་བླུན་པོ་ཉུང་དུ་འགྲོ་སྐབས། ཐམས་ཅད་ཀྱིས་སྔ་མ་བདམས་ནས་གཅིག་ལས་གཅིག་ངོ་མཚར་ཆེ་བའི་གཏམ་རྒྱུད་སྤེལ་བའི་ཐབས་ལ་འབད་པས། དུས་བསྒྲིགས་པའི་རྒྱལ་རབས་དངོས་རིན་ཐང་ཅི་ཡང་མེད་པར་བྱས་སོ་ཞེས་གསུངས། དེ་དང་དེ་བཞིན་དགེ་འདུན་ཆོས་འཕེལ་ནས་སྲོལ་རྒྱུན་ལོ་རྒྱུས་མཁན་པོ་ཕལ་མོ་ཆེའི་དངོས་དོན་ལོ་རྒྱུས་རྟོག་བཏགས་ཀྱིས་བསླད་པའི་གཤིས་དེ་གོ་ནས་རང་གི་ལོ་རྒྱུས་ཞིབ་འཇུག་ཁྲོད་དུ་རྩ་དོན་འདི་བཀོད་དེ། བླུན་པོ་ངོ་མཚར་བསྐྱེད་པའི་ཧར་གྱི་གཏམ།། ཆེན་པོའི་ངོ་བསྲུང་བརྩེགས་པ་གཅལ་བུའི་ཚིག། དད་པའི་འཁུན་བུ་སློང་བའི་སྒྲུང་གཏམ་དག། རིང་དུ་སྤངས་ཏེ་དྲང་པོའ་ལམ་ལ་ཞུགས།། ཞེས་བརྗོད་པ་དང་། རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ་རུ། རིག་གནས་སྐོར་གྱི་བློ་བསྐྱེད་ཅི་ཡོད་ཕྱོགས་གཅིག་དུ་བསྡུས་ནས། འོལ་ཚོད་ཀྱིས་ཡིན་ཐག་བཅད་པ་དང་། མང་པོ་ཞིག་ལ་མགུ་བ་བསྐྱེད་པའི་སླད་དུ་ཁུངས་མེད་ཀྱི་གཏམ་རྒྱུད་ཆེས་མཚར་མཚར་བ་དག་བྲི་བ་དང་། གཞན་གྱི་ངོ་བསྲུང་དྲགས་ཏེ་གཏམ་བདེན་པ་ཡང་སྨྲ་བའི་སྤོབས་པ་མེད་པར་རང་གི་རྩམ་ཁུག་བསྲུང་བའི་ཆེད་དུ་ཡིན་མིན་གྱི་དབྱེ་གསལ་ཐམས་ཅད་བཏང་སྙོམས་སུ་བཞག་ནས་ཇོ་བཟང་གི་མིང་ལ་རེ་བ་སོགས་དོར་ཏེ། ཤེས་རབ་ཅན་གྱི་སྐྱེས་བུ་བློ་གཟུ་བོར་གནས་པ་འགའ་ཞིག་ཁོ་ནའི་ཆེད་དུ་དཀྱུས་མའི་གླེང་མོ་བཞིན་དུ་གང་རྙེད་པ་སྐབས་སྐབས་སུ་བཅུག་སྟེ་གླེགས་བམ་ཞིག་བྱེད་པ་འདོད་དོ་ཞེས་ཁ་ཞེ་གཉིས་དོན་དུ་གནས་པར་བྱས་སོ།།
མཇུག་བསྡུ་བ།
ང་ཚོས་ལོ་རྒྱུས་མཁན་པོ་ཆེ་གེ་མོ་ནི་ལོ་རྒྱུས་མཁན་པོ་གཞན་ལས་འཕགས་ཞེས་བསྙད་པའི་རྒྱུ་མཚན་ནམ་ཚད་གཞི་ཡང་སྙིང་ཇི་འདྲ་ཞིག་ཏུ་ངོས་འཛིན་དགོས་སྙམ་ན། ལོ་རྒྱུས་མཁན་པོ་གང་དེས་ལོ་རྒྱུས་ཀྱི་དོན་གནད་ཡང་དག་ཏུ་འཁྲོལ་ཐུབ་ཡོད་པ་ཙམ་གྱིས་མིན་ཏེ། ལོ་རྒྱུས་ཞིབ་འཇུག་གི་ལས་ལ་ཡང་དག་པའི་ཚད་གཞི་ཞིག་ལོན་ཡོད་པས་ཡིན་ནོ།། དེ་ཡང་གསལ་པོར་བཤད་ན་གོ་བ་གཉིས་འདུས་ཏེ། གཅིག་ནི་ལོ་རྒྱུས་མཁན་པོ་རང་གནས་པའི་སྤྱི་ཚོགས་དང་སྤྱི་ཚོགས་དེར་གནས་ཀྱི་གོ་བབ་ཀྱི་འཆིང་རྒྱ་ལས་འགོང་ནུས་ཡོད་པའི་མིག་རྒྱངས་མངའ་བ་དང་། གཉིས་ན་འཆིང་རྒྱ་ལས་གྲོལ་བའི་མིག་རྒྱངས་དེ་མ་འོངས་པ་ལ་ཕྱོགས་ཐུབ་པ་དེ་ཡིན། འཆིང་རྒྱ་ལས་འགོངས་པའི་མིག་རྒྱངས་ཡོད་ན་བཟོད་ལོ་རྒྱུས་ངོས་འཛིན་གཏིང་ཟབ་འགྲོ་ཐུབ་པ་དང་། དེ་བསྟུན་གྱི་ལྟ་བའང་དུས་ཡུན་ཇི་ཙམ་འགོར་རུང་དཔྱད་བཟོད་པ་མ་ཟད་ནམ་ཡང་དགེ་མཚན་གྱིས་ཕྱུག་པའོ།། འཆིང་རྒྱ་ལས་འགོངས་པ་ནི་ལས་སླ་མོ་ཞིག་མིན་ཏེ། ལོ་རྒྱུས་མཁན་པོ་ནི་སྐབས་དེའི་ལོ་རྒྱུས་དང་སྤྱི་ཚོགས་ཀྱི་ཐོན་དངོས་ཡིན་པ་དང་། བྲིས་པའི་ལོ་རྒྱུས་ཡིག་ཚང་ཡང་སྐབས་བབ་ཀྱི་སྤྱི་ཚོགས་དང་གྲལ་རིམ་ངེས་ཅན་ཞིག་གི་རྒྱ་མི་ཐེབས་ཐབས་མེད་ཡིན། དེས་ན་རྩོམ་འདིར་སྨྱུག་ཐོགས་པས་དགེ་འདུན་ཆོས་འཕེལ་གྱི་ལོ་རྒྱུས་ཞིབ་འཇུག་ཐབས་ལམ་བརྗོད་པར་དགོས་དབང་གིས་དགེ་ཆོས་སྔོན་གྱི་ལོ་རྒྱུས་མཁན་པོ་གསེར་རི་ཕྲེང་བ་བྱོན་པ་ལས་རེ་ཟུང་དཔྱད་བསྡུར་བྱས་པ་ལ་འདི་བསྟོད་གཞན་སྨན་དུ་སྣང་སྲིད་མོད། དོན་དངོས་སུ་ལོ་རྒྱུས་མཁན་པོ་སོ་སོ་ནས་འཚོ་བཞེས་ཀྱི་དུས་སྐབས་དང་ཁོར་ཡུག་མི་འདྲ་བས་སྐབས་དེ་དང་ཁོར་ཡུག་དེར་སྐྱོན་མིན་རུང་ད་ལྟར་ང་ཚོས་དཔྱོད་སྐབས་སྐྱོན་དུ་སོང་བ་ཙམ་ཡིན་པས་དམའ་འབེབས་དང་འཁང་ར་བྱེད་ག་ལ་རིགས་སྙམ། ཡབ་མེས་གོང་མས་རླངས་འཁོར་བཟོ་མ་ཤེས་པར་རྟར་ཞོན་པ་ལ། ང་ཚོས་བཟོས་ཏེ་སྤྱོད་ཤེས་པ་ཙམ་གྱིས་ཡབ་མེས་ལ་དམའ་འབེབས་དང་འཁང་ར་མི་བྱེད་པ་བཞིན་ནོ།། ཡང་སྒོས་སུ་ལོ་རྒྱུས་མཁན་པོ་ཕྱི་མ་ཕྱི་མ་ནི་སྔ་མ་སྔ་མ་ལ་བརྟེན་ནས་འབྱུང་དགོས་པས་ན་སྐས་ཚིགས་དང་བོ་ལས་སྐས་ཚིགས་མཐའ་མ་མཆོག་ཅེས་སུས་བརྗོད་སྲིད། དགེ་འདུན་ཆོས་འཕེལ་སྔོན་བྱོན་ལོ་རྒྱུས་མཁན་པོ་གཞན་དང་གཞན་ལས་དུས་དང་ཁོར་ཡུག་གི་རྒྱ་ལས་འགོངས་པའི་ཡོན་ཏན་མཆིས་སྟབས། དཔྱད་བརྗོད་ཀྱི་གོ་རིམ་ལས་བག་ཏུ་ཉར་བའི་བསམ་བློ་དེ་སྔོག་འདོན་བྱས་ནས་ཀུན་གྱི་མཐོང་ཆོས་སུ་སྤེལ་རྒྱུ་གུས་ཕྲན་གྱི་རྩོམ་འདིའི་དགོས་པ་དང་། དགེ་འདུན་ཆོས་འཕེལ་གྱི་བསམ་བློ་དེ་ཉིད་དོན་དངོས་སུ་བོད་རིག་གནས་ཀྱི་བླ་སྲོག་ཏུ་འཁུམས་པས་ན་གཞོན་སྐྱེས་ཀུན་ནས་བླ་སྲོག་འདི་ཀོ་དུས་རབས་འདི་དང་འབྱུང་འགྱུར་བོད་རིག་གནས་ཀྱི་འཛུགས་སྐྲུན་གྱི་གསོས་སུ་འདྲེན་པའི་སྐུལ་སློང་ཞིག་ཐེབས་ཨེ་ཐུབ་བྱེད་པ་ནི་རྩོམ་འདིའི་ཉིང་དགོས་ཡིན་ནོ།། དགེའོ།།
དཔྱད་གཞི་ཡིག་ཆ།
༡.《དེབ་ཐེར་དཀར་པོ》སི་ཁྲོན་མི་རིགས་དཔེ་སྐྲུན་ཁང་གི་ལྕགས་དཔར་མ།
༢.《དགེ་འདུན་ཆོས་འཕེལ་གྱི་གསུང་རྩོམ་ཕྱོགས་བསྒྲིགས》(པོད་གསུམ)བོད་ལྗོངས་དཔེ་རྙིང་དཔེ་སྐྲུན་ཁང་གི་ལྕགས་དཔར་མ།
༣.《ལོ་རྒྱུས་གཡུ་ཡི་ཕྲེང་བ》བོད་ལྗོངས་མི་རིགས་དཔེ་སྐྲུན་ཁང་ནས་དཔར།